
Αθήνα, σήμερα στις 15 Ιουλίου 2026, ημέρα Τετάρτη και ώρα 9.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, καλή σας ημέρα. Αρχίζει η συνεδρίαση.
Πριν εισέλθουμε στην ημερήσια διάταξη, θα προβούμε στην ορκωμοσία της συναδέλφου κ. Μυρτώς Κοροβέση, που καταλαμβάνει τη θέση του κ. Γεωργίου Καραμέρου, ο οποίος παραιτήθηκε.
Καλείται η συνάδελφος κ. Μυρτώ Κοροβέση να προσέλθει και να δώσει τον νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας.
(Στο σημείο αυτό προσέρχεται η Βουλευτής κ. Μυρτώ Κοροβέση και δίνει τον ακόλουθο όρκο:
«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστή στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)
(Χειροκροτήματα)
ΠΡΟΕΔΡΕΥΩΝ (Γεώργιος Γεωργαντάς): Άξια, άξια!
ΟΛΟΙ ΟΙ ΒΟΥΛΕΥΤΕΣ: Άξια, άξια!
ΠΡΟΕΔΡΕΥΩΝ (Γεώργιος Γεωργαντάς): Συγχαρητήρια, κυρία συνάδελφε! Σιδεροκέφαλη!
ΜΥΡΤΩ ΚΟΡΟΒΕΣΗ: Ευχαριστώ!
ΠΡΟΕΔΡΕΥΩΝ (Γεώργιος Γεωργαντάς): Παρακαλείται η κυρία Γραμματέας να ανακοινώσει τις αναφορές προς το Σώμα.
(Ανακοινώνονται προς το Σώμα από την κ. Μαρία Αθανασίου, Βουλευτή Β2΄ Δυτικού Τομέα Αθηνών, τα ακόλουθα:
Η Βουλευτής Μαγνησίας της K.O. ΝΕΑ ΔΗΜΟΚΡΑΤΙΑ κ. Ζωή (Ζέττα) Μακρή κατέθεσε αναφορά προς τον Υπουργό Εθνικής Οικονομίας και Οικονομικών, με την οποία o Πρόεδρος του Επιμελητηρίου Μαγνησίας, με επιστολή του ζητά από το αρμόδιο Υπουργείο την εξέταση της εξαίρεσης των συμβάσεων εκμετάλλευσης σχολικών κυλικείων από το πεδίο εφαρμογής του ψηφιακού τέλους συναλλαγής ή την έκδοση σχετικής νομοθετικής ή ερμηνευτικής ρύθμισης, που να αποσαφηνίζει τη μη υπαγωγή των παραπάνω συμβάσεων στην επιβολή του συγκεκριμένου τέλους.
[bookmark: _Hlk223944138]Ο Βουλευτής Δράμας της K.O. ΝΕΑ ΔΗΜΟΚΡΑΤΙΑ κ. Δημήτριος Κυριαζίδης κατέθεσε αναφορά προς τον Υπουργό Προστασίας του Πολίτη με την οποία η Ένωση Αξιωματικών Ελληνικής Αστυνομίας Ανατολικής Μακεδονίας & Θράκης, με επιστολή της ζητά να επεκταθεί η χορήγηση του επιδόματος παραμεθορίου στο σύνολο των Αστυνομικών που υπηρετούν στις Περιφερειακές Ενότητες Ροδόπης, Ξάνθης και Δράμας, κατ’ αναλογία με τους μισθωτούς του ευρύτερου δημοσίου τομέα.
Η Βουλευτής Κυκλάδων της K.O. ΝΕΑ ΔΗΜΟΚΡΑΤΙΑ κ. Αικατερίνη Μονογυιού κατέθεσε αναφορά προς τον Υπουργό Περιβάλλοντος και Ενέργειας με την οποία ο Δήμος Ιητών του Νομού Κυκλάδων εκφράζει την έντονη διαμαρτυρία του για τα συνεχιζόμενα και ιδιαίτερα σοβαρά προβλήματα χαμηλής τάσης και τις επαναλαμβανόμενες διακοπές ηλεκτροδότησης που παρατηρούνται τους τελευταίους μήνες στο δίκτυο ηλεκτρικής ενέργειας του νησιού.
Ο Βουλευτής Δράμας της K.O. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστάσιος (Τάσος) Νικολαΐδης κατέθεσε αναφορά προς τον Υπουργό Υποδομών και Μεταφορών με την οποία η Ομοσπονδία Συλλόγων Υπηρεσίας Πολιτικής Αεροπορίας με δελτίο Τύπου επισημαίνει ζητήματα σχετικά με τη λειτουργία της Υπηρεσίας μετά τη θεσμική της αναδιοργάνωση, καθώς και θέματα στελέχωσης, διοικητικής οργάνωσης και επιχειρησιακής λειτουργίας.
Ο Βουλευτής Ιωαννίνων της K.O. ΠΑΣΟΚ-ΚΙΝΗΜΑ ΑΛΛΑΓΗΣ κ. Ιωάννης Τσίμαρης κατέθεσε αναφορά προς τον Υπουργό Υποδομών & Μεταφορών με την οποία το Επιμελητήριο Ιωαννίνων εκφράζει την έντονη ανησυχία της επιχειρηματικής κοινότητας της περιοχής σχετικά με τις παρατεταμένες μονοδρομήσεις και τους κυκλοφοριακούς περιορισμούς που εφαρμόζονται σε τμήματα της Εγνατίας Οδού και αιτείται απάντησης.
Ο Βουλευτής Μαγνησίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Αλέξανδρος Μεϊκόπουλος κατέθεσε αναφορά προς τους Υπουργούς Αγροτικής Ανάπτυξης & Τροφίμων και Εθνικής Οικονομίας & Οικονομικών, με την οποία το Επιμελητήριο Μαγνησίας, με επιστολή του προτείνει την ένταξη της καλλιέργειας του σουσαμιού στις στρατηγικές προτεραιότητες της νέας Κοινής Αγροτικής Πολιτικής για την περίοδο 2028-2032.
Ο ΣΤ΄ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης και οι Βουλευτές Ηρακλείου κ. Εμμανουήλ Συντυχάκης και Λέσβου κ. Μαρία Κομνηνάκα της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κατέθεσαν αναφορά προς τον Υπουργό Υγείας, με την οποία η Τριμελής Επιτροπή Ιατρών του Βενιζελείου Νοσοκομείου Ηρακλείου με ανακοίνωσή της αντιτίθεται σθεναρά στη μεταφορά του Παιδιατρικού Τμήματος Επειγόντων Περιστατικών και ζητά τη διατήρησή του στην υφιστάμενη θέση, καθώς και την άμεση και επίσημη αξιολόγηση των συνθηκών πυρασφάλειας και του σχεδίου εκκένωσης από την αρμόδια Πυροσβεστική Υπηρεσία.
[bookmark: _Hlk230341556]Ο Βουλευτής Α΄ Ανατολικής Αττικής της Κ.Ο. ΕΛΛΗΝΙΚΗ ΛΥΣΗ κ. Στυλιανός Φωτόπουλος κατέθεσε αναφορά προς την Υπουργό Εργασίας και Κοινωνικής Ασφάλισης με την οποία το Ενιαίο Δίκτυο Συνταξιούχων, με δελτίο Τύπου εξέφρασε τη δυσαρέσκεια μεγάλης μερίδας των μελών που εκπροσωπεί, καθώς κρίνεται ανεπαρκής η πρόσφατη κυβερνητική εξαγγελία για τις συντάξεις χηρείας εξ ιδίου δικαιώματος.
Ο Ανεξάρτητος Βουλευτής Β΄ Θεσσαλονίκης κ. Νικόλαος Παπαδόπουλος κατέθεσε αναφορά προς τον Υπουργό Υγείας με την οποία το Συντονιστικό Όργανο της Πρωτοβουλίας Πολιτών Πτολεμαΐδας-Εορδαίας για την Ανάπτυξη ενημερώνει για τις σοβαρές ελλείψεις προσωπικού στο Μποδοσάκειο Νοσοκομείο Πτολεμαΐδας και ζητά να δοθεί λύση στην υφιστάμενη εκκρεμότητα.
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων, έχω την τιμή να κάνω κάποιες ανακοινώσεις προς το Σώμα. 
Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της επί των σχεδίων νόμων του Υπουργείου Εθνικής Άμυνας:
α) «Κύρωση της Συμφωνίας μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας της Ελληνικής Δημοκρατίας σχετικά με την παροχή υποστήριξης προς το Ελληνικό Στρατιωτικό Απόσπασμα για την εκτέλεση αποστολών εναέριας ναυτικής περιπολίας» και
β) «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου σχετικά με την αμοιβαία προστασία διαβαθμισμένων στρατιωτικών πληροφοριών».
Επίσης, κυρίες και κύριοι συνάδελφοι, θα ήθελα να σας ανακοινώσω ότι οι Βουλευτές κ.κ. Ανδρέας Παναγιωτόπουλος, Γεώργιος Γαβρήλος και Γεώργιος Ψυχογιός με τις από 14 Ιουλίου 2026 επιστολές τους προς τον Πρόεδρο της Βουλής μας γνωστοποιούν την ανεξαρτητοποίησή τους από την Κοινοβουλευτική Ομάδα «ΣΥΡΙΖΑ-Προοδευτική Συμμαχία».
Οι προαναφερθείσες επιστολές κατατίθενται στα Πρακτικά της σημερινής συνεδρίασης και έχουν ως εξής:




ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εισερχόμαστε τώρα στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 15 Ιουλίου 2026, οι επίκαιρες ερωτήσεις που θα συζητηθούν είναι οι εξής: 
Η υπ’ αριθμ. 1196/10-7-2026 επίκαιρη ερώτηση θα απαντηθεί από τον Υπουργό Μετανάστευσης και Ασύλου κ. Αθανάσιο Πλεύρη. 
Η υπ’ αριθμ. οι 1207/13-7-2026 επίκαιρη ερώτηση θα απαντηθεί από τη Μόνιμη Υπηρεσιακή Υφυπουργό Εξωτερικών κ. Αλεξάνδρα Παπαδοπούλου.
Οι υπ’ αριθμ. 1186/7-7-2026 και 1192/8-7-2026 επίκαιρες ερωτήσεις θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.
Η υπ’ αριθμ. 1184/6-7-2026 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Αθανάσιο Καββαδά. 
Η υπ’ αριθμ. 1190/8-7-2026 επίκαιρη ερώτηση θα απαντηθεί από την Υφυπουργό Τουρισμού κ. Άννα Καραμανλή. 
Θα συζητηθούν, λοιπόν, έξι επίκαιρες ερωτήσεις. 
Πρώτη είναι η τρίτη με αριθμό 1186/7-7-2026 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Μαρίας Αθανασίου προς την Υπουργό Παιδείας, Θρησκευμάτων και Αθλητισμού με θέμα: «Αναγκαία η μείωση του ανώτερου επιτρεπτού ορίου διαφοράς μεταξύ των δύο βαθμολογητών στο μάθημα της Γλώσσας στις Πανελλαδικές Εξετάσεις από τις 12 μονάδες στις 5 για λόγους αντικειμενικότητας και ισότιμης μεταχείρισης». 
Στην ερώτηση θα απαντήσει ο Υφυπουργός Παιδείας, Θρησκευμάτων και Αθλητισμού κ. Κωνσταντίνος Βλάσης.
Κυρία συνάδελφε, έχετε τον λόγο για την πρωτολογία σας. 
ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε. 
Κύριε Υπουργέ, πάγιο αίτημα των ενώσεων εκπαιδευτικών και των γονέων αποτελεί η μείωση του ορίου των δώδεκα μονάδων μεταξύ των δύο βαθμολογικών στις πανελλαδικές εξετάσεις. Σύμφωνα με τη διαδικασία, ο τρίτος βαθμολογητής (αναβαθμολογητής) επιστρατεύεται στις Πανελλήνιες Εξετάσεις, όταν η διαφορά βαθμολογίας μεταξύ του πρώτου και του δεύτερου διορθωτή είναι μεγαλύτερη από δώδεκα μονάδες στην κλίμακα του 0-100. Η ρύθμιση για την είσοδο του τρίτου βαθμολογητή, λόγω διαφοράς άνω των δώδεκα μονάδων, ισχύει από το 1983 με τον ν.1351, δηλαδή εδώ και σαράντα τρία, κύριε Υπουργέ. 
Αν και η επιστήμη της εκπαιδευτικής αξιολόγησης θεωρεί διεθνώς ότι μία απόκλιση της τάξης του 10%-12% σε θέματα ανοικτού τύπου είναι στατιστικά φυσιολογική και αναμενόμενη, ειδικά στο μάθημα της Γλώσσας, λόγω της φύσης του αντικειμένου, για τις σχολές υψηλής ζήτησης, όπως είναι η Ιατρική και η Νομική ή για τις υψηλόβαθμες σχολές του Πολυτεχνείου, ακόμα και το 1/10 του μορίου μπορεί να κρίνει την εισαγωγή. Οπότε, μία διαφορά δώδεκα μονάδων, δηλαδή 2,4 μονάδες στην εικοσάβαθμη κλίμακα, φαντάζει τεράστια και άδικη για τον υποψήφιο. Ίσως μία διαφορά πέντε μονάδων να είναι δυνατόν να ανταποκριθεί περισσότερο ορθά στην αντικειμενική βαθμολόγηση του μαθήματος της Γλώσσας, γεγονός που καθιστά αναγκαία τη θεσμοθέτησή της.   
Ερωτάσθε λοιπόν, κύριε Υπουργέ, τα εξής: Πρώτον, προτίθεστε με στόχο τη διασφάλιση της αντικειμενικότητας και της ισότιμης μεταχείρισης να προβείτε στη μείωση του ισχύοντος ανώτερου επιτρεπτού ορίου διαφοράς μεταξύ πρώτου και δεύτερου βαθμολογητή από τις δώδεκα στις πέντε μονάδες για όσο χρονικό διάστημα θα διαρκέσει το σύστημα των Πανελλαδικών εξετάσεων; 
Δεύτερον, προτίθεστε να εκσυγχρονίσετε το σύστημα των Πανελλαδικών Εξετάσεων για όσο χρονικό διάστημα θα διαρκέσει και θα αποτελεί τον επίσημο τρόπο εισαγωγής στα Δημόσια Ελληνικά Πανεπιστήμια με κατανομή κατά 70% σε πολλαπλής επιλογής -κλειστού τύπου- και κατά 30% σε ψηφιακά αναδιαμορφωμένα θέματα ανάπτυξης -ανοιχτού τύπου-, όπως εφαρμόζεται ήδη σε πολλά διεθνή συστήματα σχετικών εξετάσεων, όπως για παράδειγμα στο SAT στις ΗΠΑ και το A-Levels στη Βρετανία;
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Παρακαλώ, κύριε Υπουργέ, έχετε τον λόγο για την απάντησή σας. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Ευχαριστώ, κύριε Πρόεδρε. 
Κυρία συνάδελφε, σας ευχαριστώ για την ερώτησή σας, γιατί μας δίνει την ευκαιρία να συζητήσουμε ένα εξαιρετικά ευαίσθητο ζήτημα που αφορά την αξιοπιστία των πανελλαδικών εξετάσεων, όπως βέβαια και την αγωνία χιλιάδων παιδιών και οικογενειών.
Θα ξεκινήσω από ένα στοιχείο το οποίο αναφέρατε κι εσείς στην πρωτολογία σας, ότι το συγκεκριμένο σύστημα εφαρμόζεται εδώ και σαράντα τρία χρόνια. Βέβαια, η μακροχρόνια εφαρμογή μιας τέτοιας ρύθμισης δεν σημαίνει ότι δεν μπορεί και να επανεξεταστεί. Όμως, δεν μπορεί και να περνά απαρατήρητο το γεγονός ότι η συγκεκριμένη δικλείδα διατηρήθηκε μέσα από αλλεπάλληλες κυβερνητικές περιόδους, διαφορετικά συστήματα πρόσβασης και μέσα από δομικές αλλαγές και σημαντικές κοινωνικές και οικονομικές μεταβολές, πράγμα που αποδεικνύει ότι πρόκειται για έναν σταθερό μηχανισμό ο οποίος, όπως και να το κάνουμε, έχει δοκιμαστεί στην πράξη. 
Το πνεύμα της ρύθμισης, λοιπόν, δεν είναι να οδηγούμε συλλήβδην όλα αυτά τα γραπτά σε μια τρίτη κρίση, αλλά να ενεργοποιείται η αναβαθμολόγηση όταν καταγράφονται ουσιώδεις αποκλίσεις μεταξύ των δύο ανεξάρτητων βαθμολογητών, όταν δηλαδή υπάρχει η πιθανότητα ένας βαθμολογητής να έχει παραβλέψει και κάποιος άλλος να έχει υπερεκτιμήσει κάποιο στοιχείο του γραπτού. Η αναβαθμολόγηση, λοιπόν, αποτελεί μια δικλείδα ασφαλείας και όχι έναν τρίτο υποχρεωτικό γύρο βαθμολόγησης για το σύνολο σχεδόν όλων των γραπτών. 
Παράλληλα, πρέπει να εξετάζουμε το ζήτημα δυναμικά και όχι σαν να μην έχει αλλάξει τίποτα στο ίδιο το μάθημα. Όταν η εξέταση της γλώσσας στην οποία αναφερθήκατε στηριζόταν περισσότερο στην ελεύθερη ανάπτυξη, τα ποσοστά των αναβαθμολογήσεων ήταν σημαντικά υψηλότερα και πολλές φορές έφταναν στο 15%. 
Η σταδιακή τώρα δόμηση των θεμάτων και η αποσαφήνιση των οδηγιών βαθμολόγησης νομίζω ότι έχουν οδηγήσει, κάτι που δεν το αμφισβητεί κανείς, στη βελτίωση αυτής της εικόνας. Μάλιστα, στις φετινές εξετάσεις στη νεοελληνική γλώσσα και λογοτεχνία εξετάστηκαν εβδομήντα τέσσερις χιλιάδες οκτακόσιοι πενήντα τέσσερις υποψήφιοι και το 84,27% βαθμολογήθηκε μεταξύ του 10 και του 20 και το 15,73% ήταν κάτω από τη βάση. Από το σύνολο τώρα των γραπτών, το 9,41% οδηγήθηκε σε αναβαθμολόγηση.  
Το ποσοστό, λοιπόν, αυτό και λαμβανομένης υπ’ όψιν και της ιδιαίτερης φύσης που έχει το συγκεκριμένο μάθημα δεν αποτυπώνει, νομίζω, ένα σύστημα που έχει καταρρεύσει. Αντιθέτως, δείχνει ότι η υφιστάμενη δικλείδα ενεργοποιείται και εντοπίζει τις περιπτώσεις σημαντικής βαθμολογικής απόκλισης. Βεβαίως δεν πρέπει να αγνοούμε και τη χρονική συγκυρία, ότι βρισκόμαστε ήδη εν μέσω ενός οργανωμένου εθνικού διαλόγου τόσο για το λύκειο όσο και για το εθνικό απολυτήριο, ο οποίος εξετάζει συνολικά την αξιολόγηση των μαθητών, όπως και τη μελλοντική, βέβαια, αρχιτεκτονική του συστήματος. Δεν θα ήταν, λοιπόν, θεσμικά ασφαλές να μεταβάλουμε αποσπασματικά μία κρίσιμη παράμετρο ενός διαχρονικά αξιόπιστου συστήματος σε ένα μεταβατικό χρονικό διάστημα και πριν ολοκληρωθεί η συνολική συζήτηση. 
Βέβαια, αυτό δεν σημαίνει ότι δεν υποστηρίζουμε πως υπάρχουν πράγματα τα οποία πρέπει και μπορούν να αλλάξουν. Υποστηρίζουμε απλά ότι όλες αυτές οι αλλαγές σε ένα τόσο ευαίσθητο πεδίο πρέπει να γίνονται συνολικά, τεκμηριωμένα και σίγουρα χωρίς αιφνιδιασμούς. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. 
Παρακαλώ, κυρία συνάδελφε, έχετε τον λόγο για τη δευτερολογία σας. 
ΜΑΡΙΑ ΑΘΑΝΑΣΙΟΥ: Κύριε Υπουργέ, είμαστε εδώ, ακριβώς επειδή αυτό το σύστημα έχει δοκιμαστεί. Ήδη η κ. Κεραμέως από το 10 το έχει πάει στο 12 σαν απόκλιση και όταν επιτρέπεται από τον νόμο να υφίσταται αυτή η χαοτική απόκλιση βαθμολογίας των δώδεκα μονάδων χωρίς το γραπτό να οδηγείται σε αναβαθμολόγηση, τότε το σύστημα παύει να είναι αντικειμενικό.

Μετατρέπεται σε βαθμολογική λοταρία, η οποία γεννάει ένα τεράστιο ψυχολογικό στρες στους υποψηφίους. Οι μαθητές μας δεν αγωνιούν πλέον μόνο για το αν ξέρουν το μάθημα, αλλά ζουν με το άγχος για ποιος διορθωτής θα τύχει στο γραπτό τους, μη τυχόν τους στερήσει την πραγματοποίηση του πρώτου μεγάλου τους στόχου. Θα είναι έμπειρος, θα είναι αντικειμενικός, θα του αρέσουν τα γραφόμενα, ειδικά στο μάθημα της γλώσσας; Αυτό το άγχος, όμως, δύναται να μετατραπεί και σε οικονομικό εφιάλτη για την ελληνική οικογένεια. Μια τέτοια βαθμολογική αδικία μπορεί να γίνει αιτία να στερήσει από το παιδί την εισαγωγή στην πόλη του.
Σήμερα με την ακρίβεια που καλπάζει, το κόστος, τα ενοίκια, τους λογαριασμούς και διαβίωση σε μία άλλη πόλη είναι δυσβάστακτο. Πολλές οικογένειες αδυνατούν να σηκώσουν αυτό το βάρος και παιδιά εγκαταλείπουν τις σπουδές τους πριν καν τις αρχίσουν, μόνο και μόνο επειδή ένας διορθωτής είχε διαφορετική υποκειμενική άποψη. Δεν χρειάζεται να αυτοσχεδιάζουμε, κύριε Υπουργέ, όταν υπάρχουν διεθνή παραδείγματα που έλυσαν αυτό το πρόβλημα εδώ και δεκαετίες. 
Η πρόταση της Ελληνικής Λύσης για 70% θέματα κλειστού τύπου και 30% ψηφιακά αναδιαμορφωμένα θέματα ανάπτυξης στη γλώσσα, φέρνει αυτήν την παγκόσμια πρακτική στην Ελλάδα. Το 70% εγγυάται ότι η βάση της βαθμολογίας θα εξαρτάται αποκλειστικά από τις γνώσεις του μαθητή, εκμηδενίζοντας το άγχος της υποκειμενικής διόρθωσης. Το δε 30% της ανάπτυξης θωρακίζεται με σαφείς ψηφιακές παραμέτρους για να μην υπάρχει απόσταση μεταξύ των βαθμολογητών.
Κύριε Υπουργέ, θα μιλήσουμε με πραγματικά στοιχεία και όχι με παραδείγματα. Σας παραθέτω δύο χαρακτηριστικές περιπτώσεις καταγγελιών γονέων για τις φετινές βαθμολογίες στο μάθημα της Νεοελληνικής Γλώσσας και Λογοτεχνίας. Μία περίπτωση είναι που ο πρώτος βαθμολογητής έβαλε ογδόντα ένα και ο δεύτερος έβαλε ογδόντα οκτώ. Εδώ, λοιπόν, ο υποψήφιος κινδυνεύει πλέον να χάσει την εισαγωγή σε σχολή στον τόπο του με ό,τι αυτό συνεπάγεται για τον οικογενειακό προϋπολογισμό. Η δεύτερη περίπτωση είναι ο πρώτος βαθμολογητής αξιολόγησε το γραπτό με ογδόντα πέντε και ο δεύτερος με εξήντα επτά και ευτυχώς που μεσολάβησε ο τρίτος βαθμολογητής, ο οποίος έβαλε ενενήντα ένα. Ευτυχώς ο μαθητής δεν αδικήθηκε, γιατί η διαφορά των δεκαοκτώ μονάδων δεν άφηνε περιθώριο να γίνει διαφορετικά. 
Κύριε Υπουργέ, καταλαβαίνετε λοιπόν ότι αυτές οι αποκλίσεις των δέκα, δώδεκα μονάδων μεταξύ των διορθωτών εντοπίζουν τη ρίζα τους στην αλλαγή του τρόπου εξέτασης που ισχύει από το 2020 με τη συγχώνευση της Νεοελληνικής Γλώσσας και της Λογοτεχνίας. Η προσθήκη θεμάτων που απαιτούν απαντήσεις καθαρά υποκειμενικού χαρακτήρα, όπως η ερμηνευτική ανταπόκριση των μαθημάτων σε λογοτεχνικά κείμενα, άνοιξε την πόρτα στην αυθαιρεσία και θέτει σε κίνδυνο την αντικειμενικότητα και την ισότιμη μεταχείριση. 
Το πρόβλημα διογκώνεται αφενός από την ασάφεια των οδηγιών της κεντρικής επιτροπής εξετάσεων, που δίδει περιθώρια προσωπικής ερμηνείας στους βαθμολογητές, αλλά και από το θεσμικό πλαίσιο που ορίζει απλώς ότι οι βαθμολογητές, μόνιμοι ή αναπληρωτές, πρέπει να έχουν διδάξει το μάθημα στην Γ΄ Λυκείου την τελευταία διετία. Δεν υπάρχει καμία άλλη αυστηρή ποιοτική δικλείδα, ενώ η επιμόρφωση των ανθρώπων που κρατούν το στυλό της αξιολόγησης είναι η τυπικά προβλεπόμενη και από κει και πέρα ό,τι γίνει.
Ως Ελληνική Λύση θεωρούμε επιτακτική ανάγκη να εκσυγχρονιστεί το υπάρχον σύστημα και όσο ακόμα θα διαρκεί. Είναι αναγκαίο σε κάθε περίπτωση να υιοθετηθεί ένα σύστημα που διασφαλίζει την απόλυτη αντικειμενικότητα και την ισότιμη μεταχείριση μεταξύ των υποψηφίων. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Παρακαλώ, κύριε Υπουργέ, έχετε τον λόγο.
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κυρία συνάδελφε, άκουσα με προσοχή όσα θέσατε και σας καλώ να δούμε τώρα τι θα σήμαινε στην πράξη η μείωση του ορίου από τις δώδεκα στις πέντε μονάδες, όπως εσείς προτείνατε. Σήμερα ένα γραπτό οδηγείται σε έναν τρίτο βαθμολογητή, όταν η απόκλιση μεταξύ των δύο πρώτων βαθμολογητών υπερβαίνει τις δώδεκα μονάδες στην εκατοντάβαθμη κλίμακα. 
Με την πρότασή σας τώρα θα οδηγείται σε αναβαθμολόγηση όταν η διαφορά υπερβαίνει τις πέντε μονάδες, δηλαδή όταν οι δύο βαθμολογητές αποκλίνουν μεταξύ τους κατά κάτι περισσότερο από μία μονάδα στην εικοσάβαθμη κλίμακα. Δηλαδή με 1,1 μονάδα το γραπτό πάει για αναβαθμολόγηση, αυτό μας λέτε. Εύλογα, λοιπόν, τα γραπτά που θα παραπέμπονται, όπως καταλαβαίνετε, σε τρίτο βαθμολογητή και ειδικά στη Γλώσσα, θα αυξηθούν κατακόρυφα. Τι σημαίνει αυτό, όμως; Ας μπούμε στη θέση του βαθμολογητή. Η συστηματική αναπομπή μεγάλου αριθμού γραπτών σε τρίτο βαθμολογητή, θα αποδυνάμωνε στην πράξη τον θεσμικό ρόλο της διπλής ανεξάρτητης βαθμολόγησης. Θα δημιουργούσε την εντύπωση ότι η κρίση των δύο βαθμολογητών είναι προσωρινή και ότι ακόμα και μια περιορισμένη και φυσιολογική αναμενόμενη, θα έλεγα, απόκλιση αρκεί για να τεθεί υπό αμφισβήτηση. 
Πρέπει, επίσης, να αναλογιστούμε και τις πρακτικές συνέπειες για τα ίδια τα παιδιά, για τις οικογένειές τους. Πολλαπλάσιες αναβαθμολογήσεις σημαίνουν περισσότερο χρόνο για την ολοκλήρωση της διαδικασίας και σαφώς μεγαλύτερη καθυστέρηση ως προς την ανακοίνωση των αποτελεσμάτων. Και ο χρόνος αυτός, τουλάχιστον για εμάς που είμαστε γονείς, δεν είναι αδιάφορος, είναι χρόνος αγωνίας για τον υποψήφιο, είναι χρόνος που απαιτείται για τη μελέτη και τη συμπλήρωση του μηχανογραφικού, είναι χρόνος μέσα στον οποίο μια οικογένεια πρέπει να λάβει σοβαρές αποφάσεις για τη στέγαση, τη μετακίνηση, τη μελλοντική φοίτηση ενός παιδιού, ιδίως όταν πρόκειται να σπουδάσει μακριά από τον τόπο κατοικίας του.
Αλλά ας δεχτούμε, για χάριν της συζήτησης, ότι ο χρόνος αναμονής είναι θέμα δευτερεύον μπροστά στην επιδίωξη της δικαιότερης βαθμολόγησης. Λύνεται, πιστεύετε πράγματι, το πρόβλημα με τη μείωση του ορίου στις πέντε μονάδες; Καταργείται η πιθανότητα διαφορετικής εκπαιδευτικής κρίσης; Εξασφαλίζεται ότι ο τρίτος βαθμολογητής θα αποδώσει τον μοναδικό και απολύτως ορθό βαθμό ή απλώς μεταβάλλεται το σημείο στο οποίο εισέρχεται μια τρίτη κρίση στη διαδικασία και κυρίως θα εξαλειφθεί έτσι οριακός ανταγωνισμός για τις σχολές υψηλής ζήτησης ή απλώς θα συγκεντρωθούν ακόμη περισσότεροι υποψήφιοι σε ένα πολύ στενό βαθμολογικό εύρος; Δεν νομίζω, κυρία συνάδελφε, ότι θα αρθεί οποιαδήποτε αδικία με απλή μείωση των μονάδων. 
Ως προς το δεύτερο τώρα ερώτημά σας, η πρόταση για έναν συνδυασμό θεμάτων κλειστού και ανοικτού τύπου είναι ενδιαφέρουσα και φιλόδοξη και οφείλω να το πω. Δεν μπορεί, όμως, να εξεταστεί αποκομμένη από το πρόγραμμα σπουδών, τον τρόπο διδασκαλίας, από τη σχετική αξιολόγηση, την επιμόρφωση των εκπαιδευτικών και τις αναγκαίες ψηφιακές υποδομές, γιατί όπως καταλαβαίνετε αυτές οι εξετάσεις δεν είναι μία αυτόνομη διαδικασία. 
Γι’ αυτόν τον λόγο βρισκόμαστε στον εθνικό διάλογο, εκεί θα τεθούν όλα τα δεδομένα, οι διεθνείς πρακτικές, οι προτάσεις άλλων κομμάτων, εκπαιδευτικών φορέων και θα έχουμε την ευκαιρία, λοιπόν, να συζητήσουμε και την πρότασή σας, η οποία σαφώς και έχει ενδιαφέρον και οργανωμένα και συνολικά και με την πληρότητα που χρειάζεται και απαιτεί μια τέτοια σημαντική μεταρρύθμιση. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε κύριε Υπουργέ. 
Σας ευχαριστώ και τους δύο.
Περνάμε τώρα στην τέταρτη με αριθμό 1192/8-7-2026 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας της Νίκης κ. Σπυρίδωνος Τσιρώνη προς την Υπουργό Παιδείας, Θρησκευμάτων και Αθλητισμού με θέμα: «Σοβαρές καταγγελίες για παράνομη διάθεση και αναγνώριση τίτλων σπουδών αλλοδαπών πανεπιστημίων μέσω ιδιωτικών φορέων».
Θα απαντήσει ο Υφυπουργός Παιδείας, Θρησκευμάτων και Αθλητισμού κ. Κωνσταντίνος Βλάσης. 
Κύριε Τσιρώνη, έχετε τον λόγο για την πρωτολογία σας.
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ, κύριε Πρόεδρε.
Σας φέρνω σήμερα εδώ για δεύτερη φορά, ως Υπουργείο δεύτερη φορά, για ένα θέμα που έχει πάρει και την ονομασία πλέον ως ο ΟΠΕΚΕΠΕ της εκπαίδευσης. Και δεν μιλάμε για μια απλή διοικητική παράκαμψη, για μια ασήμαντη παράβλεψη, αλλά για μια κατάφωρη συστηματική και παράνομη αλλοίωση των κανόνων της ανώτατης εκπαίδευσης στη χώρα μας, η οποία πλήττει ευθέως και τον πυρήνα της αξιοκρατίας, αλλά και το μέλλον χιλιάδων νέων ανθρώπων. 
Τα δεδομένα που φέρνουμε σήμερα στο προσκήνιο είναι βασισμένα στις επίσημες καταγγελίες της ΟΙΕΛΕ, οι οποίες οδήγησαν ήδη στη διενέργεια κατεπείγουσας προκαταρκτικής εξέτασης από τον Εισαγγελέα Πρωτοδικών Αθηνών και είναι αμείλικτα και δεν επιδέχονται και αμφισβήτηση. Ένα Κέντρο Διά Βίου Μάθησης, το οποίο όπως το ίδιο παραδέχτηκε στο εξώδικο που έστειλε προς τον ΟΙΕΛΕ, δεν διαθέτει την απαραίτητη αδειοδότηση κολλεγίου, εκτελεί όμως ακαδημαϊκές πράξεις που εκ του νόμου απαγορεύονται ρητά για τη βαθμίδα του. Το εν λόγω κέντρο δεν λειτουργεί απλά ως ένας άτυπος μεσίτης ή διαφημιστής, καταχράστηκε πλήρως τον ρόλο του, προβαίνοντας σε εγγραφές φοιτητών, εισπράξεις διδάκτρων, διεξαγωγή μαθημάτων, παροχή ακαδημαϊκής και τεχνικής υποστήριξης, ακόμα και στη διοργάνωση επίσημων τελετών αποφοίτησης στο Ζάππειο με αρκετά στελέχη και της παράταξής σας. 

Το πιο εξοργιστικό στοιχείο αυτής της υπόθεσης είναι η πλήρης και προκλητική ανακολουθία με τη διεθνή και την εγχώρια νομιμότητα. Η Εθνική Αρχή Αξιολόγησης του Πανεπιστημιακού και Ερευνητικού Συστήματος Ιταλίας ξεκαθαρίζει ρητά ότι το «e-Campus» είναι αδειοδοτημένο να παρέχει προγράμματα σπουδών αποκλειστικά εξ αποστάσεως και μάλιστα μόνο στην ιταλική και την αγγλική γλώσσα. Η ιταλική Αρχή δεν επιβεβαιώνει καμία συνεργασία με ελληνικές ιδιωτικές εταιρείες ούτε βέβαια την προσφορά σπουδών στην ελληνική γλώσσα. Παρ’ όλα αυτά, ο συγκεκριμένος φορέας στην Ελλάδα υπόσχεται πλήρη προγράμματα Bachelor, Master και MBA διδασκόμενα στην ελληνική γλώσσα, με τη δελεαστική αλλά και απολύτως ψευδή υπόσχεση ότι οι τίτλοι αυτοί θα τύχουν άμεσης ακαδημαϊκής και επαγγελματικής αναγνώρισης από το ΔΟΑΤΑΠ και το ΑΤΕΕΝ.
Αλήθεια, με βάση ποιο νομοθετικό πλαίσιο ελληνικό ή ιταλικό παρέχεται αυτή η ελληνόγλωσση εκπαίδευση στους Έλληνες φοιτητές για πτυχία που το ίδιο το τταλικό Ίδρυμα παρέχει επίσημα μόνο στα Ιταλικά; Και ερωτάσθε το εξής: Σε ποιες ενέργειες και ελέγχους προτίθεται να προβεί το ΥΠΕΘΑ -και να μας πείτε αν έχει προβεί νωρίτερα σε αυτούς τους ελέγχους- προκειμένου να διερευνηθεί η νομιμότητα της λειτουργίας του συγκεκριμένου Κέντρου Διά Βίου Μάθησης; Πώς προτίθεται, επίσης, το ΥΠΕΘΑ να θωρακίσει, επιτέλους, τις διαδικασίες ελέγχου των ΔΟΑΤΑΠ και ΑΤΕΕΝ, ώστε να διασφαλιστεί ότι δεν θα αναγνωρίζονται ούτε θα μοριοδοτούνται στο Δημόσιο και στον ΑΣΕΠ τίτλοι σπουδών που προέρχονται από μη αδιοδοτημένους και παράνομους εκπαιδευτικούς φορείς μεσάζοντες;
Ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, παρακαλώ, έχετε τον λόγο για την πρωτολογία σας. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε συνάδελφε, σας ευχαριστώ γι’ αυτήν την ερώτηση, η οποία άπτεται ενός πολύ σημαντικού ζητήματος, το οποίο -δεν σας κρύβω- μας έχει απασχολήσει συστηματικά τους τελευταίους μήνες. 
Θέλω να σας διαβεβαιώσω ότι το Υπουργείο Παιδείας, Θρησκευμάτων και Αθλητισμού και οι Υπηρεσίες της Γενικής Γραμματείας Επαγγελματικής Εκπαίδευσης, Κατάρτισης και Διά Βίου Μάθησης είμαστε προσηλωμένοι στην εποπτεία των δημόσιων, αλλά και των ιδιωτικών δομών αρμοδιότητάς μας. Αν ανατρέξετε, εξάλλου, στις αποφάσεις του τελευταίου έτους, θα δείτε ότι πολλές είναι οι περιπτώσεις στις οποίες έχει χρειαστεί να προχωρήσουμε στις προβλεπόμενες ενέργειες. 
Σχετικά τώρα με τα Κέντρα Διά Βίου Μάθησης, θα ήθελα να σας υπενθυμίσω ότι είμαστε εμείς η παρούσα ηγεσία του Υπουργείου που προχωρήσαμε στον τερματισμό των συνεχόμενων παρατάσεων και την εφαρμογή του ν.4763/2020, αποδεικνύοντας στην πράξη πως κάθε άλλο παρά αδιαφορούμε για τον έλεγχο και την εποπτεία του πεδίου αυτού. 
Στο χρονικό διάστημα Ιουνίου-Ιουλίου 2025, με δική μου υπογραφή, κύριε συνάδελφε, ανακλήθηκαν χίλιες διακόσιες εβδομήντα άδειες λειτουργίας Κέντρων Διά Βίου Μάθησης 1 και 2Ι, τα οποία δεν συμμορφώθηκαν με τις διατάξεις του ν. 4763/ 2020 και δεν μετατράπηκαν σε Κέντρα Διά Βίου Μάθησης (ΚΔΒΜ), σύμφωνα με τις νέες αυστηρότερες προδιαγραφές. 
Τα ΚΔΒΜ αποτελούν φορείς παροχής υπηρεσιών στο πλαίσιο της μη τυπικής μάθησης και παρέχουν σε ενήλικες μεταξύ άλλων, όπως γνωρίζουμε, συνεχιζόμενη επαγγελματική κατάρτιση, επανειδίκευση, συμβουλευτική και επαγγελματικό προσανατολισμό. Η αδειοδότηση των ιδιωτικών ΣΑΕΚ, των Κολεγίων και των ΚΔΒΜ γίνεται από τις Υπηρεσίες του Υπουργείου μας σε συνεργασία με τον ΕΟΠΠΕΠ, ο οποίος είναι και ο υπεύθυνος για την τήρηση των κτιριολογικών προδιαγραφών. 
Σχετικά τώρα με τη συγκεκριμένη καταγγελία, δεν έχουμε προς το παρόν καμία όχληση από τον Εισαγγελέα Πρωτοδικών Αθηνών στο πλαίσιο της προκαταρκτικής εξέτασης που αναφέρετε ότι δημιουργείται, χωρίς βέβαια φυσικά αυτό να σημαίνει ότι δεν αποτελεί μια υπόθεση που πρέπει να εξεταστεί και θα αναφερθώ και πιο συγκεκριμένα στη δευτερολογία μου επί αυτού. 
Σε κάθε περίπτωση, στο Υπουργείο Παιδείας είμαστε απόλυτα προσηλωμένοι στην προστασία των πολιτών απέναντι σε φαινόμενα εξαπάτησης και γι’ αυτό είμαστε έτοιμοι να διερευνήσουμε κάθε καταγγελία τέτοιου φαινομένου. Πέραν των περιοδικών δειγματοληπτικών ελέγχων που πραγματοποιούμε ανά τακτά χρονικά διαστήματα, εξετάζουμε κάθε συγκεκριμένη καταγγελία η οποία αφορά στη λειτουργία μιας τέτοιας δομής. Επιπλέον, βρισκόμαστε σε συνεχή συνεργασία με τις δικαστικές και άλλες ελεγκτικές Αρχές, διευκολύνοντας και επικουρώντας τις έρευνές τους και προχωρώντας, όταν χρειάζεται, στην επιβολή των προβλεπόμενων διοικητικών κυρώσεων, όπως βέβαια για παράδειγμα τις ανακλήσεις αδειών. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Κύριε συνάδελφε, παρακαλώ, έχετε τον λόγο για τη δευτερολογία σας.
ΣΠΥΡΙΔΩΝ ΤΣΙΡΩΝΗΣ: Είναι ωραία τα λόγια και οι υπεκφυγές, αλλά, δυστυχώς, ξέρετε ότι στη Νίκη -αλλά και εγώ προσωπικά- το Υπουργείο Παιδείας το έχουμε πάρα πολύ ψηλά και κοιτάμε να λειτουργούν όλα όπως θα πρέπει να λειτουργούν σε μια χώρα σαν την Ελλάδα. 
Όλα αυτά που είπατε πώς γίνεται να συμβαίνουν, όταν ενώ υπήρχαν ήδη οι καταγγελίες και η υπόθεση είχε πάρει τον δρόμο της δικαιοσύνης, το Υπουργείο σας έδωσε άδεια λειτουργίας κολεγίου ακριβώς στο συγκεκριμένο Κέντρο Διά Βίου Μάθησης που αναφέρομαι; Δηλαδή, το επιβραβεύσατε για την όλη παράνομη διαδικασία; Αυτό κάνατε; Και ποιοι έλεγχοι; Πώς είναι δυνατόν ένας απλός έλεγχος ελαχίστων λεπτών σε μια ιστοσελίδα από οποιονδήποτε άνθρωπο να αποκαλύπτει αυτό το όργιο παρανομίας και οι ελεγκτικοί μηχανισμοί του κράτους να δηλώνουν άγνοια; Εδώ, προσωπικά, σε επίκαιρη ερώτηση για τον ίδιο ακριβώς λόγο, για μαϊμού πτυχία ήταν το θέμα τότε, ρώτησα άλλον Υφυπουργό -δεν ήσασταν εκείνη τη μέρα εσείς- και η απάντηση ήταν για τη λογοκλοπή στα πανεπιστήμια. Αυτή ήταν η απάντησή του. Εγώ μίλαγα για πτυχία, για τιμοκαταλόγους και αυτός μου απαντούσε για τη λογοκλοπή. Αυτό έγινε. 
Άρα, τι άλλο πρέπει να γίνει για να κάνετε πραγματικό έλεγχο και στη συγκεκριμένη περίπτωση; Να την επιβραβεύετε με το να πηγαίνουν κιόλας στελέχη σας στο Ζάππειο για την απονομή των πτυχίων; Ποιων πτυχίων; Των πτυχίων που η ιταλική εκπαίδευση δεν αναγνωρίζει ότι τα δίνει στα ελληνικά; Αν οι αρμόδιες Υπηρεσίες του Υπουργείου, ο ΔΟΑΤΑΠ και το ΑΤΕΕΝ, δεν έχουν τη δυνατότητα να εντοπίσουν αυτές τις εξόφθαλμες περιπτώσεις παράνομων ακαδημαϊκών παροχών, τότε υπάρχει δομικό πρόβλημα. Και αν πάλι γνωρίζουν και ανέχονται σιωπηρά αυτήν την κατάσταση, τότε οι ευθύνες μετατρέπονται σε ποινικές. Όμως, είτε έτσι, είτε αλλιώς, το Υπουργείο έχει βαριές πολιτικές ευθύνες.
 Η κοινωνική διάσταση του προβλήματος αντιλαμβάνεστε ότι γίνεται ακόμα πιο εφιαλτική, αν αναλογιστούμε πού καταλήγουν τελικά αυτοί οι παράτυποι τίτλοι σπουδών. Χρησιμοποιούνται άμεσα για τη μοριοδότηση υποψηφίων σε διαγωνισμούς του ΑΣΕΠ και, κυρίως, για την κατάταξη στους πίνακες των εκπαιδευτικών. Με λίγα λόγια, αγορασμένα ή παράνομα πτυχία και πιστοποιήσεις στερούν τη θέση από χιλιάδες αποφοίτους των ελληνικών δημόσιων πανεπιστημίων που λειτουργούν νόμιμα, οι οποίοι μάχονται με αξιοπρέπεια, κόπο και τεράστιο οικονομικό κόστος για μια θέση εργασίας.
Αλλοιώνεται, λοιπόν, κάθε έννοια αξιοκρατίας. Επιδοκιμάζεται με αυτόν τον τρόπο και η απατεωνιά και η ρεμούλα. Προωθείται η εμπορευματοποίηση της παιδείας και το Υπουργείο Παιδείας μετατρέπεται σε Υπουργείο Παραπαιδείας. Αυτό γίνεται. Δεν μπορείτε να κρύβεστε άλλο πίσω από δικαιολογίες και ευχολόγια ούτε να παρουσιάζετε παραπλανητικά στοιχεία για να πείσετε την κοινή γνώμη ότι όλα βαίνουν καλώς. Η οσμή του σκανδάλου έχει απλωθεί σε ολόκληρη την κοινωνία, αλλά και τον εκπαιδευτικό κόσμο. Η ελληνική δικαιοσύνη έχει ήδη ξεκινήσει το έργο της, αλλά η πολιτική ευθύνη για την προστασία των πτυχίων των παιδιών μας και της αξιοκρατίας στη χώρα ανήκει αποκλειστικά στην Κυβέρνηση. Περιμένω, λοιπόν, συγκεκριμένες απαντήσεις για το συγκεκριμένο Κέντρο Διά Βίου Μάθησης, στο οποίο δώσατε και αδειοδότηση μετά από ό,τι έχει γίνει. Και φαίνεται η σχέση με την Κυβέρνησή σας. 
Το άρθρο 16 του Συντάγματος φτιάχτηκε γι’ αυτόν ακριβώς τον λόγο, για να απαγορεύει την εμπορευματοποίηση. Γι’ αυτό, τελικά, θέλετε να αναθεωρηθεί αυτό το άρθρο; Αυτήν την παιδεία ονειρεύεστε; Με τιμοκατάλογο και δώρο ένα πιστοποιητικό γλωσσομάθειας, χωρίς να ξέρει ο άλλος να πει «Τι κάνεις;» σε ξένη γλώσσα; Διότι αυτός ο τιμοκατάλογος υπάρχει και είναι στο διαδίκτυο φανερός σε όλους. 
Ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε Υπουργέ, έχετε τον λόγο για τη δευτερολογία σας. 
ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού): Κύριε συνάδελφε, θεωρώ πως από όσα ανέφερα στην πρωτολογία μου καθίσταται απόλυτα σαφές πως στο Υπουργείο Παιδείας, Θρησκευμάτων και Αθλητισμού προχωρούμε επιδεικνύοντας μηδενική ανοχή απέναντι σε οποιονδήποτε παρεκκλίνει, συνειδητά ή μη, από αυτά που ορίζει ο νόμος. Το οφείλουμε τόσο απέναντι στους πολίτες, όσο και απέναντι στους επαγγελματίες που λειτουργούν ορθώς και σύμφωνα με το γράμμα του νόμου.
Επαναλαμβάνω ότι επί δικής μας θητείας και με δική μου υπογραφή, πέρυσι τον Ιούνιο-Ιούλιο -και δεν αναφέρατε τίποτα σε αυτό- βρέθηκε ένας Υφυπουργός, μια κυβέρνηση, που υπέγραψε την ανάκληση χιλίων διακοσίων εβδομήντα Κέντρων Διά Βίου Μάθησης 1 και 2 που δεν είχαν συμμορφωθεί με τον νόμο. Δεν υπάρχει καλύτερο παράδειγμα για να αποδείξει ότι πραγματικά δείχνουμε μηδενική ανοχή σε όσους παραβιάζουν τον νόμο.

Έχοντας, τώρα, μετά από αρκετά χρόνια και αρκετές παραστάσεις ξεκαθαρίσει το τοπίο των αδειοδοτημένων ΚΔΒΜ, έχουμε προχωρήσει στη σύσταση επιτροπών ελέγχου, οι οποίες είναι επιφορτισμένες με τον επιτόπιο και τον έλεγχο των κέντρων αυτών. Οι έλεγχοι αυτοί έχουν ήδη ξεκινήσει και συντάσσονται οι πρώτες αναφορές με τα αποτελέσματα των ελέγχων αυτών τα οποία, αφού αξιολογηθούν, θα μας οδηγήσουν στις προβλεπόμενες, βάσει νόμου, ενέργειες και πιθανόν, σε διοικητικές κυρώσεις, όπως η επιβολή προστίμων ή ανακλήσεις αδειών.
Παρότι τώρα στην ερώτησή σας τη συγκεκριμένη δεν κατονομάζετε -περίμενα να το κάνετε- το εν λόγω ΚΔΒΜ, οι υπηρεσίες μας αξιοποιώντας τα λοιπά στοιχεία που αναφέρονται, έχουν εντοπίσει την εν λόγω επιχείρηση στην οποία πρόκειται άμεσα να διενεργηθεί έλεγχος, ιδιαίτερα σε ό,τι αφορά στο κομμάτι των παρεχόμενων από μέρους της υπηρεσιών.
Σε ό,τι έχει να κάνει με το σκέλος που αφορά στο ιταλικό πανεπιστήμιο που παρουσιάζετε ως συνεργαζόμενο ίδρυμα, καταλαβαίνετε ότι αυτό είναι ένα ζήτημα που αφορά στις ιταλικές αρχές. 
Σε κάθε περίπτωση, όμως, θα προβούμε σε όλες τις απαραίτητες ενέργειες, προκειμένου να αντιμετωπίσουμε τη συγκεκριμένη υπόθεση σφαιρικά. Όπως μπορείτε να φανταστείτε, όταν έχουμε να κάνουμε με μια τόσο διευρυμένη αγορά και παρά τις σημαντικές παρεμβάσεις μας -όπου μίλησα και με αριθμούς- δεν είναι απίθανο να παρουσιάζονται κατά διαστήματα περιπτώσεις επιχειρήσεων που δεν τηρούν τα προβλεπόμενα.
Εμείς από την πλευρά μας θα καταβάλλουμε κάθε δυνατή προσπάθεια, όπως το κάνουμε ήδη και το αποδεικνύουμε, για να προστατεύσουμε τους πολίτες από τα φαινόμενα αυτά, για να μπορούν να γνωρίζουν εάν η διαδρομή που θα επιλέξουν μπορεί να τους προσφέρει το προσδοκώμενο και όχι το διαφημιζόμενο κάθε φορά αποτέλεσμα. 
Κλείνοντας, θα ήθελα για άλλη μια φορά να τονίσω πως οι υπηρεσίες μας είναι στη διάθεση των πολιτών για την υποδοχή της όποιας καταγγελίας προκειμένου να προβούν στον απαραίτητο έλεγχο και να εφαρμόσουν τις κείμενες διατάξεις. 
Σας διαβεβαιώνουμε, κύριε συνάδελφε, πως θα συνεχίσουμε, όπως ήδη το κάνουμε, να εποπτεύουμε κάθε διαδικασία ελέγχου, κάθε συγκεκριμένης καταγγελίας και θα εγγυόμαστε το αποτέλεσμα του ελέγχου κατά της αρμοδιότητάς μας.
Σας ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. 
Στη συνέχεια περνάμε στη συζήτηση της δεύτερης με αριθμό 1190/8-7-2026 επίκαιρης ερώτησης πρώτου κύκλου της Βουλευτού Λασιθίου της Κοινοβουλευτικής Ομάδας του ΠΑΣΟΚ-Κίνημα Αλλαγής κ. Αικατερίνης (Κατερίνας) Σπυριδάκη προς την Υπουργό Τουρισμού με θέμα: «οι Ανώτερες Σχολές Τουριστικής Εκπαίδευσης παραμένουν χωρίς τα χαρακτηριστικά μιας σύγχρονης τριτοβάθμιας εκπαίδευσης». 
Θα απαντήσει η Υφυπουργός Τουρισμού κ. Άννα Καραμανλή.
Κυρία Σπυριδάκη, έχετε τον λόγο για την πρωτολογία σας.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε.
Κυρία Υφυπουργέ, ευχαριστώ πολύ που είστε εδώ. Ελπίζω να πάρουμε ουσιαστικές απαντήσεις σήμερα και όχι προσχηματικές αναγνώσεις.
Γνωρίζετε πολύ καλά ότι ο τουρισμός δεν κρίνεται μόνο από τα ρεκόρ αφίξεων και εσόδων, κρίνεται από την ποιότητα των υπηρεσιών του, από την ανθεκτικότητα και την ικανότητά του να εξελίσσεται. Και όλα αυτά ξεκίνησαν σε έναν βασικό πυλώνα, την τουριστική εκπαίδευση, και νομίζω ότι αυτό είναι μια κοινή παραδοχή. Αν θέλουμε, λοιπόν, πιο βιώσιμο, πιο ανθεκτικό, πιο ανταγωνιστικό και πιο ποιοτικό τουρισμό, πρέπει να επενδύσουμε στους ανθρώπους που τον υποστηρίζουν. Οι Ανώτερες Σχολές Τουριστικής Εκπαίδευσης δεν είναι μια δευτερεύουσα υπόθεση, είναι τα θεμέλια του ελληνικού τουριστικού προϊόντος. 
Θέλω να ξεκινήσω αναγνωρίζοντας τη θετική εξέλιξη της επικείμενης συνεργασίας του Δήμου Αγίου Νικολάου με το Υπουργείο Τουρισμού στην αναβάθμιση των εγκαταστάσεων των ΑΣΤΕ, ένα πάγιο αίτημα της κοινωνίας,  ένα βήμα προς τη σωστή κατεύθυνση. Βέβαια, η ουσιαστική επιτυχία θα είναι όταν ολοκληρωθεί, γιατί η ευθύνη δεν ολοκληρώνεται με την υπογραφή, εκεί ξεκινά. 
Κυρία Υπουργέ, δεν αρκεί να φτιάξουμε καλύτερα κτίρια, εάν τα προβλήματα μέσα συνεχίζουν να υπάρχουν. Δεν είναι λογικό, όταν σε μια χώρα έχουμε ογδόντα τρεις χιλιάδες κενές θέσεις εργασίας στον τουρισμό; Στις ΑΣΤΕ φέτος μπήκαν εκατόν πενήντα τρία παιδιά και αυτή τη στιγμή φοιτούν πενήντα στο πρώτο έτος. Σκεφτείτε έναν νέο άνθρωπο που δίνει πανελλήνιες, εξετάζεται επί ίσοις όροις με όλους τους υπόλοιπους, εξετάζεται και σε επιπλέον μάθημα την ξένη γλώσσα και τελικά εισάγεται σε μία σχολή επιπέδου 5 χωρίς φοιτητική μέριμνα, χωρίς οργανωμένη σίτιση, χωρίς φοιτητικές εστίες, την ώρα που -ας πούμε- στον Άγιο Νικόλαο τα ενοίκια είναι εξαιρετικά υψηλά. Ακόμη και το φοιτητικό πάσο που εκδίδεται από το Υπουργείο Τουρισμού, δεν αναγνωρίζεται στην πράξη από όλα τα ΚΤΕΛ. Πολύ απλά, ένας φοιτητής των ΑΣΤΕ, αυτή τη στιγμή δεν μπορεί να πάρει το ΜΕΤΡΟ με έκπτωση. Μπορεί να πάει μόνο στον τόπο διαμονής του. Τα τοπικά ΚΤΕΛ το αναγνωρίζουν χάρη στη συνεννόηση και συνεργασία με την ίδια τη σχολή και όχι επειδή η Πολιτεία διασφάλισε ενιαία εφαρμογή.
Και σαν να μην έφταναν όλα αυτά, πάμε στο σημαντικότερο. Εφαρμόζεται το νέο πρόγραμμα σπουδών εκατόν ογδόντα πιστωτικών μονάδων έναντι διακοσίων σαράντα, χωρίς καν τα στοιχειώδη. Οι φοιτητές ξεκίνησαν νέα μαθήματα χωρίς συγγράμματα και οι εκπαιδευτικοί αναγκάστηκαν να συνγράψουν μόνοι τους εκπαιδευτικό υλικό.
Παράλληλα, διδάσκονται μαθήματα στα αγγλικά χωρίς να διδάσκονται ξένη γλώσσα. Η απάντησή σας την οποία και θα καταθέσω στα Πρακτικά λέει ότι τα έχουν δώσει στις πανελλήνιες. Δηλαδή, θέλετε να μας πείτε ότι η ορολογία στην αγγλική δεν είναι απαραίτητη; Και στο τέλος της ημέρας θα μπορούσε να έχει δώσει ως ξένη γλώσσα ένας μαθητής γαλλικά ή γερμανικά. Άρα από μόνο του απορρίπτεται το επιχείρημά σας. 
Τέλος, οι σπουδαστές στερούνται βασικών δικαιωμάτων Erasmus, ιδρυματικά e-mail, ψηφιακές υπηρεσίες, ηλεκτρονικές βιβλιοθήκες. Και ερωτώ: Τι θα κάνετε για την πραγματική θεσμική αναβάθμιση των ΑΣΤΕ; Γιατί οι νέοι δεν χρειάζονται μόνο καλύτερα κτίρια, χρειάζονται καλύτερες σπουδές, ίσα δικαιώματα, ουσιαστικότερα κίνητρα και μια σχολή που να δίνει πραγματική προοπτική.
(Στο σημείο αυτό η Βουλευτής κ. Αικατερίνη (Κατερίνα) Σπυριδάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Γεώργιος Γεωργαντάς): Ορίστε, κυρία Υπουργέ, έχετε τον λόγο για την απάντησή σας.
ΑΝΝΑ ΚΑΡΑΜΑΝΛΗ (Υφυπουργός Τουρισμού): Ευχαριστώ και θα ήθελα λίγο την ανοχή σας, γιατί έχουν τεθεί πάρα πολλά ερωτήματα.
ΠΡΟΕΔΡΕΥΩΝ (Γεώργιος Γεωργαντάς): Δυστυχώς, δεν μπορεί να υπάρχει ανοχή.
ΑΝΝΑ ΚΑΡΑΜΑΝΛΗ (Υφυπουργός Τουρισμού): Κυρία Σπυριδάκη,  συμφωνούμε σε μία βασική διαπίστωση ότι η ποιότητα του ελληνικού τουρισμού εξαρτάται σε μεγάλο βαθμό από την ποιότητα των ανθρώπων που εργάζονται σε αυτόν. Γι’ αυτό ακριβώς η τουριστική εκπαίδευση αποτελεί για το Υπουργείο Τουρισμού βασική και σταθερή προτεραιότητα. 
Δεν συμμεριζόμαστε, λοιπόν, την εικόνα εγκατάλειψης ή αδιαφορίας που παρουσιάζεται στην ερώτησή σας. Ασφαλώς υπάρχουν ζητήματα που χρειάζονται περαιτέρω βελτίωση. Δεν μπορεί, όμως, η συζήτηση να αγνοεί τη σημαντική πρόοδο που έχει συντελεστεί ιδιαίτερα τα τελευταία χρόνια τόσο ως προς το περιεχόμενο σπουδών όσο και ως προς τη στελέχωση, τις υποδομές και τη σύνδεση των σχολών με τις πραγματικές ανάγκες του τουριστικού κλάδου. 
Το νέο πρόγραμμα σπουδών δεν καταρτίστηκε αποσπασματικά ούτε μονομερώς. Διαμορφώθηκε με τη συμβολή του επιστημονικού συμβουλίου διασφάλισης ποιότητας της τουριστικής εκπαίδευσης, στο οποίο συμμετείχαν καθηγητές πανεπιστημίων της Ελλάδας και του εξωτερικού, με γνώση των τουριστικών σπουδών και άμεση διασύνδεση με την αγορά εργασίας, εκπρόσωποι του Ξενοδοχειακού Επιμελητηρίου Ελλάδας και εκπρόσωποι των ΑΣΤΕ και για να αναφερθούμε ειδικά στην ΑΣΤΕ Κρήτης και τον Νομό που εκπροσωπείτε, στη διαδικασία συμμετείχε και ο Διευθυντής της Σχολής, ο οποίος είχε ενεργό μέρος στη συζήτηση και στη διαμόρφωση της σχετικής πρότασης και συμφώνησε με τη φιλοσοφία και τις κεντρικές κατευθύνσεις του νέου προγράμματος σπουδών. Επομένως, δεν πρόκειται για μία αλλαγή που αποφασίστηκε ερήμην της Σχολής ή χωρίς τη συμμετοχή των ανθρώπων που γνωρίζουν από πρώτο χέρι την εκπαιδευτική πραγματικότητα.
Δεν μιλάμε, επομένως, για μία χρονική αναδιάρθωση των σπουδών. Μιλάμε για ένα ολοκληρωμένο πρόγραμμα το οποίο καλύπτει τη διοίκηση και τη λειτουργία των ξενοδοχειακών επιχειρήσεων, τις νέες τεχνολογίες, την πράσινη ανάπτυξη και τις σύγχρονες απαιτήσεις του τουριστικού επιχειρείν. Γιατί στόχος μας δεν είναι απλώς να προσθέσουμε νέα μαθήματα σε έναν οδηγό σπουδών. 
Παράλληλα, ενισχύουμε το εκπαιδευτικό έργο μέσα από συνεργασίες με φορείς που διαθέτουν εξειδικευμένη γνώση και αποδεδειγμένη εμπειρία. Στο πλαίσιο αυτό, υπογράφηκε χθες μνημόνιο συνεργασίας μεταξύ του Υπουργείου Τουρισμού και του Ελληνικού Ερυθρού Σταυρού, το οποίο δημιουργεί ένα οργανωμένο πλαίσιο κοινών εκπαιδευτικών και ενημερωτικών δράσεων για τους σπουδαστές των ΑΣΤΕ, των ΣΑΕΚ Τουρισμού  και τις Σχολές Ξεναγών. 
Ως προς τα μαθήματα στην αγγλική γλώσσα, η ενίσχυση των ξένων γλωσσών δεν αποτελεί αυθαίρετη επιλογή. Είναι αναγκαίο εφόδιο για έναν κλάδο κατεξοχήν διεθνή. Η εξέταση ξένης γλώσσας αγγλικών, γαλλικών, γερμανικών ή ιταλικών αποτελεί ήδη ειδικό μάθημα και κριτήριο εισαγωγής στις ΑΣΤΕ, μέσω πανελλαδικών εξετάσεων. Παράλληλα, σε κάθε εξάμηνο φοίτησης προβλέπεται ένα μάθημα που διδάσκεται εξολοκλήρου στην αγγλική γλώσσα, ενώ για τους δευτεροετείς διοργανώνονται φροντιστηριακά ενισχυτικά μαθήματα για την ξένη γλώσσα που επιλέγουν. Για να υπάρχει ένα μέτρο σύγκρισης πανεπιστημιακά τμήματα διοίκησης τουρισμού περιλαμβάνουν τη διδασκαλία αποκλειστικά της αγγλικής γλώσσας σε δύο εξάμηνα σε επίπεδο ορολογίας, χωρίς, να συμπεριλαμβάνουν άλλη γλώσσα ως μάθημα υποχρεωτικό ή επιλογής, όπως συμβαίνει στις ΑΣΤΕ. Και επειδή ακούμε τη διοίκηση, τους εκπαιδευτικούς και κυρίως, τους σπουδαστές, πραγματοποιήθηκε πρόσφατα -πριν δέκα μέρες- μία διαδικτυακή συνάντηση με τον Αντιπρόεδρο του συλλόγου σπουδαστών της ΑΣΤΕ,  τον Διευθυντή της Σχολής, καθώς και εκπαιδευτικούς της Σχολής. 
Ήταν μία ουσιαστική συζήτηση κατά την οποία τέθηκαν, όπως καταλαβαίνετε, όλα τα ζητήματα που απασχολούν τη σχολική κοινότητα και ολοκληρώθηκε η συνάντηση αυτή -και σας παραπέμπω να τους ρωτήσετε- σε κλίμα πλήρους ικανοποίησης όλων των πλευρών τόσο για το επίπεδο των παρεχόμενων σπουδών όσο και για τις προοπτικές της Σχολής και των σπουδαστών. Φυσικά υπάρχουν και ζητήματα που χρήζουν περαιτέρω αντιμετώπισης. 
Θα επανέλθω στη δευτερολογία μου.
ΠΡΟΕΔΡΕΥΩΝ (Γεώργιος Γεωργαντάς): Η συνάδελφος κ. Σπυριδάκη έχει τον λόγο.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Κυρία Υπουργέ, άκουσα με προσοχή την απάντησή σας, αλλά έχω την αίσθηση ότι μιλάμε για δύο διαφορετικές πραγματικότητες. Εσείς μου μιλάτε για θεωρητικά πράγματα και θεσμικό πλαίσιο, εγώ σας μιλάω για την καθημερινότητα των σπουδαστών. Δεν υπάρχουν συγγράμματα παρά όλα τα ωραία πράγματα που μας είπατε. Εάν θεωρείτε ότι είναι αναβάθμιση η συνεργασία με τον Ερυθρό Σταυρό, σίγουρα είναι θεμιτή, αλλά δεν οδηγεί σε ποιοτική αναβάθμιση των σπουδών.
Επιτρέψτε μου να σταθώ σε κάτι που συχνά μας λέτε στον ν.5121/2024. Μας είπατε και σε γραπτή απάντηση ότι οι απόφοιτοι θα μπορούν πλέον να κατατάσσονται σε πανεπιστημιακά τμήματα, να αποκτούν πτυχίο επιπέδου 6 και στη συνέχεια να συνεχίζουν τις μεταπτυχιακές του σπουδές. 
Εγώ επανέρχομαι στο πρόβλημα που αφορά τις πιστωτικές μονάδες και ότι αυτά τα παιδιά σπουδάζουν σχεδόν έξι χρόνια για να πάρουν πτυχίο σε επίπεδο 5. Άρα, λοιπόν, αυτό που μας λέτε δεν λύνει το πρόγραμμα -σε όλες τις γραπτές απαντήσεις αυτό μας έχετε πει- είναι επιβεβαίωση του προβλήματος. 
Εγώ ρωτώ γιατί τα παιδιά αυτά να πρέπει να μπούνε ξανά ως προπτυχιακοί φοιτητές, να πρέπει να σπουδάζουν τόσα χρόνια για να μην μπορούν να πάρουν ένα πτυχίο επιπέδου 6. Λέμε σε ένα παιδί «θα περάσεις στις Πανελλήνιες, θα φοιτήσεις τρία χρόνια, θα κάνεις την πρακτική σου και για να αποκτήσεις ισότιμο πτυχίο πανεπιστημίου θα πρέπει να συνεχίσεις ξανά ως προπτυχιακός φοιτητής». Δηλαδή έξι χρόνια μαζί με την πρακτική, χρειάζονται αυτά τα παιδιά για να αποκτήσουν ένα πτυχίο και να τους το προσφέρει η πολιτεία. Αυτό δεν λέγεται ισοτιμία, γιατί αν το ψάξετε λίγο παραπάνω, θα δείτε ότι πολλά πανεπιστήμια δεν αναγνωρίζουν όλα τα μαθήματα. Άρα ούτε ενιαία αντιμετώπιση υπάρχει ούτε πραγματικά ακαδημαϊκή συνέχεια. 
Ως άνθρωπος που εργάστηκα χρόνια στον τουρισμό είχα την ευκαιρία να γνωρίσω και να συνεργαστώ με πολλά παιδιά από τις ΑΣΤΕ και μπορώ να σας πω ότι το επίπεδο είναι εξαιρετικά υψηλό. Διεκδικούν θέσεις ευθύνης στη φιλοξενία, στα ξενοδοχεία, στον τουρισμό. Σας λέω με απόλυτη βεβαιότητα ότι έχουν υψηλό επίπεδο και επαγγελματισμό. 
Δεν υστερούν, λοιπόν, οι απόφοιτοι. Το κράτος είναι εκείνο που κρατά χαμηλά τις σπουδές τους. Και εδώ υπάρχει μια ακόμα αντίφαση: Μας λέτε ότι εκσυγχρονίζεται το πρόγραμμα σπουδών. Με ποια τεκμηρίωση; Δεν έχει παρουσιαστεί ποτέ επιστημονική αξιολόγηση που να εξηγεί γιατί οι 240 πιστωτικές μονάδες έγιναν 180, γιατί ένα τριετές πρόγραμμα είναι αποτελεσματικότερο από ένα τετραετές. Επικαλείστε απλά την εισήγηση του Επιστημονικού Συμβουλίου την οποία και δεν έχουμε δει.
 Φέτος, κυρία Υπουργέ, εγώ όλα αυτά που είπατε δεν τα αντίκρισα και πήγα πριν ένα μήνα στην ορκωμοσία όπου ορκίστηκε και το τέταρτο και το τρίτο έτος μαζί. Την ίδια στιγμή οι σχολές είναι υποστελεχωμένες, μόνιμοι εκπαιδευτικοί ελάχιστοι, διευθυντές που ασκούν διοικητικό, επιστημονικό και υποστηρικτικό έργο, η πολιτεία δεν δίνει προνόμια και οι μόνιμοι εκπαιδευτικοί τον ΑΣΤΕ μένουν χωρίς εξέλιξη, χωρίς δικαίωμα άδειας και χωρίς επίδομα θέσης.
 Οι σχολές, λοιπόν, διεκδικούν το διοικητικό αυτοδιοίκητο που επειδή δεν υπάρχει, οι διεθνείς συνεργασίες, ακόμα και οι μικρές εξωτερικές χρηματοδοτήσεις χάνονται. Φέτος τα παιδιά της ΑΣΤΕ πήγαν στην Ελβετία και διέπρεψαν, ομολογώ, με δικά τους έξοδα. Γι’ αυτό θα ήθελα απαντήσεις όπως: Θα επιλύσετε ουσιαστικά το πρόβλημα με το πάσο, τη φοιτητική ιδιότητα των σπουδαστών; Θα αναγνωρίσετε ενιαία την ιδιότητά τους σε όλα τα μέσα μαζικής μεταφοράς; Θα εξασφαλίσετε ουσιαστική μέριμνα και οργανωμένη σίτιση; Πότε θα έχουν αυτά τα συγγράμματα που μας είπατε με τόση χαρά ότι τα έχετε δημιουργήσει; Θα επανεξετάσετε τη δραστική υποβάθμιση της διδασκαλίας της ξένης γλώσσας; Δεν είναι τυπική δεξιότητα, είναι επαγγελματικό εργαλείο. Θα αποκτήσουν e-mail, ψηφιακές υπηρεσίες, ηλεκτρονικές ταυτότητες; Τέλος, θα αναβαθμίσετε επιτέλους τις σχολές στο Επίπεδο 6;
Ευχαριστώ πολύ.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κυρία Υπουργέ, έχετε τον λόγο για τη δευτερολογία σας.
ΑΝΝΑ ΚΑΡΑΜΑΝΛΗ (Υφυπουργός Τουρισμού):  Όταν εσείς λέτε στην ερώτησή σας ότι η Κυβέρνηση επιλέγει να πανηγυρίζει για τα διαδοχικά ρεκόρ αφίξεων και εσόδων, φαντάζομαι να μην τα…
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:  … Δείτε τα Πρακτικά…
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κυρία Σπυριδάκη.
Συνεχίστε, κυρία Υπουργέ.
ΑΝΝΑ ΚΑΡΑΜΑΝΛΗ (Υφυπουργός Τουρισμού):  Έχω την ερώτησή σας.
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Τη γραπτή;
ΑΝΝΑ ΚΑΡΑΜΑΝΛΗ (Υφυπουργός Τουρισμού): Φυσικά.
Σε σχέση με τον τίτλο σπουδών, η αντιστοίχιση του πτυχίου των ΑΣΤΕ με το Επίπεδο 5 του Εθνικού και Ευρωπαϊκού Πλαισίου Προσόντων δεν προέκυψε από το νέο τριετές πρόγραμμα. Και το προηγούμενο τετραετές πρόγραμμα οδηγούσε σε τίτλο του ίδιου επιπέδου. Η απόδοση των επιπέδων του Εθνικού Πλαισίου Προσόντων ανήκει στην αρμοδιότητα του Υπουργείου Παιδείας και δεν μπορεί -θα έπρεπε να το γνωρίζετε- να μεταβληθεί μονομερώς από το Υπουργείο Τουρισμού. Δική μας ευθύνη είναι να ενισχύουμε την ποιότητα και την επαγγελματική αξία των σπουδών και να διευρύνουμε τις δυνατότητες ακαδημαϊκής συνέχειας.
 Όσον αφορά τα συγγράμματα, η καθυστέρηση που σημειώθηκε, συνδέεται με την εφαρμογή του νέου προγράμματος σπουδών και την ανάγκη προσαρμογής του εκπαιδευτικού υλικού. Για την αποφυγή, λοιπόν, προβλημάτων στο μέλλον έχει ήδη δρομολογηθεί η διαδικασία διετούς προμήθειας συγγραμμάτων, η οποία θα καλύψει τα ακαδημαϊκά έτη 2026-2027 και 2027-2028, ώστε να περιοριστούν οι καθυστερήσεις που συνδέονται με την επανάληψη της διαδικασίας που ήταν σε ετήσια βάση. Το πάμε σε διετή.
Για τη μέριμνα για τους σπουδαστές, στέγαση, σίτιση και μετακίνηση -προσπαθώ να τα πω γρήγορα γιατί δεν προλαβαίνω- σήμερα προβλέπεται στεγαστικό επίδομα όπως γνωρίζετε…
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: (Δεν ακούστηκε)
ΑΝΝΑ ΚΑΡΑΜΑΝΛΗ (Υφυπουργός Τουρισμού): Να το ακούσουν και οι άλλοι, γιατί πολλοί μπορεί να μην το γνωρίζουν. Μιλάτε για απαξίωση. 
Σήμερα προβλέπεται στεγαστικό επίδομα ύψους 1.500 ευρώ, το οποίο ανέρχεται σε 2.000 ευρώ σε περίπτωση συγκατοίκησης υπό τις προβλεπόμενες προϋποθέσεις. Αξιολογούμε το θέμα με συνεκτίμηση των δημοσιονομικών δεδομένων. Δεν μπορούμε να τάξουμε εμείς λαγούς με πετραχήλια όπως κάνετε εσείς. 
Το ίδιο υπάρχει και για τη σίτιση. Υπάρχει μια πρόταση που εξετάζεται από τις αρμόδιες υπηρεσίες. 
Όσον αφορά τις μετακινήσεις, όντως έχουν διαπιστωθεί προβλήματα στην εφαρμογή του μέτρου από ορισμένους τοπικούς φορείς μεταφορών και το Υπουργείο Τουρισμού βρίσκεται σε υπηρεσιακή επικοινωνία με το Υπουργείο Υποδομών και Μεταφορών, ώστε όλοι οι εμπλεκόμενοι φορείς να εφαρμόζουν τη νομική υποχρέωση που απορρέει από τη σχετική κοινή υπουργική απόφαση. 
Και κάτι τελευταίο: Επειδή στην πολιτική το ενδιαφέρον δεν αρκεί να δηλώνεται, αλλά πρέπει και να αποδεικνύεται στην πράξη, θα αναφερθώ σε δύο συγκεκριμένα παραδείγματα. Δεν είπατε λέξη, ενώ παρακολουθείτε τον τουρισμό, είστε από τους ανθρώπους του ΠΑΣΟΚ που ασχολούνται με τον τουρισμό, ότι βγήκε η προκήρυξη για πρώτη φορά μετά από δύο δεκαετίες μόνιμων εκπαιδευτικών στις ΣΑΕΚ από 6 τον τελευταίο χρόνο καταφέραμε να τις κάνουμε 21 και τον τελευταίο καταφέραμε να αυξήσουμε τις θέσεις μόνιμου προσωπικού στις ΑΣΤΕ, που πλέον από 9 τις κάναμε 13 τον τελευταίο χρόνο μετά από σχεδόν δύο δεκαετίες, ενισχύοντας ουσιαστικά τη σταθερότητα και τη συνέχεια του εκπαιδευτικού έργου.
Σας προτείνω να απευθυνθείτε και πάλι στον διευθυντή της σχολής, στους εκπαιδευτικούς και στους σπουδαστές, οι οποίοι από τη συζήτησή μας έφυγαν απόλυτα ικανοποιημένοι και χαίρομαι που γνωρίζετε ότι θα επισκεφθεί τον νομό σας και τον Άγιο Νικόλαο η Υπουργός, η Όλγα Κεφαλογιάννη, γιατί περιλαμβάνεται στον σχεδιασμό η δυνατότητα δημιουργίας κοιτώνων για τους σπουδαστές, ενώ ο εκτιμώμενος προϋπολογισμός του έργου ανέρχεται σε 8,4 εκατομμύρια ευρώ. Ένα ζήτημα που συζητείται χρόνια αποκτά πλέον συγκεκριμένο θεσμικό πλαίσιο, σαφή κατεύθυνση και έναν πραγματικό δρόμο για να προχωρήσει. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Σας ευχαριστώ και τις δύο.
Συνεχίζουμε τώρα στην τέταρτη με αριθμό 1196/10-7-2026 επίκαιρη ερώτηση πρώτου κύκλου της ανεξάρτητης Βουλευτού Φλωρίνης κ. Θεοπίστης Πέρκα προς τον Υπουργό Μετανάστευσης και Ασύλου με θέμα: «Η Κυβέρνηση θεσπίζει οικονομικό κίνητρο -«bonus»- σε δικηγόρους για την οικειοθελή αναχώρηση αιτούντων διεθνή προστασία». Θα απαντήσει ο Υπουργός Μετανάστευσης και Ασύλου, κ. Αθανάσιος Πλεύρης. 
Κυρία συνάδελφε, έχετε τον λόγο για την πρωτολογία σας.
ΘΕΟΠΙΣΤΗ (ΠΕΤΗ) ΠΕΡΚΑ: Ευχαριστώ, κύριε Πρόεδρε.
 Κύριε Υπουργέ, με την πρόσφατη κοινή υπουργική απόφαση για την παροχή νομικής καθοδήγησης στους αιτούντες διεθνή προστασία, η Κυβέρνηση εισάγει μια πρωτοφανή ρύθμιση που δεν αποτελεί απλώς μια αντιμεταναστευτική ρύθμιση, συνιστά μια θεσμική και ηθική διολίσθηση η οποία μετατρέπει το δικαίωμα στη νομική προστασία σε εμπορεύσιμο είδος και τους λειτουργούς της δικαιοσύνης σε κυνηγούς κεφαλών. 
Η πρόβλεψη ενός οικονομικού μπόνους ύψους 250 ευρώ προς τους δικηγόρους, με μοναδικό κριτήριο να πιέσουν έναν κατατρεγμένο άνθρωπο να παραιτηθεί από το αίτημα ασύλου και να επιλέξει την εθελουσία επιστροφή σοκάρει κάθε δημοκρατική συνείδηση. 
Το κυνικό αυτό εύρημα έρχεται να συμπληρώσει το δόγμα «επιστροφή ή φυλακή». Η Κυβέρνηση, αφού απέκλεισε τις ΜΚΟ από τη νομική υποστήριξη, επιχειρεί τώρα να εργαλειοποιήσει το ίδιο το δικηγορικό σώμα. Για πρώτη φορά η πολιτεία συνδέει την αμοιβή του δικηγόρου με μια συγκεκριμένη επιλογή του εντολέα του, δημιουργώντας οικονομικό κίνητρο υπέρ μιας συγκεκριμένης έκβασης της διαδικασίας. Η ρύθμιση αυτή αλλοιώνει τον θεσμικό ρόλο του δικηγόρου ως ανεξάρτητου συλλειτουργού της δικαιοσύνης, πλήττει την αναγκαία σχέση εμπιστοσύνης μεταξύ δικηγόρου και εντολέα και δημιουργεί αντικειμενικά συνθήκες σύγκρουσης συμφερόντων. 
Την ίδια στιγμή η ίδια η ΚΥΑ περιορίζει το περιεχόμενο της νομικής καθοδήγησης, προβλέπει ομαδικές συνεδρίες ακόμη και δεκάδων ατόμων, εισάγει ασυμβίβαστο μεταξύ του δικηγόρου που παρέχει τη νομική καθοδήγηση και της μετέπειτα εκπροσώπησης του ίδιου αιτούντος, ενώ αναθέτει στο Υπουργείο εποπτικό της διαδικασίας. 
Η απάντηση του νομικού κόσμου ήταν άμεση και εκφράζει πραγματικά τα δημοκρατικά αντανακλαστικά της κοινωνίας. Οι δικηγορικοί σύλλογοι αρνήθηκαν να γίνουν συνένοχοι στην υποτίμηση του λειτουργήματός τους. Η αποτελεσματική πρόσβαση στη διαδικασία ασύλου και η ανεξάρτητη νομική συνδρομή αποτελούν υποχρεώσεις που απορρέουν τόσο από το ελληνικό Σύνταγμα όσο και από το ενωσιακό και Διεθνές Δίκαιο.
Η νομική καθοδήγηση οφείλει να υπηρετεί αποκλειστικά τα συμφέροντα και τα δικαιώματα του αιτούντος διεθνή προστασία και όχι να επηρεάζεται από οικονομικά κίνητρα που συνδέονται με συγκεκριμένη επιλογή. 
Επομένως, κύριε Υπουργέ, σας ρωτάμε με ποια νομική, δεοντολογική και θεσμική αιτιολογία η Κυβέρνηση επέλεξε να συνδέσει την πρόσθετη αμοιβή του δικηγόρου με την υποβολή αίτησης οικειοθελούς αναχώρησης του αιτούντος διεθνή προστασία και πώς θεωρεί ότι η επιλογή αυτή είναι συμβατή με τον Κώδικα των Δικηγόρων, την ανεξαρτησία του δικηγορικού λειτουργήματος, τις υποχρεώσεις της χώρας.
Επίσης, προτίθεστε να καταργήσετε τη διάταξη περί πρόσθετης αμοιβής και να αναθεωρήσετε συνολικά τις διατάξεις της ΚΥΑ…
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Κύριε Υπουργέ, παρακαλώ για την απάντησή σας. 
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Ευχαριστώ πολύ, κύριε Πρόεδρε.
Το Σύμφωνο Μετανάστευσης και Ασύλου προϋποθέτει τη δυνατότητα νομικής καθοδήγησης. Η νομική καθοδήγηση -και εδώ γίνεται μια μεγάλη παρεξήγηση- δεν δημιουργεί συνθήκες εντολέα και εντολοδόχου με τον αιτούντα άσυλο. Είναι μια ουδέτερη διαδικασία που γίνεται από το Υπουργείο, προκειμένου να μπορέσει να ενημερώσει τους αιτούντες άσυλο για τα δικαιώματά τους και τις υποχρεώσεις τους. Ρητώς αναφέρεται ότι δεν υπάρχει σχέση εντολής και γι’ αυτόν τον λόγο αυτός που θα κάνει και την ενημέρωση δεν μπορεί σε επόμενο στάδιο να είναι εντολέας του αιτούντος ασύλου, γιατί ακριβώς η διαδικασία πρέπει να είναι ουδέτερη. 
Το Σύμφωνο Μετανάστευσης και Ασύλου μας έδινε τη νομική καθοδήγηση, το οποίο το ίδιο δίνει τη δυνατότητα να είναι σε ομαδικές συνεδρίες -να θυμίσω ότι μέχρι τώρα δεν υπήρχε καθόλου διαδικασία νομικής καθοδήγησης στον πρώτο βαθμό-, να γίνεται και εξ αποστάσεως είτε από μη κυβερνητικές οργανώσεις είτε από δικηγόρους. 
Σε πρώτη φάση, λοιπόν, πήραμε εμείς μια σημαντική απόφαση, βγάζουμε τις μη κυβερνητικές οργανώσεις από αυτήν τη διαδικασία. Προφανώς μπορούν να το κάνουν ως εντολείς των αιτούντων άσυλο, αλλά δεν θα το κάνουνε έχοντας εντολέα το Υπουργείο Μετανάστευσης και Ασύλου. Αυτό, λοιπόν, περνάει αμιγώς στους δικηγόρους και τους δικηγορικούς συλλόγους, διότι για εμάς είναι πάρα πολύ σημαντικό αυτή η καθοδήγηση να γίνεται από τους δικηγόρους και όχι από τις μη κυβερνητικές οργανώσεις. 
Η αμοιβή είναι 160 ευρώ για κάθε δίωρο συνεδρίας -τόσο αναφέρεται στα γκρουπ που θα υπάρχουν- και τέθηκε ένα θέμα ότι εμείς πράγματι θεωρούμε ότι μπορεί να υπάρχει επιπλέον αμοιβή των 250 ευρώ, σε ποια περίπτωση; Όταν οι αιτούντες άσυλο είναι σε διαδικασία συνόρων. 
Τι θα πει η διαδικασία συνόρων βάσει του Συμφώνου; Ότι έχουν τρομερά χαμηλό προσφυγικό προφίλ, όπως το προσδιορίζει η Ευρωπαϊκή Επιτροπή. Άρα, οι πιθανότητες να πάρουν άσυλο είναι πάρα πολύ μικρές και ως εκ τούτου, σε αυτήν τη διαδικασία, που ήδη βρίσκεται μέσα ο Διεθνής Οργανισμός Μετανάστευσης και δίνει χρήματα έως 2.000 ευρώ στους συγκεκριμένους, στους αιτούντες άσυλο, για οικειοθελή αποχώρηση, σε αυτήν την περίπτωση ο δικηγόρος, εάν κατόπιν της ενημερώσεως, ο αιτών άσυλο αντιληφθεί ότι δεν θα λάβει άσυλο και θα εφαρμοστεί, όπως πολύ σωστά λέτε, το δόγμα φυλακή-επιστροφή, δηλαδή θα τον έχουμε 24 μήνες κρατημένο σε κλειστή δομή και εν συνεχεία θα έχει μια ποινή φυλάκιση δύο έως πέντε χρόνια. Εάν τον συμβουλεύσει και καταλάβει αυτός ο άνθρωπος ότι δεν έχει τύχει να πάρει άσυλο και επιστρέψει, θα υπάρχει επιπλέον αμοιβή 250 ευρώ. 
Οι δικηγορικοί σύλλογοι πράγματι αντέδρασαν σε δύο σημεία. Το πρώτο σημείο ήταν η εποπτεία που λέτε, που εξηγήθηκε και λύθηκε το θέμα ότι η εποπτεία είναι καθαρά για γραφειοκρατικά ζητήματα και η υπάλληλος δεν θα βρίσκεται χωρίς την επιθυμία του δικηγόρου κατά τη νομική καθοδήγηση. Και το δεύτερο, βάλανε ένα δογματικό θέμα, το οποίο εγώ δεν το αντιλαμβάνομαι καθόλου. Με την ίδια λογική, αν έλεγα σε περίπτωση που κάνουν άσυλο θα πάρουν 250 ευρώ, θα αντιδρούσε κανένας; Δεν θα αντιδρούσε.
Συναντηθήκαμε, όμως, με την ολομέλεια των δικηγορικών συλλόγων και αυτό το οποίο αντιπρότεινα ως Υπουργός και θα το εφαρμόσω και ήδη βγήκε η εγκύκλιος είναι ότι η αμοιβή παραμένει. Δεδομένου, όμως, ότι η συγκεκριμένη αμοιβή είναι δικαίωμα των δικηγόρων και δεν είναι υποχρέωση, σε περίπτωση που η Συντονιστική Επιτροπή, η ολομέλεια των δικηγόρων αποφασίσει να μην λαμβάνουν την αμοιβή, δεν θα τη δίνει το Υπουργείο. 
Άρα, η εγκύκλιος βγήκε, όποια αλλαγή χρειαστεί θα γίνει, οι διατάξεις παραμένουν ως έχουν, αλλά γίνεται μια εξάρτηση της αμοιβής από το δικαίωμα των δικηγόρων να το λαμβάνουν και σε περίπτωση που δεν υπάρχει σύμφωνη άποψη της ολομέλειας του δικηγορικών συλλόγων, δεν θα δίνεται η αμοιβή.
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κυρία συνάδελφε, έχετε τον λόγο. 
ΘΕΟΠΙΣΤΗ (ΠΕΤΗ) ΠΕΡΚΑ: Ευχαριστώ και πάλι. 
Κύριε Υπουργέ, δεν μπορώ να πω ότι με εκπλήσσει η απάντησή σας. Εσείς δεν είστε υπεύθυνος για την εκδικητική ανάκληση ασύλου του Τζαβέντ Ασλάμ; Έχω απάντηση από την ερώτηση που σας είχα καταθέσει με την ακροδεξιά ρητορική σας. Δικαιώθηκε, αλλά εσείς επιμένετε αμετανόητος. Πρέπει οπωσδήποτε να φύγει. Θα υπάρχει το κίνημα αλληλεγγύης, όπως υπήρξε και στην πρώτη φάση. 
Μιλάτε για ουδέτερη διαδικασία και έχετε απέναντί σας όλο το νομικό και επιστημονικό πεδίο που ασχολείται με το κράτος δικαίου και τα ανθρώπινα δικαιώματα: Ολομέλεια των Προέδρων των Δικηγορικών Συλλόγων της Ελλάδας, Εθνική Επιτροπή για τα Δικαιώματα του Ανθρώπου που εκφράζει ανησυχία για τη σύνδεση αμοιβής του δικηγόρου με την οικειοθελή  αναχώρηση, η Ελληνική Ένωση για τα Δικαιώματα του Ανθρώπου ζητά την απόσυρση, το Συμβούλιο Ευρωπαϊκών Δικηγορικών Συλλόγων έχει ήδη επισημάνει ότι η ανεξαρτησία του δικηγόρου δεν μπορεί να τίθεται υπό κρατική επιτήρηση και στον Δικηγορικό Σύλλογο Αθηνών υπάρχουν αιτήματα-προτάσεις για προσφυγή στο Συμβούλιο της Επικρατείας. 
Τι λέτε, κύριε Υπουργέ; Όλοι αυτοί κάνουν λάθος ή μήπως εσείς παραβιάζετε θεμελιώδεις αρχές του κράτους δικαίου; 
Για εμάς, για τη Νέα Αριστερά είναι απολύτως καθαρό το θέμα. Η χώρα οφείλει να τηρεί το Σύνταγμα, το Διεθνές Δίκαιο και τη Σύμβαση της Γενεύης. Οι πρόσφυγες και οι μετανάστες δεν είναι ούτε απειλή ούτε αποδιοπομπαίοι τράγοι. Είναι άνθρωποι με δικαιώματα που δικαιούνται δίκαιη και εξατομικευμένη κρίση, εξέταση της υπόθεσής τους, όπως ο Τζαβέντ Ασλάμ.
Η Ελλάδα έχει συμφέρον να διαθέτει μια μεταναστευτική πολιτική, αποτελεσματική, νόμιμη και ανθρώπινη, όχι μια πολιτική φόβου και επικοινωνιακών εντυπώσεων. Χωρίς τους μετανάστες το πιο πιθανόν να είχαμε σήμερα αρνητικούς ρυθμούς ανάπτυξης, για να μη μιλήσω για το ασφαλιστικό και το δημογραφικό. 
Δυστυχώς επιλέγετε άλλον δρόμο, έναν δρόμο που θυμίζει όλο και περισσότερο τις τραμπικές πρακτικές με τη συστηματική στοχοποίηση μεταναστών και προσφύγων, την καλλιέργεια φόβου, τη δημιουργία ενός εσωτερικού εχθρού για να αποπροσανατολίζει την κοινωνία από τα σοβαρά προβλήματα, όπως είναι η ακρίβεια, οι ανισότητες, η κατάρρευση του ΕΣΥ, η εργασιακή ανασφάλεια. 
Κύριε Υπουργέ, είστε πρωτεργάτης για την εισαγωγή μιας ακροδεξιάς ατζέντας στον πυρήνα της κυβερνητικής πολιτικής. Ακόμα περιμένουμε πλήρη λογοδοσία για το ναυάγιο-έγκλημα της Πύλου, όπου πνίγηκαν πάνω από 600 μετανάστες, μετατρέποντας τη Μεσόγειο σε υγρό τάφο -σοκαρισμένη η διεθνής κοινή γνώμη-, όπως και για το ναυάγιο της Χίου που το Υπουργείο Ναυτιλίας έχει κάνει διενέργεια ένορκης διοικητικής εξέτασης με τον ελεγκτή και τον ελεγχόμενο να ταυτίζονται. 
Τα τελευταία χρόνια σας υπενθυμίζω ότι η χώρα μας μετράει σειρά καταδικών από το Ευρωπαϊκό Δικαστήριο Ανθρωπίνων Δικαιωμάτων και κρίνοντας από τις εκκρεμείς υποθέσεις, φαίνεται ότι έρχονται και άλλες. Οι καταδίκες έχουν τη σημασία τους. 
Εμείς επικαλούμαστε το Διεθνές Δίκαιο αξιωματικά, αλλά πρέπει να ξέρουμε ότι το ίδιο δίκαιο δεσμεύει και εμάς. Η δημοκρατία μετριέται από το πώς μεταχειρίζεται τον πιο αδύναμο, από το αν προστατεύει τα δικαιώματα ακόμα και εκείνων που δεν έχουν φωνή. 
Σας καλούμε λοιπόν, κύριε Υπουργέ, έστω και τώρα να αποσύρετε τις επίμαχες διατάξεις, όχι επειδή το ζητά η Νέα Αριστερά, αλλά επειδή το ζητούν οι θεσμοί που υπερασπίζονται το κράτος δικαίου, τη δικηγορική ανεξαρτησία και τις θεμελιώδεις αξίες της δημοκρατίας. 
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, παρακαλώ, έχετε τον λόγο για τη δευτερολογία σας.
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Κυρία Πέρκα, πραγματικά εγώ σέβομαι απόλυτα τις ιδεολογικές διαφορές και πράγματι με εσάς έχουμε εδώ ένα ιδεολογικά φορτισμένο θέμα. Για εσάς οι μεταναστευτικές ροές είναι θέμα ανθρωπισμού και διαχείρισης, για εμένα είναι ασφάλεια της πατρίδας μου. Συνεπώς, έχουμε μια τελείως διαφορετική προσέγγιση. 
Η προτεραιότητα μας λοιπόν είναι ο περιορισμός των μεταναστευτικών ροών και η αύξηση των επιστροφών. Οφείλω να πω ότι με το δόγμα «φυλακή ή επιστροφή», που τόσο πολύ κατακρίθηκε όταν ψηφίστηκε τον Σεπτέμβριο του 2025, κλείσαμε σε μεταναστευτικές ροές το 2025 με 50% μείωση τους τελευταίους πέντε μήνες και αυτήν τη στιγμή στις θαλάσσιες ροές είμαστε στο 30% μείωση, 65% από την Τουρκία προς τα ελληνικά νησιά. Τρεισήμισι χιλιάδες περίπου άτομα μπήκαν στο εξάμηνο όταν τρεισήμισι χιλιάδες άτομα έμπαιναν το διήμερο επί διακυβέρνησης της «πρώτης φοράς Αριστερά», ενώ ακόμα και στην Κρήτη, που είναι μια δύσκολη διαδικασία λόγω του διαδρόμου με τη Λιβύη, αυτήν τη στιγμή που μιλάμε -εκεί είναι το κομμάτι που παρακολουθούμε με μεγάλη προσοχή- αυτήν τη στιγμή που μιλάμε όμως, οι φετινές ροές είναι χαμηλότερες από τις περσινές. Άρα η προτεραιότητά μας είναι η μείωση των ροών. 
Είμαστε περήφανοι που είμαστε από τους πρωτεργάτες στην Ευρωπαϊκή Ένωση στην αλλαγή της πολιτικής και σήμερα η Ευρώπη έχει τις χαμηλότερες ροές της δεκαετίας στο σύνολό της. Παράλληλα, χάρη σε αυτό το δόγμα αυξήσαμε κατά 41% τις αναγκαστικές επιστροφές και κατά 20% τις οικειοθελείς. Ακόμα τα απόλυτα νούμερα είναι χαμηλά, αλλά βλέπουμε τα πρώτα αποτελέσματα και αυτή ακριβώς είναι η στόχευσή μας. 
Για τους φορείς τους οποίους είπατε ότι διαμαρτυρήθηκαν πραγματικά εμένα με ενδιαφέρουν μόνο οι δικηγορικοί σύλλογοι. Μου είναι λίγο αδιάφορες οι άλλες διαμαρτυρίες, όπως αναφέρατε. Επειδή λοιπόν σέβομαι τους δικηγορικούς συλλόγους, στη συζήτηση την οποία κάναμε τους είπα ότι από τη στιγμή που η αμοιβή είναι δικαίωμά σας και δεν είναι υποχρέωση μπορούμε να εξαρτήσουμε το σκέλος της αμοιβής με απόφαση της ολομέλειας των δικηγορικών συλλόγων. Η πολιτεία λοιπόν θα δίνει αυτή την αμοιβή, αν όμως η ολομέλεια των δικηγορικών συλλόγων πει ότι «δεν επιθυμούμε να τη λαμβάνουμε» τότε δεν θα τη λαμβάνουν πειθαρχώντας ακριβώς στην ολομέλεια των δικηγορικών συλλόγων. 
Εγώ δεν θεωρώ ότι υπάρχει δογματικό πρόβλημα, αλλά το μείζον κατά την εκτίμησή μου, ήταν να είναι οι δικηγόροι σε αυτό το κομμάτι και να μην είναι οι ΜΚΟ. Το μείζον αυτής της ρύθμισης είναι ότι η νομική καθοδήγηση περνάει στα θεσμικά όργανα που οι δικηγορικοί σύλλογοι, οι συνάδελφοί μου δικηγόροι, είναι θεσμικά όργανα και όχι στις ΜΚΟ. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Αναφερθήκατε και στο θέμα του Τζαβέντ Ασλάμ και μάλιστα είστε από τα άτομα που από την αρχή μου κάνατε σειρά ερωτήσεων και εσείς η ίδια σειρά προσωπικών υποδείξεων, επιθέσεων, όπως θέλετε πείτε το. Ναι, εγώ πιστεύω ότι πρέπει να αρθεί το άσυλο του Τζαβέντ Ασλάμ όχι γιατί το πιστεύω εγώ, αλλά γιατί -και αυτός ακριβώς είναι και ο λόγος για τον οποίο θα προσφύγω απέναντι στην απόφαση των δικαστών- η επιτροπή ασύλου έκρινε σε πρώτο βαθμό ότι πρέπει να ανακληθεί το άσυλο. 
ΘΕΟΠΙΣΤΗ (ΠΕΤΗ) ΠΕΡΚΑ: Τριάντα χρόνια ζει στην Ελλάδα.
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Το άσυλο είναι μια διαδικασία που δεν εξετάζει τα τριάντα χρόνια που λέτε. Υπάρχει η δυνατότητα της νόμιμης μετανάστευσης. Εξετάζει εξατομικευμένα αν κάποιος κινδυνεύει. Οι συνθήκες πλέον έχουν αλλάξει. Δεν διώκεται στο Πακιστάν. Το Πακιστάν είναι ασφαλής χώρα. Και θα σας πω κάτι, κυρία Πέρκα, που με εξέπληξε στην απόφαση των δικαστών -η δευτεροβάθμια επιτροπή, όπως ξέρετε, είναι τρεις διοικητικοί δικαστές- ότι ίσως είναι η μόνη περίπτωση ασύλου που έχει δοθεί σε Πακιστανό. 
ΘΕΟΠΙΣΤΗ (ΠΕΤΗ) ΠΕΡΚΑ: Μπορεί να διώκεται μόνο αυτός.
ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου): Μα, δεν διώκεται πια. Και μέσα η απόφαση η ίδια, επειδή τη διάβασα, μνημονεύει. Άρα θα προχωρήσουμε σε αίτηση θεραπείας, αίτηση ακύρωσης και θα εξαντλήσω τα ένδικα μέσα.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. 
Θα έχουμε νέα επίκαιρη ερώτηση για αυτό, φαντάζομαι, οπότε θα είμαστε πάλι εδώ. 
Κύριε Υπουργέ, ευχαριστώ. 
Περνάμε τώρα στην πέμπτη με αριθμό 1207/13-7-2026 επίκαιρη ερώτηση πρώτου κύκλου του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Εξωτερικών με θέμα: «Γιατί απέτυχε η Κυβέρνηση στη Διάσκεψη Κορυφής του ΝΑΤΟ να μεταβάλει τις προθέσεις του Ντόναλντ Τραμπ να εξοπλίσει την Τουρκία με μαχητικά F-35;». 
Θα απαντήσει η μόνιμη υπηρεσιακή Υφυπουργός Εξωτερικών, η κυρία Αλεξάνδρα Παπαδοπούλου.
Κύριε συνάδελφε, έχετε τον λόγο για την πρωτολογία σας. 
ΑΛΕΞΑΝΔΡΟΣ ΚΑΖΑΜΙΑΣ: Κυρία Υφυπουργέ, πριν από τη διάσκεψη κορυφής του ΝΑΤΟ την περασμένη εβδομάδα είχα ρωτήσει τον κ. Γεραπετρίτη σε επίκαιρη ερώτηση για το κατά πόσο η Κυβέρνηση δρα και ανησυχεί για το γεγονός ότι γίνονται αλλεπάλληλες δηλώσεις από τον Πρόεδρο Τραμπ για την απόκτηση των μαχητικών F-35 πέμπτης γενιάς από την Τουρκία. Στην απάντησή του πριν από εννέα μέρες εδώ, στη Βουλή, ο κ. Γεραπετρίτης μου είπε ότι δεν υφίσταται οποιοδήποτε ζήτημα άρσης της απαγόρευσης για την προμήθεια των μαχητικών αεροσκαφών F-35 από την Τουρκία. Αυτή ήταν η δήλωσή του. 
Έκτοτε μεσολάβησε η διάσκεψη κορυφής του ΝΑΤΟ και, σύμφωνα με διεθνή ειδησεογραφικά πρακτορεία, έχει υπάρξει απ’ ό,τι φαίνεται συμφωνία μεταξύ των Ηνωμένων Πολιτειών και της Τουρκίας να παραδοθούν έξι F-35 καταρχάς και μετά να ενταχθεί η Τουρκία στο πρόγραμμα για τα F-35, αφού όμως απαλλαγεί από τους πυραύλους S-400, που απέκτησε πριν από αρκετά χρόνια και που ήταν η βασική αιτία για την οποία αποκλείστηκε από αυτήν την αγορά και από το πρόγραμμα το 2019 από τις Ηνωμένες Πολιτείες. 
Αυτά τα δημοσιεύματα δεν είναι μόνο φήμες. Υπάρχουν από το Bloomberg κάποιες πληροφορίες που δεν είναι διασταυρωμένες, αλλά υπάρχουν και δηλώσεις του Προέδρου Τραμπ στη διάσκεψη κορυφής. Σε αυτές τις δηλώσεις ο κ. Τραμπ είπε ότι θα «άρουμε τις κυρώσεις προς την Τουρκία», είπε «δεν θέλουμε να επιβάλουμε κυρώσεις σε φίλους». Μπροστά του ο κ. Ερντογάν είπε ότι «συζητήσαμε το θέμα των F-35 και μας υποσχέθηκε ο κ. Τραμπ ότι θα μας δώσει πέντε μαχητικά». 
Η κατάσταση αυτή δημιουργεί ανησυχίες τουλάχιστον σε πολλούς κύκλους στην Ελλάδα. Ο Υπουργός Άμυνας, ο κ. Δένδιας, έκανε μία δήλωση κάπως διαφορετική. Είπε ότι η Ελλάδα δεν θα χαρεί αν η Τουρκία πάρει τα F-35 ή αν η Τουρκία πάρει τους κινητήρες για τα αεροσκάφη νέας γενιάς. Και σας ρωτώ, κυρία Υφυπουργέ, τελικά πάνω σε τι βασίζεται η διαβεβαίωση του κ. Γεραπετρίτη ότι δεν υφίσταται οποιοδήποτε ζήτημα άρσης της απαγόρευσης για την προμήθεια των μαχητικών F-35 από την Τουρκία; Και, επίσης, θα ήθελα να ρωτήσω ποια είναι εντέλει η πολιτική της Κυβέρνησης πάνω στο θέμα αυτό. Ανησυχεί καθόλου η Κυβέρνηση για μια τέτοια προοπτική; Θα την ενοχλούσε μια τέτοια προοπτική; Ή μήπως δεν την αφορά; Αναφέρομαι στη δήλωση του κ. Μητσοτάκη πριν από δέκα μέρες όπου είπε πως είναι δικαίωμα της Τουρκίας να εξοπλίζεται το οποίο οφείλουμε να σεβόμαστε χωρίς να παρεμβαίνουμε. Αυτή είναι η θέση; 
ΠΡΟΕΔΡΕΥΩΝ (Γεώργιος Γεωργαντάς): Κυρία Υφυπουργέ, παρακαλώ, έχετε τον λόγο. 
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Καταρχάς να σημειώσω ότι βρισκόμαστε σε ένα περίπλοκο και συνεχώς εξελισσόμενο παγκόσμιο περιβάλλον και εν μέσω περιφερειακών και παγκόσμιων προκλήσεων, όπου η ρευστότητα είναι μεγάλη και τα δεδομένα, όπως άλλωστε βλέπουμε και στο στενό του Ορμούζ, αλλάζουν διαρκώς. 
Εργαζόμαστε εντατικά για την αποκατάσταση της σταθερότητας και τη μείωση των συνεπειών της ρευστότητας για τη χώρα μας. Η χώρα μας έχει οικοδομήσει ένα πλαίσιο συνεργασιών με εταίρους στην περιοχή και εργαζόμαστε από κοινού με τους εταίρους μας στην Ευρωπαϊκή Ένωση για την ενίσχυση και αυτονομία της ευρωπαϊκής άμυνας. Παράλληλα, η εξέλιξη της διμερούς στρατηγικής εταιρικής σχέσης με τις Ηνωμένες Πολιτείες έχει αναδείξει τη χώρα μας σε κομβικό εταίρο των Ηνωμένων Πολιτειών στην περιοχή της Νοτιοανατολικής Ευρώπης και της Ανατολικής Μεσογείου. 
Στο πλαίσιο αυτό η Ελλάδα συμμετέχει ήδη σε κομβικά εξοπλιστικά προγράμματα, όπως η αναβάθμιση των F-16 και η ένταξή μας στο πρόγραμμα των F-35. Η ένταξη σε αυτά τα κορυφαία εξοπλιστικά προγράμματα με τις Ηνωμένες Πολιτείες όχι μόνο επισφραγίζει το άριστο επίπεδο των διμερών στρατηγικών σχέσεων, αλλά θωρακίζει απόλυτα τον εναέριο χώρο της χώρας, αναβαθμίζοντας παράλληλα τον ρόλο της Ελλάδος ως ισχυρού και αξιόπιστου πυλώνα σταθερότητας του ΝΑΤΟ στην Ανατολική Μεσόγειο. 
Αυτό όμως δεν σημαίνει ότι εφησυχάζουμε. Τα θέματα που αφορούν στη σταθερότητα της περιοχής μας τα έχει συζητήσει ο Υπουργός Εξωτερικών κ. Γεραπετρίτης πολλές φορές. Άλλωστε ήταν μεταξύ των πρώτων Ευρωπαίων αξιωματούχων που έγιναν δεκτοί από τον Αμερικανό ΥΠΕΞ Ρούμπιο στην Ουάσιγκτον έναν περίπου μήνα μετά την ορκωμοσία της νέας Αμερικανικής Κυβέρνησης στις αρχές του 2025. Τον Φεβρουάριο του 2026 ο κ. Γεραπετρίτης πραγματοποίησε τη δεύτερη επίσκεψή του στις ΗΠΑ, όπου συναντήθηκε εκ νέου με τον Αμερικανό ομόλογό του.
Πέραν όμως του επιπέδου του κυρίου Υπουργού, τα θέματα αυτά που αφορούν σε σταθερότητα στην περιοχή μας, μεταξύ των οποίων και το ζήτημα των μαχητικών F-35, έχουν συζητηθεί και συζητούνται σε κάθε πρόσφορο επίπεδο με Αμερικανούς συνομιλητές και εταίρους, όπως και άλλα ζητήματα εθνικού ενδιαφέροντος. 
Κατά τη Σύνοδο Κορυφής του ΝΑΤΟ στην Άγκυρα, καθώς και στο διάστημα μέχρι σήμερα, δεν υπήρξε καμία επίσημη ανακοίνωση επί του θέματος. Στο ίδιο πλαίσιο, δεν υπήρξε καμία επίσημη συγκεκριμένη δέσμευση ή υπόσχεση προς την Τουρκία για τα εξοπλιστικά της προγράμματα. Και όπως επισήμανε μιλώντας για το θέμα ο κ. Γεραπετρίτης, η εξωτερική πολιτική κρίνεται με βάση τα απτά δεδομένα κι όχι τις εντυπώσεις. 
Θέλω να σας διαβεβαιώσω ότι παρακολουθούμε στενά και με τη δέουσα προσοχή δηλώσεις, επαφές και κάθε είδους εξέλιξη στο πεδίο αυτό. Λαμβάνουμε υπ’ όψιν μας και αναλύουμε όλες τις πληροφορίες για τις προθέσεις όλων των πλευρών. 
Θέλω, επίσης, να τονίσω ότι πρόκειται για ζήτημα που δεν προσφέρεται για δημιουργία εντυπώσεων. Είναι θέμα στο οποίο δεν αρμόζει ούτε η κινδυνολογία ούτε ο εφησυχασμός. Αρμόζει να εργαζόμαστε με υπευθυνότητα και αφοσίωση και αυτό πράττουμε. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Υπουργέ. 
Παρακαλώ, κύριε συνάδελφε, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ.
Κυρία Υφυπουργέ, άκουσα την απάντησή σας που μιλήσατε για τις συνεργασίες της χώρας μας στην περιοχή της Ανατολικής Μεσογείου, αναφερθήκατε στην κρίση στα στενά του Ορμούζ, αναφερθήκατε στα F-16. Έχω την αίσθηση ότι η Κυβέρνηση στο ζήτημα της πιθανής απόκτησης των F-35 από την Τουρκία στηρίζεται στον πρώτο νόμο του Νεύτωνα που είναι ο νόμος της αδράνειας. Έχει μία πολιτική διαλογισμού. Οι απαντήσεις που λαμβάνουμε από τον κ. Γεραπετρίτη και τώρα από εσάς, επιτρέψτε μου την έκφραση, θυμίζουν φακίρηδες, οι οποίοι προβληματίζονται θεωρητικά, ενώ ο κόσμος γύρω χαλάει. 
Μου είπατε ότι υπάρχουν δημοσιεύματα και δεν υπάρχουν δηλώσεις. Σας ανέφερα δηλώσεις του κ. Τραμπ στη Διάσκεψη Κορυφής, στις οποίες λέει ότι δεν θέλουμε να επιβάλουμε κυρώσεις σε φίλους, όπως είναι η Τουρκία. Είπε, επιπλέον, ότι το F-35 είναι ένα φοβερό αεροπλάνο και είναι οπωσδήποτε κάτι, το οποίο εξετάζουμε στην περίπτωση της Τουρκίας, άλλη δήλωση αυτή. Δεν αναφέρομαι σε φήμες δημοσιευμάτων. Αναφέρομαι σε δηλώσεις του Προέδρου των Ηνωμένων Πολιτειών σε δημοσιεύματα από έγκυρα ειδησεογραφικά πρακτορεία. Αυτά, γιατί τα αγνοείτε και λέτε ότι είναι δημοσιεύματα; 
Ο κ. Γεραπετρίτης, επίσης, εδώ -στον οποίο αναφερθήκατε αρκετές φορές- όταν ήρθε, μου είπε ότι οι Ηνωμένες Πολιτείες δεν μπορούν να πάρουν τέτοια απόφαση χωρίς να εγκρίνει το Κογκρέσο. Συνέχεται, λέει, η απόφασή αυτή με αρμοδιότητα του Κογκρέσου. Λέει ο κ. Γεραπετρίτης, «Δεν είναι ζήτημα που αφορά την εκτελεστική λειτουργία». Αλήθεια; Δεν αφορά την εκτελεστική λειτουργία; Ο Πρόεδρος Τραμπ όχι μόνο δεν παίρνει τις αποφάσεις, το Κογκρέσο μπορεί να τις αναιρέσει, αλλά το τελευταίο διάστημα έχει πάρει αποφάσεις για εξοπλισμούς για πάρα πολλές χώρες, χωρίς να περάσει από το Κογκρέσο, παρακάμπτοντας το Κογκρέσο.
Να σας αναφέρω και τη δήλωση στις 24 Ιουνίου του Βουλευτή της Νέας Υόρκης, του αντιπροσώπου της Νέας Υόρκης Greg Meeks, ο οποίος ξέρετε τι είπε; Τον ειδοποίησε ο Πρόεδρος Τραμπ στο Γραφείο του χωρίς να υπάρχει οποιαδήποτε διαδικασία αιτιολόγησης δια μέσου του Κογκρέσου για την παροχή αμυντικού υλικού προς την Τουρκία -στις 24 Ιουνίου- ύψους 700 εκατομμυρίων δολαρίων. Αυτά δεν τα ξέρετε; Παρακάμπτει το Κογκρέσο ο κ. Τραμπ. Το να έρχεται εδώ ο κ. Γεραπετρίτης και να λέει ότι είναι αποκλειστικά -όχι συναρμόδιο- στη δικαιοδοσία του Κογκρέσου, μου φαίνεται ότι ή δεν καταλαβαίνει πώς λειτουργεί το αμερικανικό πολιτικό σύστημα -νομίζω, ωστόσο, ότι καταλαβαίνει- ή κάνει πως δεν καταλαβαίνει και αυτό είναι το πιο ανησυχητικό. 
Σας ρώτησα, επίσης, ποια είναι η στάση της Κυβέρνησης απέναντι σε αυτό το καίριο ζήτημα. Θα μας ενοχλήσει; Θα μας δυσαρεστήσει; Θα ανατρέψει την ισορροπία δυνάμεων στο Αιγαίο, εάν αποκτήσει η Τουρκία τα F-35 ή είναι, όπως λέει ο κ. Μητσοτάκης, δικαίωμά της να εξοπλίζεται χωρίς να παρεμβαίνει κανείς; Τι στάση είναι αυτή; Δικαίωμα της να εξοπλίζεται; 
Ο κ. Γεραπετρίτης μου είπε ότι του προκαλεί εντύπωση, λέει, ότι η Πλεύση Ελευθερίας θεωρεί πώς θα πρέπει η Κυβέρνηση να παρεμβαίνει στον τρόπο με τον οποίο εξοπλίζεται η Τουρκία. Το εφτά προς δέκα του Κωνσταντίνου Καραμανλή το έχετε υπόψη σας; Αυτό δεν ήταν παρέμβαση από την ελληνική Κυβέρνηση προς τις Ηνωμένες Πολιτείες για το πώς θα εξοπλίζεται η Τουρκία; Λάθος ήταν αυτό; Υπερβολή ήταν αυτό; Ή μήπως τελικά είστε ενάντια σε αυτή την πολιτική και τα αφήνετε όλα στην τύχη τους; 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Κυρία Υπουργέ, παρακαλώ για τη δευτερολογία σας. 
ΑΛΕΞΑΝΔΡΑ ΠΑΠΑΔΟΠΟΥΛΟΥ (Μόνιμη Υπηρεσιακή Υφυπουργός Εξωτερικών): Μια διευκρίνιση: Δεν μίλησα για δηλώσεις ή δημοσιεύματα. Είπα για επίσημη ανακοίνωση και επίσημη δέσμευση. 
Κεντρική μας προτεραιότητα είναι η διατήρηση της ισορροπίας δυνάμεων στην περιοχή, γιατί η ισορροπία δυνάμεων είναι αναπόσπαστο τμήμα της σταθερότητας σε όλη την ανατολική Μεσόγειο και στο πλαίσιο αυτό, προβαίνουμε σε κάθε κίνηση για τη διασφάλισή της. Ειδικότερα, το θέμα των F-35 συναρτάται με πολλούς παράγοντες, μεταξύ των οποίων και ο εσωτερικός νόμος των Ηνωμένων Πολιτειών και θα κριθεί και από τα νομοθετικά σώματα που αποτελούν το Κογκρέσο. 
Βεβαίως, είναι σαφές ότι οι εξοπλιστικές αποφάσεις τρίτων κρατών εμπίπτουν στην κυρίαρχη δικαιοδοσία τους, όπως ακριβώς και η δική μας αμυντική θωράκιση εξελίσσεται με γνώμονα το εθνικό μας συμφέρον, χωρίς να επιδέχεται εξωτερικές παρεμβάσεις. 
Όμως, η προσέγγισή μας στο ενδεχόμενο της άρσης των από πλευράς αμερικανικής νομοθεσίας υφιστάμενων περιορισμών είναι ότι πρέπει να λαμβάνεται υπόψη η σταθερότητα στην περιοχή της Μεσογείου, η οποία ασφαλώς προϋποθέτει έμπρακτο σεβασμό μεταξύ των γειτονικών χωρών. Συνεπώς, απειλές όπως το casus belli έρχονται σε προφανή αντίθεση όχι μόνο με τον χάρτη των Ηνωμένων Εθνών, αλλά και με τις συμμαχικές αξίες και οφείλουν να συνεκτιμώνται σοβαρά από τους εταίρους μας, καθώς η μεταφορά στρατιωτικής τεχνολογίας αιχμής δεν μπορεί να αποσυνδέεται από την υπεύθυνη διεθνή συμπεριφορά. 
Πέραν όμως αυτού και ανεξάρτητα αυτού, η χώρα μας επενδύει αδιάλειπτα στην εθνική και συλλογική ασφάλεια, συμπεριλαμβανομένης της απόκτησης αμυντικών συστημάτων αιχμής, κρίσιμης σημασίας για τη διατήρηση μιας αξιόπιστης αποτρεπτικής ικανότητας, την προάσπιση των εθνικών συμφερόντων, αλλά και για την ουσιαστική συμβολή στην εμπέδωση κλίματος ειρήνης, σταθερότητας και ευημερίας στη νοτιοανατολική Ευρώπη, την ανατολική Μεσόγειο και ευρύτερα. 
Επαναλαμβάνω ότι η χώρα μας επιθυμεί σχέσεις καλής γειτονίας με όλα ανεξαρτήτως τα κράτη της περιοχής, αποβλέποντας στη διαφύλαξη της ειρήνης υπό την αυτονόητη ασφαλώς προϋπόθεση πλήρους σεβασμού της κυριαρχίας και των κυριαρχικών της δικαιωμάτων, όπως αυτά κατοχυρώνονται από το Διεθνές Δίκαιο. Η Ελλάδα είναι υπεύθυνη δύναμη ασφάλειας και πόλος σταθερότητας, με ρόλο που αναγνωρίζεται ευρύτερα από τη διεθνή κοινότητα και θα συνεργαστούμε με τις Ηνωμένες Πολιτείες και όλους τους εταίρους μας, ώστε να μην υπάρξουν οποιεσδήποτε εξελίξεις που θα λειτουργήσουν αποσταθεροποιητικά. 
Θα ήθελα και πάλι να τονίσω ότι δεν χρειάζεται ούτε κινδυνολογία ούτε εφησυχασμός. Θέματα ασφάλειας και σταθερότητας πρέπει να αντιμετωπίζονται με ομοψυχία και σοβαρότητα. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστώ, κυρία Υπουργέ. 
Θα ήθελα να ανακοινώσω στο Σώμα ότι η Βουλευτής η κ. Μυρτώ Κοροβέση με την από 15 Ιουλίου 2026 επιστολή της προς τον Πρόεδρο της Βουλής, μας γνωστοποιεί την ανεξαρτητοποίησή της από την Κοινοβουλευτική Ομάδα ΣΥΡΙΖΑ-Προοδευτική Συμμαχία. 
Η προαναφερθείσα επιστολή κατατίθεται στα Πρακτικά της σημερινής συνεδρίασης. 
(Η προαναφερθείσα επιστολή καταχωρίζεται στα Πρακτικά και έχει ως εξής:





ΠΡΟΕΔΡΕΥΩΝ (Γεώργιος Γεωργαντάς): Περνάμε στην τελευταία ερώτηση για σήμερα, την έκτη με αριθμό 1184/6-7-2026 επίκαιρη ερώτηση πρώτου κύκλου της Ανεξάρτητης Βουλευτού Βοιωτίας κυρίας Παναγιούς (Γιώτας) Πούλου προς τον Υπουργό Αγροτικής Ανάπτυξης και Τροφίμων με θέμα: «Άδικος αποκλεισμός καλλιεργητών μηδικής της ΠΕ Βοιωτίας από τις κρατικές ενισχύσεις ήσσονος σημασίας de minimis».
Θα απαντήσει ο Υφυπουργός Αγροτικής Ανάπτυξης και Τροφίμων κ. Αθανάσιος Καββαδάς.
Κυρία συνάδελφε, έχετε τον λόγο για την πρωτολογία σας.
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ πολύ, κύριε Πρόεδρε. 
Κύριε Υπουργέ, πρέπει να ξεκινήσω την πρωτολογία μου λέγοντας και εκφράζοντας τη χαρά μου, που επιτέλους σας βλέπω. Μετά από τρεις ακυρώσεις, αναβολές που ζητήθηκαν από το Υπουργείο σας, ήρθατε επιτέλους -ένας εκ των τριών Υπουργών, Υφυπουργών- να ανταποκριθείτε στην υποχρέωση του κοινοβουλευτικού ελέγχου και να απαντήσετε στους Βοιωτούς αγρότες, καλλιεργητές της μηδικής, γιατί αποκλείστηκαν από την επιχορήγηση de minimis. Τρεις φορές, κύριε Υπουργέ, σπάσατε όλα τα ρεκόρ, νομίζω. Σύμπτωση, όμως; Δεν το νομίζω. Μάλλον το Υπουργείο και η Κυβέρνησή σας δεν γνωρίζει μέχρι σήμερα τι πρέπει να κάνει με αυτούς τους αγρότες, αν και συνέχεια επεξεργάζεστε καινούργια και καινούρια δεδομένα. Αδιαφορία της ηγεσίας του Υπουργείου σας; Ευθυνοφοβία του κατ’ ευφημισμό επιτελικού κράτους; Ή προκλητική υποτίμηση του κοινοβουλευτικού ελέγχου; Θέλω να το απαντήσετε. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίας Βουλευτού)
Ας έρθουμε όμως στην ουσία της υπόθεσης, η οποία, πράγματι, μέρα με τη μέρα μετατρέπεται σαν ένα ακόμη κυβερνητικό σκάνδαλο άνισης μεταχείρισης των Ελλήνων αγροτών. Η κυβερνητική αδυναμία να αντιμετωπίσει και τελικά να εξαλείψει την ευλογιά, οδήγησε πολλούς κλάδους της αγροτικής οικονομίας σε οικονομική ασφυξία. Εξελίχθηκε το φαινόμενο ντόμινο. Το γνωρίζετε, το γνωρίζουμε, το ζήσαμε όλοι. 
Οι επιπτώσεις στην κτηνοτροφική παραγωγή με την καταστροφή σημαντικού ζωικού κεφαλαίου -να θυμηθούμε τις περίπου πεντακόσιες χιλιάδες θανατωμένα ζώα- έχουν επηρεάσει αντίστοιχα και τη γεωργική παραγωγή ζωοτροφών. Η απαγόρευση και ο περιορισμός της διακίνησής τους στις ζώνες επιτήρησης και προστασίας σε συνδυασμό με το αυξημένο κόστος παραγωγής και την υποχώρηση βεβαίως των τιμών πώλησης, οδήγησε τους παραγωγούς μηδικής σε οικονομική καταστροφή. 
Απέναντι σε αυτή την πραγματικότητα η Κυβέρνηση αποδείχτηκε ανεπαρκής, αλλά και άδικη. Σύμφωνα με την ΚΥΑ 146332/8-6-2026 αποφασίσατε την χορήγηση κρατικών ενισχύσεων ήσσονος σημασίας σε καλλιεργητές μηδικής, λόγω των επιπτώσεων από την εξάπλωση των ζωονόσων. Στην αρχή συμπεριλάβατε δεκαέξι περιφέρειες. Και είναι σαφές ότι η ΚΥΑ αυτή διαχωρίζει τους παραγωγούς, όχι με βάση το πραγματικό οικονομικό πλήγμα που υπέστησαν, αλλά με καθαρά διοικητικά κριτήρια. 
Όπως γνωρίζετε, το πλήγμα των παραγωγών μηδικής και στη Βοιωτία, είναι τεράστιο.  Η περιοχή εξαιρέθηκε από την απόδοση de minimis, όπως σας είπα. Και μιλάμε για μία περιοχή όπου η παραγωγή μηδικής είναι ιδιαίτερα ανεπτυγμένη, κυρίως στην Κοιλάδα της Κωπαΐδας, της ΠΕ Βοιωτίας όπου καλλιεργούνται περισσότερα από 45.000 στρέμματα μηδικής. 
Και έρχομαι τώρα στα νεότερα εξοργιστικά στοιχεία που αναδεικνύουν το μέγεθος του εμπαιγμού και της άνισης μεταχείρισης…
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Κύριε Υπουργέ, παρακαλώ για την απάντησή σας. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Κυρία συνάδελφε, πάντα ανταποκρίνομαι στις επίκαιρες ερωτήσεις των συναδέλφων. Δεν το επέτρεπε το πρόγραμμά μας γι’ αυτό και ζητήσαμε τις δυο φορές αναβολή και σήμερα βρισκόμαστε εδώ για να απαντήσουμε στην ερώτησή σας. 
Αντιλαμβάνομαι το ενδιαφέρον για τους καλλιεργητές μηδικής της περιοχής σας. Την περασμένη Παρασκευή απάντησα σε αντίστοιχη επίκαιρη ερώτηση του αξιότιμου συναδέλφου, του κ. Κυριαζίδη από το Νομό Δράμας, Βουλευτή της Νέας Δημοκρατίας, που είχε ακριβώς το ίδιο πρόβλημα με εσάς.  
Θέλω λοιπόν, να τονίσω για ακόμη μια φορά ότι από την πρώτη στιγμή εμφάνισης της επιζωοτίας της ευλογιάς των αιγοπροβάτων, η πολιτεία στάθηκε έμπρακτα δίπλα στους κτηνοτρόφους και στις τοπικές κοινωνίες που επλήγησαν από τις αναγκαίες υγειονομικές παρεμβάσεις. Με γνώμονα την προστασία της δημόσιας υγείας, του ζωικού κεφαλαίου και της βιωσιμότητας της πρωτογενούς παραγωγής, εφαρμόστηκαν όλα τα προβλεπόμενα μέτρα περιορισμού της νόσου, σύμφωνα με τα εθνικά και ευρωπαϊκά πρωτόκολλα. 
Στο πλαίσιο αυτό χορηγήθηκαν αποζημιώσεις για την κάλυψη του αυξημένου κόστους ζωοτροφών που προέκυψε εξαιτίας των περιοριστικών μέτρων. Ήδη στη Βοιωτία έχουν χορηγηθεί σε τριακόσιους είκοσι έναν δικαιούχους ένα 1.062.264 ευρώ για ζωοτροφές. Αυτά δόθηκαν το 2025, γιατί υπήρχε πρόβλημα το 2024. 
Πάμε τώρα να μιλήσουμε συγκεκριμένα: Οι περιορισμοί που τέθηκαν στη διακίνηση των ζωοτροφών αλλά και της μηδικής και η αλλαγή του τρόπου προμήθειας ζωοτροφών από τους εκτροφείς αιγοπροβάτων οδήγησαν στην πτώση των τιμών της μηδικής. Αυτό συνέβη ιδίως στις περιοχές που βρίσκονταν σε περιορισμό λόγων κρουσμάτων ευλογιάς. 
Γιατί συνέβη αυτό; Διότι οι καλλιεργητές και οι έμποροι ζωοτροφών που βρίσκονταν σε περιοχές με κρούσματα και σε ζώνες προστασίας ή επιτήρησης για το διάστημα που βρίσκονταν στις ζώνες αυτές, δεν μπορούσαν να διοχετεύσουν τη μηδική έξω από τη ζώνη που βρίσκονταν. Αυτό λοιπόν, συνέβη σε δεκαέξι περιφερειακές ενότητες, όπως το αναφέρετε και εσείς στην ερώτησή σας: Αιτωλοακαρνανίας, Αχαΐας, Έβρου, Ημαθίας, Καβάλας, Καρδίτσας, Κοζάνης, Λάρισας, Μαγνησίας, Ξάνθης, Πιερίας, Ροδόπης, Σερρών, Τρικάλων, Φωκίδας και Χαλκιδικής, όπου δόθηκαν κοντά στα 30 εκατομμύρια ευρώ στους δικαιούχους. 
Μάλιστα, με τροπολογία που ψηφίστηκε πρόσφατα, προβλέψαμε αναδρομικά το αφορολόγητο, ακατάσχετο και ανεκχώρητο των ενισχύσεων, προκειμένου να διασφαλιστεί η πλήρης απόδοση στους  δικαιούχους. 
Οι περιοχές αυτές, λοιπόν, από τον Μάιο έως τον Σεπτέμβριο του 2025 όπου διενεργείται η συγκομιδή της μηδικής, βρίσκονταν σε περιορισμούς διακίνησης των ζωοτροφών τους. Αυτό όμως, κυρία συνάδελφε, δεν συνέβη στη Βοιωτία. 
Πρώτον, η Βοιωτία δεν είχε ούτε ένα  επιβεβαιωμένο κρούσμα ευλογιάς των αιγοπροβάτων έως σήμερα, καθιστώντας την έτσι ελεύθερη περιοχή. Και δεύτερον, με βάση τις εγκυκλίους που εξεδόθησαν από τη Διεύθυνση Υγείας των Ζώων του Υπουργείου Αγροτικής Ανάπτυξης και Τροφίμων, η Περιφερειακή Ενότητα Βοιωτίας δεν βρισκόταν εντός των ζωνών προστασίας και επιτήρησης  για τον Μάιο έως τον Σεπτέμβριο του 2025, για να μπορεί να ενταχθεί στους δικαιούχους. 
Ως εκ τούτου, δεν υπήρχαν περιοριστικά μέτρα στη διακίνηση και στη διάθεση των ζωοτροφών στην περιοχή. Πώς λοιπόν, κυρία συνάδελφε, θα εντάσσονταν και συγκεκριμένα η Περιφερειακή Ενότητα Βοιωτίας, στις περιοχές που αποζημιώνονται χωρίς να πληροί τα βασικά κριτήρια; 
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς):  Κυρία συνάδελφε, παρακαλώ, έχετε τον λόγο για την δευτερολογία σας. 
ΠΑΝΑΓΙΟΥ (ΓΙΩΤΑ) ΠΟΥΛΟΥ: Ευχαριστώ, κύριε Πρόεδρε. 
Κύριε Υπουργέ, προφανώς είναι άδικη η απόφασή σας, διότι δεν κρίνετε με βάση το πραγματικό κόστος, το πραγματικό πλήγμα που υπέστησαν οι αγρότες. Δηλαδή, εντάξατε στη βοήθεια περιοχές -και ορθά θα πω εγώ, δεν είναι σε αντιπαράθεση-  που μπορεί να είχαν ένα κρούσμα στα 60 χιλιόμετρα από τη Βοιωτία, για παράδειγμα. Και η Βοιωτία, η οποία είναι η μεγάλη παραγωγός της μηδικής στη χώρα, είχε τη δυνατότητα να πηγαίνει να στέλνει το προϊόν στις περιοχές που είχαν κρούσματα;  Και στις όμορες περιοχές αναφέρομαι. 
Στην Περιφέρεια Στερεάς Ελλάδας έχετε εξαιρέσει μόνο τη Βοιωτία. Έχετε εντάξει την Φωκίδα εξ’ αρχής και πρόσφατα και την Φθιώτιδα. Βέβαια, διαβάζω και τα ευχαριστήρια της Περιφέρειας Στερεάς Ελλάδας για την ένταξη της Φθιώτιδας αλλά δεν βλέπω κουβέντα να αναφέρει για τη Βοιωτία. Την επιστολή του Δημάρχου Ορχομενού -από εχθές- την έχετε προφανώς υπ’ όψιν που λέει ότι είναι μια καταστροφή για την τοπική κοινωνία και την τοπική αγορά. 
Αλήθεια, δεν αναγνωρίζετε ότι οι Βοιωτοί δεν μπορούσαν στις περιοχές που ήταν σε καραντίνα να στείλουν τη μεγάλη τους παραγωγή; Είχαν εξαιρεθεί. Άρα, κύριε Υπουργέ, αφήστε τις υπεκφυγές. Έτσι όπως βρήκατε λύση για να εντάξετε και τις άλλες πέντε ή έξι περιοχές της ΠΕ της χώρας και τη Φθιώτιδα μεταξύ αυτών, αν έχετε πραγματικά τη βούληση και δείτε τα πραγματικά στοιχεία και την αδικία που αυτή τη στιγμή βιώνουν οι αγρότες της Βοιωτίας, νομίζω ότι μπορείτε να το επιλύσετε. 
Διότι πρέπει, κύριε Υπουργέ, να πούμε ότι οι Βιωτοί αγρότες από τις πολιτικές σας έχουν χάσει και τη συνδεδεμένη βάμβακος. Σας το λέω -δεν είναι θέμα της ερώτησης- για να το έχετε υπ’ όψιν. Διότι την έχασαν από τη στιγμή που δεν αποδόθηκε μέχρι τον Ιούνιο, το γνωρίζετε πολύ καλά. Και τι έγινε τότε; Ενώ τους υποσχεθήκατε ότι θα ενταχθούν, εν τέλει τους αποκλείσατε και από αυτό. 
Κύριε Υπουργέ, οι Βοιωτοί αγρότες είναι σε άσχημη κατάσταση. Αλήθεια, χθες μιλούσα με έναν συμπολίτη και τι μου έλεγε; «Θα αναγκαστώ να πουλήσω γη, τα χωράφια μου για να πληρώσω τις υποχρεώσεις μου». Αυτή είναι η εικόνα και νομίζω ότι ως Υπουργείο πρέπει να απαντήσετε υπεύθυνα. Υπέστησαν αυτοί οικονομική φθορά ή πλήγμα στην παραγωγή τους; Διότι όσοι είχαν χώρους αποθήκευσης, ναι, το έκαναν, αλλά ήταν λίγοι και βέβαια, πούλησαν το προϊόν σε πολύ χαμηλότερη τιμή. Το είπατε και εσείς. 
Άρα, νομίζω ότι η πολιτεία πρέπει να απαντήσει υπεύθυνα, να σταματήσει τον εμπαιγμό αυτό στους Βοιωτούς και να δει -έτσι όπως είδε τις επιπλέον έξι περιφέρειες- και την Περιφέρεια της Στερεάς Ελλάδας. Κυρίως την ΠΕ Βοιωτίας να τη δει λίγο πιο συγκεκριμένα, με βάση τα πραγματικά στοιχεία. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς):  Κύριε Υπουργέ, παρακαλώ έχετε τον λόγο για τη δευτερολογία σας. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Κυρία συνάδελφε, σεβόμαστε τους πολίτες της Βοιωτίας, να μην τα λέτε αυτά. Και δεν υπάρχει καμία αδικία  
Όμως, στην πρωτολογία μου σας είπα ότι η Βοιωτία πήρε 1.062.264 ευρώ, λόγω του ότι είχε πρόβλημα με τις ζωοτροφές. Τότε υπήρχε το πρόβλημα και δόθηκαν οι ενισχύσεις αυτές. 
Γράφετε στην ερώτησή σας ότι η Βοιωτία εμποδίστηκε από τους περιορισμούς, ότι έχει πληγεί οικονομικά από τις επιπτώσεις εξάπλωσης της ευλογιάς. «Οι παραγωγοί της Βοιωτίας εξαιρέθηκαν άδικα και αδικαιολόγητα από τη μηδική».
Πώς συμβαίνουν, κυρία συνάδελφε, όλα αυτά σε μια περιοχή πρώτον, που δεν υπάρχει κρούσμα και δεύτερον, δεν βρίσκεται καν σε ζώνη επιτήρησης ή προστασίας; Δηλαδή, με συγχωρείτε, θα βγούμε αύριο το πρωί και θα πούμε «να πάρει η Βοιωτία ή να πάρει η Λευκάδα 500 χιλιάδες ευρώ ή 1 εκατομμύριο»; Αφού δεν υπάρχει κρούσμα, δεν υπάρχει αιτία σε εσάς, πώς θα γίνει αυτό; Πώς θα πληρωθούν οι άνθρωποι αυτοί; Πώς μιλάτε, λοιπόν, για άδικο και αδικαιολόγητο αποκλεισμό των παραγωγών της μηδικής, χωρίς να τους έχουν τεθεί περιορισμοί και απαγορεύσεις στη διακίνηση των ζωοτροφών τους;
Επιπλέον, είναι μία από τις περιοχές που δεν έχει επηρεαστεί ούτε από τους όμορους νομούς, καθώς τόσο η Φωκίδα όσο και η Φθιώτιδα, με τις οποίες συνορεύει, εμφάνισαν εστίες κρουσμάτων πολύ μακριά από το σύνορά τους με τη Βοιωτία.
Έτσι, λοιπόν, νομίζω πως συμφωνούμε όλοι ότι δεν υφίσταται καμία αδικία -και το λέω για πολλοστή φορά- στους παραγωγούς της Βοιωτίας ούτε φυσικά άνιση μεταχείριση.
Στο σημείο αυτό θέλω να τονίσω ότι αντιλαμβανόμαστε πλήρως τις ανησυχίες των παραγωγών και αναγνωρίζουμε τη σημασία της καλλιέργειας της μηδικής για το αγροτικό εισόδημα και την κτηνοτροφική παραγωγή. Η Κυβέρνηση και το Υπουργείο, σε συνεργασία με τον Υπουργό Αγροτικής Ανάπτυξης και Τροφίμων κ. Μαργαρίτη Σχοινά, αξιολογούμε κάθε πρόσφορο χρηματοδοτικό και θεσμικό εργαλείο, ώστε οι περιοχές που έμειναν εκτός της κρατικής ενίσχυσης να μπορούν να συμπεριληφθούν σε αντίστοιχο επόμενο πρόγραμμα ή σε άλλο κατάλληλο μέτρο στήριξης, εφόσον -επαναλαμβάνω- πληρούνται οι αναγκαίες προϋποθέσεις και το επιτρέπει το ισχύον κανονιστικό πλαίσιο.
Η θέση μας είναι απολύτως ξεκάθαρη. Κανένας παραγωγός μηδικής που δικαιούται στήριξη δεν πρέπει να μείνει εκτός. Αυτή είναι η πολιτική μας βούληση, με συνέπεια, σοβαρότητα και αίσθημα ευθύνης. Ταυτόχρονα, οφείλουμε ειλικρίνεια απέναντι στους πολίτες. Οι ενισχύσεις στηρίζονται σε συγκεκριμένους κανόνες, αντικειμενικά δεδομένα και το ευρωπαϊκό και εθνικό κανονιστικό πλαίσιο. Για τον λόγο αυτό, η Περιφερειακή Ενότητα Βοιωτίας δεν εμπίπτει στις περιπτώσεις της συγκεκριμένης ενίσχυσης, για τους λόγους που αναπτύξαμε κατά την πρωτολογία μας.
Κλείνοντας, θέλω να επαναλάβω ότι βρισκόμαστε σταθερά δίπλα στους ανθρώπους του πρωτογενούς τομέα, δίπλα στους παραγωγούς και στους κτηνοτρόφους που καθημερινά δίνουν τη δική τους μάχη, κάτω από ιδιαίτερα δύσκολες συνθήκες, για να κρατήσουν ζωντανή την ελληνική ύπαιθρο και να στηρίξουν την παραγωγή της χώρας.
Αποδείξαμε στην πράξη ότι οι δεσμεύσεις μας δεν μένουν στα λόγια. Τις τηρούμε. Το αποδείξαμε πριν λίγες μέρες που δόθηκαν μέχρι τέλος Ιουνίου 1.100.000.000 ευρώ, αλλά και με τις παρεμβάσεις που υλοποιήθηκαν. Δεν ισχυριζόμαστε ότι όλα έγιναν χωρίς αστοχίες. Υπήρξαν ζητήματα που δημιούργησαν προβληματισμό και δικαιολογημένες απαιτήσεις. Όμως, δεν τα αγνοούμε. Τα ακούμε, τα αντιμετωπίζουμε και εργαζόμαστε καθημερινά για την επίλυσή τους.
Στόχος της Κυβέρνησης είναι η ουσιαστική ενίσχυση του πρωτογενούς τομέα, με πολιτικές που στηρίζουν το εισόδημα των παραγωγών και ενισχύουν την ανταγωνιστικότητα της κτηνοτροφίας.
Σας ευχαριστώ πολύ.
ΠΡΟΕΔΡΕΥΩΝ (Γεώργιος Γεωργαντάς): Σας ευχαριστώ και τους δύο.
Δεν θα συζητηθεί κατόπιν συνεννόησης η πρώτη με αριθμό 1189/7-7-2026 επίκαιρη ερώτηση πρώτου κύκλου του Βουλευτή Φλωρίνης της Κοινοβουλευτικής Ομάδας της Νέας Δημοκρατίας κ. Σταύρου Παπασωτηρίου προς την Υπουργό Παιδείας και Θρησκευμάτων και Αθλητισμού με θέμα «Λειτουργία νέου διεπιστημονικού προπτυχιακού προγράμματος σπουδών στην ειδική και συμπεριληπτική εκπαίδευσης του Πανεπιστημίου Δυτικής Μακεδονίας».
Οπότε, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.



ΠΡΟΕΔΡΕΥΩΝ (Γεώργιος Γεωργαντάς): Εισερχόμαστε στην ημερήσια διάταξη της 
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Εθνικής Άμυνας «Κύρωση της Συμφωνίας μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας της Ελληνικής Δημοκρατίας σχετικά με την παροχή υποστήριξης προς το Ελληνικό Στρατιωτικό Απόσπασμα για την εκτέλεση αποστολών εναέριας ναυτικής περιπολίας».
Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Δηλαδή, μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης. 
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα συνεφώνησε.

Τον λόγο έχει ο Ειδικός Αγορητής από την Πλεύση της Ελευθερίας, ο κ. Αλέξανδρος Καζαμίας.
Παρακαλώ, κύριε συνάδελφε.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κυρίες και κύριοι Βουλευτές, προτού αναφερθώ συγκεκριμένα στη διεθνή σύμβαση που συζητάμε σήμερα στην Ολομέλεια, θα ήθελα να παρατηρήσω για όσα ακούσαμε από την κυρία Υφυπουργό Εξωτερικών, την κ. Παπαδοπούλου, λίγο πριν, σχετικά με την επίκαιρη ερώτηση που της υπέβαλα για το θέμα της πιθανής απόκτησης των F-35 από την Τουρκία και των εξελίξεων στην Διάσκεψη Κορυφής του ΝΑΤΟ την περασμένη εβδομάδα στην Άγκυρα.
Άκουσα την κυρία Υφυπουργό να λέει ότι τέθηκε το θέμα του casus belli από τον Πρωθυπουργό στη Διάσκεψη Κορυφής, αλλά πραγματικά εμάς στην Πλεύση Ελευθερίας μας προκάλεσε μεγάλη απορία για το κατά πόσο αυτό συνέβη. Ο κ. Κατρίνης λέει «ποτέ». Στην ίδια Διάσκεψη Κορυφής δεν τέθηκε. Αναφέρθηκε στο περιθώριο της Διάσκεψης.
Το θλιβερό είναι ότι ακούσαμε απάντηση από τον κ. Ερντογάν, με την οποία είπε ότι ο τουρκικός λαός έχει ξεχάσει το νομοθέτημα του 1995 της Τουρκίας, με το οποίο θεωρούσε ότι είναι αιτία πολέμου, casus belli δηλαδή, το να ασκήσει η Ελλάδα το νόμιμο δικαίωμα κατά το διεθνές δίκαιο για την επέκταση των χωρικών υδάτων στα δώδεκα ναυτικά μίλια στο Αιγαίο και δεν υπήρξε απάντηση από την ελληνική Κυβέρνηση στα απαξιωτικά λόγια του κ. Ερντογάν.
Επίσης, ο κ. Μητσοτάκης στη Διάσκεψη Κορυφής αναφέρθηκε στο γεγονός ότι η Ελλάδα είναι από τις πρώτες χώρες που συμμορφώθηκε με την αύξηση των αμυντικών δαπανών στο 3,5% του ΑΕΠ, κάτι το οποίο ζητάει ο Πρόεδρος Τραμπ από τα κράτη-μέλη του ΝΑΤΟ και το οποίο πολλά κράτη μέλη του ΝΑΤΟ θεωρούν ότι είναι υπερβολικό και ότι δεν εξυπηρετεί τις αμυντικές δαπάνες του ΝΑΤΟ του ιδίου, αλλά εξυπηρετεί τις αμυντικές δαπάνες των Ηνωμένων Πολιτειών, ούτως ώστε με τον τρόπο αυτό οι ΗΠΑ να μην ξοδεύουν όσα ξόδευαν παλαιότερα για το ΝΑΤΟ.
Επιπλέον η διαβεβαίωση αυτή ήρθε από τον κ. Μητσοτάκη, αναφορικά με το 3,5% για τις αμυντικές δαπάνες, τη στιγμή που ο Ντόναλτ Τραμπ έδιδε υποσχέσεις δεξιά και αριστερά προς την Τουρκία ότι θα εξετάσει το ζήτημα της πώλησης αεροσκαφών F-35 προς την Τουρκία και της επανένταξης της Τουρκίας στο πρόγραμμα κατασκευής των F-35 που είναι 5ης γενιάς μαχητικά αεροπλάνα.  Αν τα αποκτήσει η Τουρκία, η ισορροπία στο Αιγαίο θα ανατραπεί, αυτή που υπάρχει σήμερα. Επομένως πρόκειται για μία αρνητική εξέλιξη για τη χώρα μας. 
Ρώτησα την κυρία Υφυπουργό αλλά και πριν από δέκα μέρες τον κ. Γεραπετρίτη, που ήρθε εδώ να μου απαντήσει αντίστοιχη επίκαιρη ερώτηση για τα F-35, κατά πόσο ενοχλείται η Κυβέρνηση από μια τέτοια εξέλιξη και με μεγάλη έκπληξη ανακαλύψαμε ότι η Κυβέρνηση εμμένει στη δήλωση του Πρωθυπουργού ότι η Τουρκία έχει δικαίωμα να εξοπλίζεται. Αυτά είπε σε συνέντευξή του στις 3 Ιουλίου και απορούμε πραγματικά τι εξωτερική πολιτική έχουμε.
 Φαίνεται πως αφήνετε τα πάντα στην τύχη τους και το μόνο που ξέρει να κάνει η Κυβέρνηση απέναντι στις Ηνωμένες Πολιτείες και στο ΝΑΤΟ είναι να δίνει διαπιστευτήρια ότι είναι ο καλός μαθητής, ότι πετυχαίνει τους στόχους πριν από όλους και ότι δεν ανοίγει το στόμα της για να διαμαρτυρηθεί, όταν απειλούνται τα εθνικά μας συμφέροντα. 
Η σύμβαση που έχουμε μπροστά μας προς κύρωση, έχει υπογραφεί πριν από πέντε χρόνια με τη Βουλγαρία στο πλαίσιο του ΝΑΤΟ και είναι μια σύμβαση η οποία, αν ήταν όντως σημαντική, όπως λέει η Κυβέρνηση, θα έπρεπε να είχε έρθει προς κύρωση πολύ νωρίτερα. Το γεγονός ότι καθυστέρησε μέχρι τώρα να φτάσει στη Βουλή, δείχνει ότι η ίδια η Κυβέρνηση δεν της δίνει ιδιαίτερη σημασία. 

Η σύμβαση αυτή έχει, όμως, κάποια σημασία, κατά την άποψή μας. Δηλώσαμε και στη συνεδρίαση της Επιτροπής ότι θα την καταψηφίσουμε. Βάσει αυτής της Συμφωνίας, η χώρα μας δεσμεύεται να παρέχει εναέρια παρουσία πάνω από τη Μαύρη Θάλασσα, στην περιοχή της Βουλγαρίας, καθώς και στα χωρικά της ύδατα.
Η Συμφωνία αυτή υπεγράφη το 2021, αλλά εκπορεύεται από την Απόφαση της Διάσκεψης Κορυφής του ΝΑΤΟ το 2016 στη Βαρσοβία. Αυτό αναφέρεται εξάλλου και στο άρθρο 4 της ίδιας της Συμφωνίας. Η εν λόγω Διάσκεψη Κορυφής της Βαρσοβίας αποφάσισε να υπάρχει κάτι που λέγεται «προκεχωρημένη παρουσία» στη νοτιοανατολική πτέρυγα της Συμμαχίας με σκοπό, όπως έλεγε το επίσημο ανακοινωθέν της Συμφωνίας, να αναχαιτιστεί η  Ρωσία και η προέλαση της Ρωσίας στη Μαύρη Θάλασσα.
Η θέση της Πλεύσης Ελευθερίας είναι ότι μια τέτοια προκεχωρημένη παρουσία εκ μέρους της Ελλάδα στη Μαύρη Θάλασσα ενέχει κινδύνους εμπλοκής της χώρας μας στη σύρραξη μεταξύ Ρωσίας και Ουκρανίας, κάτι το οποίο απευχόμαστε και δεν θέλουμε να υπάρχει. Έχουμε επανειλημμένα επισημάνει ως Πλεύση Ελευθερίας ότι είναι καταδικαστέα η εισβολή της Ρωσίας στην Ουκρανία αφενός, και αφετέρου δεν θέλουμε καμία εμπλοκή της χώρας μας σε αυτόν τον πόλεμο. Αντιθέτως, θέλουμε να υπάρξουν ειρηνευτικές πρωτοβουλίες, ούτως ώστε να τελειώσει όσο γίνεται πιο γρήγορα.
Ωστόσο, η Συμφωνία αυτή ενέχει τον κίνδυνο εμπλοκής της χώρας μας σε αυτή τη σύρραξη, κάτι το οποίο απευχόμαστε. Παράλληλα έχει επιπτώσεις και στον προϋπολογισμό με 1,6 εκατομμύρια ευρώ για τον πρώτο χρόνο και 2 εκατομμύρια ευρώ για τα επόμενα έτη. Ο κύριος Υπουργός είπε ότι αυτά μπορεί να παραχωρηθούν από το ΝΑΤΟ. Πάντως, η έκθεση του Γενικού Λογιστηρίου του Κράτους αναφέρεται στον Κρατικό Προϋπολογισμό. Επομένως, πρόκειται για έξοδα τα οποία, κατά την άποψή μας, δεν πρέπει να απολέσει το ελληνικό Δημόσιο. 
Η Συμφωνία αυτή δεν έχει να προσφέρει απολύτως τίποτα στα εθνικά μας συμφέροντα. Θα μας κοστίσει χρήματα και θα μας εμπλέξει σε μια ζώνη πολέμου, κάτι το οποίο δεν χρειαζόμαστε. Για τους λόγους αυτούς, την καταψηφίζουμε. 
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο τώρα έχει ο ειδικός αγορητής από τη ΝΙΚΗ, ο κ. Οικονομόπουλος.
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, κάθε διεθνής αμυντική συμφωνία αποτελεί στην πραγματικότητα μια πολιτική δήλωση για τον τρόπο με τον οποίο μια χώρα αντιλαμβάνεται τον ρόλο της στο διεθνές σύστημα ασφάλειας.
Η σημερινή Συμφωνία είναι χαρακτηριστικό παράδειγμα αυτής της πραγματικότητας. Δεν συζητούμε απλώς ένα πλαίσιο διοικητικής υποστήριξης μεταξύ δύο συμμάχων, συζητούμε για έναν ακόμη κρίκο της νέας αρχιτεκτονικής ασφάλειας που διαμορφώνεται στη νοτιοανατολική Ευρώπη, σε μια περίοδο κατά την οποία οι γεωπολιτικές ισορροπίες μεταβάλλονται με ταχύτητα και οι προκλήσεις ασφαλείας αποκτούν ολοένα και πιο σύνθετο χαρακτήρα. 
Το πραγματικό ερώτημα, λοιπόν, δεν είναι μόνο αν η Συμφωνία είναι νομικά ορθή. Το ουσιαστικό ερώτημα είναι ποια θέση επιδιώκει να καταλάβει η Ελλάδα στο νέο περιβάλλον ασφαλείας και με ποια εθνική στρατηγική; Η θέση της ΝΙΚΗΣ είναι ξεκάθαρη. Η Ελλάδα οφείλει να είναι ένας αξιόπιστος σύμμαχος, με αυτοπεποίθηση και στρατηγική συνέπεια στις εθνικές επιλογές της. 
Η αξιοπιστία μιας χώρας δεν μετριέται από το πόσο πρόθυμα συναινεί σε κάθε διεθνή πρωτοβουλία, μετριέται με τον τρόπο με τον οποίο σταθερά υπερασπίζεται το εθνικό της συμφέρον μέσα στις συμμαχίες της. Για αυτό, αξιόπιστος σύμμαχος δεν σημαίνει δεδομένος σύμμαχος. Κάθε διεθνής αμυντική συνεργασία οφείλει να υπηρετεί τρεις βασικές αρχές. Πρώτον, να ενισχύει την αποτρεπτική ισχύ της χώρας. Δεύτερον, να παράγει συγκεκριμένο και μετρήσιμο εθνικό όφελος. Τρίτον, να εντάσσεται σε μια συνεκτική εθνική στρατηγική ασφάλειας. 
Με αυτό το κριτήριο προσεγγίζουμε τη σημερινή κύρωση. Η Συμφωνία αφορά το πλαίσιο υποστήριξης του ελληνικού στρατιωτικού αποσπάσματος από τη Βουλγαρία, στο πλαίσιο αποστολών εναέριας και ναυτικής περιπολίας του ΝΑΤΟ. Η συζήτηση στην αρμόδια Επιτροπή ήταν χρήσιμη γιατί αποσαφηνίστηκαν βασικά σημεία. Επιβεβαιώθηκε ότι πρόκειται για συμφωνία «Host Nation Support», η οποία δεν δημιουργεί αυτοτελώς νέα επιχειρησιακή αποστολή, αλλά ρυθμίζει το πλαίσιο διοικητικής και τεχνικής υποστήριξης ήδη προβλεπόμενων συμμαχικών δραστηριοτήτων. Οι διευκρινίσεις αυτές είναι σημαντικές, δεν αναιρούν όμως την υποχρέωση της Βουλής να αξιολογεί κάθε διεθνή συμφωνία υπό το πρίσμα του εθνικού συμφέροντος. 
Η Ελλάδα αναλαμβάνει τα τελευταία χρόνια ολοένα και σημαντικότερο ρόλο στην περιφερειακή ασφάλεια. Αυτό αναβαθμίζει τη διεθνή θέση της, αλλά ταυτόχρονα αυξάνει και τις ευθύνες της. Με βάση αυτές τις αρχές, προκύπτουν δύο εύλογα ερωτήματα. Πρώτον, με ποιον τρόπο η συγκεκριμένη Συμφωνία ενισχύει έμπρακτα την αποτρεπτική ικανότητα της Ελλάδας, χωρίς να επηρεάζει την κύρια αποστολή των ελληνικών Ενόπλων Δυνάμεων, δηλαδή την υπεράσπιση της εθνικής κυριαρχίας και των κυριαρχικών μας δικαιωμάτων; Δεύτερον, με ποιον τρόπο η Συμφωνία αυτή εντάσσεται στον συνολικό στρατηγικό σχεδιασμό της χώρας; Τρίτον, ποια συγκεκριμένα οφέλη αναμένει η Κυβέρνηση της Ελλάδας από αυτή τη συνεργασία;
Η Ελλάδα έχει κάθε λόγο να συνεργάζεται στενά με τη Βουλγαρία. Μας συνδέουν κοινά συμφέροντα στη σταθερότητα των Βαλκανίων, στην ενεργειακή ασφάλεια και στην προστασία κρίσιμων υποδομών. Η συνεργασία αυτή μπορεί να αποβεί χρήσιμη, αρκεί να αποτελεί μέρος ενός συνολικού εθνικού σχεδιασμού και να υπηρετεί ένα μετρήσιμο εθνικό συμφέρον. Η εξωτερική και η αμυντική πολιτική δεν μπορούν να ασκούνται με ορίζοντα την επόμενη διεθνή υποχρέωση. Απαιτούν συνέχεια, απαιτούν συνέπεια, απαιτούν στρατηγικό βάθος, απαιτούν στρατηγική ιεράρχηση των εθνικών προτεραιοτήτων. Αυτός είναι ο πυρήνας της συζήτησης.
Η Ελλάδα χρειάζεται ισχυρές συμμαχίες. Χρειάζεται, όμως, πάνω από όλα μια συνεπή εθνική στρατηγική ασφαλείας, μια στρατηγική που θα δίνει συνέχεια στις επιλογές της χώρας, θα υπηρετεί σταθερά την αποτροπή, θα προστατεύει το εθνικό συμφέρον και θα ενισχύει διαρκώς την εθνική ισχύ. Αυτή είναι η πρόταση της ΝΙΚΗΣ.
Σας ευχαριστώ πολύ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο τώρα έχει ο ειδικός αγορητής από την Ελληνική Λύση, ο κ. Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ πολύ, κύριε Πρόεδρε. 
Κύριε Υπουργέ, εν συντομία, μου μεταφέρθηκε σήμερα το πρωί από έναν συνάδελφό μου μια περίπτωση. Σε όλον τον ιδιωτικό τομέα, εάν ένας εργαζόμενος  δουλέψει πενήντα ημέρες και κολλήσει πενήντα ένσημα από την προηγούμενη χρονιά, έχει ασφαλιστική ικανότητα για όλη την επόμενη χρονιά, μέχρι τις 28 Φεβρουαρίου του επόμενου έτους. Αυτό δεν ισχύει για τους στρατιωτικούς. Το ξέρετε;
Στρατιωτικός γιατρός, ο οποίος έφυγε πριν από δύο μήνες και ο οποίος πάει να κάνει έναρξη βιβλίων στον «ΕΦΚΑ» είναι ανασφάλιστος. Δούλευε δηλαδή όλο το 2025, ήταν στο στράτευμα. Ήταν και τέσσερις μήνες ενεργός στρατιωτικός ιατρός. Φεύγει από την υπηρεσία, όχι με σύνταξη…
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Γιατί έφυγε από την υπηρεσία;
ΣΤΥΛΙΑΝΟΣ ΦΩΤΟΠΟΥΛΟΣ: Έφυγε. Συμπλήρωσε τα χρόνια και έφυγε. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Αποστρατεύτηκε;
ΣΤΥΛΙΑΝΟΣ ΦΩΤΟΠΟΥΛΟΣ: Αυτό ακριβώς, αποστρατεύτηκε. Και θεωρείται ανασφάλιστος από την επόμενη ημέρα. Τα στελέχη των Ενόπλων Δυνάμεων βιώνουν μια τεράστια αδικία. Είναι τεράστια η αδικία. Δηλαδή ένας άνθρωπος ο οποίος μπήκε στη Σχολή από τα δεκαεπτά του χρόνια, να αποχωρεί στα σαράντα κάτι και ξαφνικά να είναι ανασφάλιστος, αυτός και η οικογένειά του. Αυτό δεν γίνεται…
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Μου λέτε για μία περίπτωση, και εγώ θα σας απαντήσω.							(AΜ)
ΣΤΥΛΙΑΝΟΣ ΦΩΤΟΠΟΥΛΟΣ: Προφανώς, αλλά αυτό αφορά όλα τα στελέχη τα οποία αποστρατεύονται. Δείτε το, γιατί δεν μπορεί να συμβαίνει αυτό το οποίο δεν ισχύει για όλους τους υπόλοιπους Έλληνες.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Έχετε εποικοδομητικές προτάσεις. Θα σας απαντήσω.
ΣΤΥΛΙΑΝΟΣ ΦΩΤΟΠΟΥΛΟΣ: Είναι μια πραγματικότητα. Δεν είναι κάτι το οποίο δεν ισχύει. Μακάρι να μην ισχύει, αλλά σας λέω μου μεταφέρθηκε. 
Όσον αφορά τα στρατιωτικά νοσοκομεία, πριν από ένα χρόνο περίπου, τον Μάιο, εσείς ως Κυβέρνηση, ο κ. Δένδιας, μας έλεγε ότι θα βάλει τάξη στο χάος με τις οφειλές των στρατιωτικών νοσοκομείων και τώρα μαθαίνουμε ότι στο νομοσχέδιο του Υπουργείου Οικογένειας φέρνετε ξανά νέα ρύθμιση, η οποία θα αφορά χρέη τα οποία δημιουργήθηκαν από 1η Νοεμβρίου του 2025 και μετά, δηλαδή δικά σας.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ για την ερώτηση. Θα σας απαντήσω.
ΣΤΥΛΙΑΝΟΣ ΦΩΤΟΠΟΥΛΟΣ: Θα βάλετε τάξη στο χάος. Θα πούμε και για τις κυρώσεις. Μην αγχώνεστε. 
Έρχεστε, λοιπόν, να βάλετε τάξη στο χάος που εσείς δημιουργήσατε. Από 1 Νοεμβρίου του 2025 μέχρι σήμερα ξανά είμαστε στο ίδιο έργο θεατές, ξανά χρέη τα στρατιωτικά νοσοκομεία. 
Συζητάμε, λοιπόν, μια κύρωση η οποία αφορά την Ελλάδα και τη Βουλγαρία. Επί της ουσίας, όμως, δεν αφορά την Ελλάδα και τη Βουλγαρία. Επί της ουσίας, είναι μια νατοϊκή υποχρέωση, όπως είπαμε, και στη διάρκεια της συζήτησης της χθεσινής εξέτασης στην Επιτροπή.
Και διαβάζω από χθες, Τρίτη 14 Ιουλίου το μεσημέρι, ότι είχε τελειώσει η επιτροπή μας με τον Βούλγαρο Πρόεδρο: «Η Βουλγαρία δεν είναι μέρος των προθύμων που στηρίζουν συνέχεια την Ουκρανία», λέει ο Πρωθυπουργός της Βουλγαρίας. Εδώ θα πρέπει να πούμε, γιατί το συζητήσαμε νομίζω και αυτό προέκυψε και από τις εισηγήσεις όλων των Κομμάτων, αλλά και από αυτά τα οποία είπατε εσείς, αλλά και από την ανάγνωση της ίδιας της σύμβασης, ότι επί της ουσίας δεν είναι μια διμερή σύμβαση η οποία αφορά εμάς και την Βουλγαρία αποκλειστικά. Θα μου πείτε αυτό το οποίο μου απαντήσατε και χθες και είμαι σίγουρος ότι «ξέρετε, κύριε Βουλευτά, ότι αν δεν πάμε εμείς, θα πάει η Τουρκία». Μάλιστα. Αφορά, όμως, επιτήρηση, αφορά ένα απόσπασμα της Ελληνικής Πολεμικής Αεροπορίας, το οποίο θα βρίσκεται στη Βουλγαρία για να κάνει επιτήρηση στον εναέριο χώρο και επί της ουσίας θαλάσσια επιτήρηση για το ΝΑΤΟ. Η Μαύρη Θάλασσα τι είναι; Τι δουλειά έχει το ΝΑΤΟ εκεί; Για την Ουκρανία; Την ίδια στιγμή ο Βούλγαρος Πρωθυπουργός έρχεται και λέει ότι εμείς δεν θέλουμε να δίνουμε χρήματα, δεν θέλουμε να δαπανούμε χρήματα του βουλγαρικού λαού για την Ουκρανία. Βέβαια, μετά είπε και κάτι ακόμα: «Παρ όλα αυτά,…», λέει, «…αν θέλει η Ουκρανία να τις πουλήσουμε, πάρα πολύ ευχαρίστως να τις πουλήσουμε όπλα». Δηλαδή, στο εμπορικό κέρδος δεν λέει κανένας όχι. Στο να βάλει το χέρι στην τσέπη λένε όχι. 
Και εδώ θα πρέπει να προσμετρήσουμε το 1,6 εκατομμύρια ευρώ, το οποίο θα στοιχίσει στον Έλληνα φορολογούμενο αυτή η συγκεκριμένη σύμβαση, την οποία οφείλουμε να αποτιμήσουμε. Δηλαδή, τι κερδίζουμε εμείς; Και σας το λέω εγώ ως εισηγητής και η Ελληνική Λύση, η οποία δεν έχει καμία αντίρρηση με την ενεργή εξωτερική πολιτική, με την αμυντική διπλωματία. Το έχουμε πει σε κάθε τόνο και με κάθε ευκαιρία. Όμως, θα πρέπει να δούμε επί της ουσίας τι κερδίζουμε όταν το σύνολο των ευρωπαϊκών δυνάμεων λέει ότι θα πρέπει αυτή η ένταση, η οποία υπάρχει από τις υπόλοιπες χώρες -γιατί ναι, υπάρχει μια μάχη αυτή τη στιγμή, γίνεται πόλεμος, υπάρχει μια εισβολή από τη Ρωσία στην Ουκρανία- θα πρέπει  αυτός ο πόλεμος με κάποιο τρόπο να λήξει. Και ποιος είναι αυτός ο τρόπος; Η διπλωματία. Δεν μπορεί να ρίχνουμε συνέχεια λάδι στη φωτιά. 
Έρχομαι κλείνοντας σε αυτά τα οποία συνέβησαν το προηγούμενο διάστημα, τις προηγούμενες ημέρες στα πλαίσια του ΝΑΤΟ. Το ακούσατε και από άλλους, δεν το ακούτε μόνο από μένα. Ήταν η αφωνία επί της ουσίας της ελληνικής Κυβέρνησης, η αφωνία του Έλληνα πρωθυπουργού, ο οποίος είχε μια τεράστια ευκαιρία όταν τα φώτα όλου του κόσμου ήταν στραμμένα στην Άγκυρα, όταν τα φώτα όλου του κόσμου και όλων των νατοϊκών δυνάμεων ήταν εκεί. Είχε μια πρώτης τάξεως ευκαιρία να θέσει το τεράστιο ζήτημα το οποίο μας απασχολεί από το 1974 και μετά, αλλά τον επόμενο μήνα, από ότι γνωρίζουμε, θα πάρει και τη μορφή του νόμου στην Τουρκική Εθνοσυνέλευση και δεν είναι άλλο από το νομοσχέδιο της Γαλάζιας Πατρίδας. Αν δεν είναι τον επόμενο μήνα, θα είναι τον μεθεπόμενο μήνα, αλλά είναι κάτι το οποίο θα το βρούμε μπροστά μας. Και αυτός ο ακήρυκτος πόλεμος, τον οποίο τα στελέχη των Ενόπλων Δυνάμεων τα γνωρίζουν πάρα πολύ καλά είτε στη στεριά είτε στον αέρα είτε στη θάλασσα, θα συνεχιστεί και αυτή τη φορά θα έχει και τον μανδύα της νομιμότητας από την τουρκική εθνοσυνέλευση και ο Έλληνας Πρωθυπουργός δεν βρήκε μία ευκαιρία σε αυτό το διήμερο, σε αυτό το υψηλότατο επίπεδο να θέσει το αυτονόητο, ότι έχουμε δύο χώρες μέλη του ΝΑΤΟ, εκ των οποίων η μία έχει ενεργό casus belli, ακόμα και αν ο Τούρκος πρόεδρος ισχυρίζεται ότι οι πολίτες του δεν το θυμούνται. Το θυμόμαστε πάρα πολύ καλά εμείς, γιατί αν δεν το θυμόμασταν, φαντάζομαι ότι θα είχε προβεί και στην ανακήρυξη των δώδεκα μιλίων. Το θυμόμαστε κάθε μέρα όταν δικά μας αεροσκάφη σηκώνονται για να κάνουν αναχαιτήσεις στο Αιγαίο. Το θυμόμαστε πάρα πολύ καλά και με την υβριδική επίθεση στον Έβρο και το καλοκαίρι του 2020 που οι μονάδες επιφανείας και οι μονάδες υποβρυχίων του Ελληνικού Πολεμικού Ναυτικού το βίωσαν στο πετσί τους. 
Άρα, η κατευναστική πολιτική την οποία έχετε δείξει με τη συμφωνία με τη Διακήρυξη των Αθηνών, συνεχίζεται και το εισιτήριο το οποίο δώσατε στην Τουρκία και η έξωθεν καλή μαρτυρία είναι κάτι το οποίο το βρίσκουμε διαρκώς μπροστά μας. 
Σας ευχαριστώ, κύριε Πρόεδρε. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Παρακαλώ τον κ. Ξανθόπουλο, τον ειδικό αγορητή από τον ΣΥΡΙΖΑ, να λάβει τον λόγο. 
ΘΕΟΦΙΛΟΣ ΞΑΝΘΟΠΟΥΛΟΣ: Ως προεδρεύων της Κοινοβουλευτικής Ομάδας και με τη νέα σύνθεση πλέον της Κοινοβουλευτικής Ομάδας, προηγείστε κύριε Μεταξά, κοινοβουλευτικά. Οπότε πάμε κατ’ αντίστροφη σειρά. Μιλάω εγώ, θα μιλήσετε μετά εσείς.
 Κύριε Υπουργέ, κυρίες και κυρία συνάδελφε, συζητούμε σήμερα την κύρωση της συμφωνίας μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας της Ελληνικής Δημοκρατίας σχετικά με την παροχή υποστήριξης προς το Ελληνικό Στρατιωτικό Απόσπασμα για την εκτέλεση αποστολών εναέριας ναυτικής περιπολίας. Είναι για μια συμφωνία που, αν και παρουσιάζεται τεχνική, εντάσσει τη χώρα μας σε ένα ευρύτερο επιχειρησιακό και γεωπολιτικό πλαίσιο και, μάλιστα, με ένα πρόσημο που είναι αρνητικό για τη χώρα μας. Και όταν λέω αρνητικό, εννοώ επικίνδυνο. 
Εξηγούμαι: Η παρούσα συμφωνία ουσιαστικά αποσκοπεί στην άσκηση πίεσης προς τη Ρωσία, αποσκοπεί στον έλεγχο του εναερίου χώρου από το ΝΑΤΟ, αποσκοπεί τέλος στην παροχή πληροφοριών προς την Ουκρανία. Επίσης, καταργεί στην πράξη το δόγμα της μη εμπλοκής της χώρας μας, η οποία αναφανδόν καταστρέφει συνειδητά οποιαδήποτε σχέση έχουμε οικοδομήσει στο διάβα των καιρών με τη Ρωσία. Και αυτή είναι μια εξέλιξη που απειλεί την Ελλάδα, είναι μια εξέλιξη που μαρτυρά μονομέρεια στην εξωτερική πολιτική, μαρτυρά πλήρη ταύτιση χωρίς κανένα αντάλλαγμα με τα συμφέροντα των ΗΠΑ στην ευρύτερη περιοχή και είναι σαφές ότι πρόκειται για επικίνδυνους πειραματισμούς για τη χώρα μας. 
Κυρίες και κύριοι συνάδελφοι, η συμφωνία αφορά την υποστήριξη του ελληνικού αεροσκάφους C-130 ή C-27 εξοπλισμένου με συστήματα ICR, δηλαδή συστήματα συλλογής πληροφοριών, επιτήρησης και αναγνώρισης για δραστηριότητες στη Μαύρη Θάλασσα.
Οι δραστηριότητες αυτές δεν είναι ουδέτερες. Προκύπτουν από τις αποφάσεις της Συνόδου Κορυφής του ΝΑΤΟ στη Βαρσοβία και εντάσσονται στα μέτρα Tailored Forward Presence, μια διάταξη αποτροπής που έχει ως στόχο την ενίσχυση της νατοϊκής παρουσίας σε μια περιοχή υψηλής έντασης.
 Η αντιπαράθεση ΝΑΤΟ-Ρωσίας έχει ενταθεί. Η περιοχή βρίσκεται σε διαρκή στρατιωτική κινητικότητα και οι κίνδυνοι κλιμάκωσης είναι υπαρκτοί. Η συμμετοχή της χώρας σε αποστολές επιτήρησης εκεί δεν συνδέεται άμεσα με την εθνική άμυνα ούτε με τις παραδοσιακές προτεραιότητες της ελληνικής εξωτερικής πολιτικής. Αντίθετα, μας εντάσσει σε ένα πλαίσιο το οποίο δεν έχουμε συζητήσει επαρκώς σε στρατηγικό πεδίο. Η συμφωνία ρυθμίζει λεπτομερώς τις διαδικασίες εισόδου και εξόδου, τη χρήση του βουλγαρικού εναερίου χώρου, την παροχή υπηρεσιών στο αεροδρόμιο Μπέσεμερ, στην ασφάλεια πληροφοριών, την προστασία δύναμης, την έρευνα και διάσωση, καθώς και τις οικονομικές υποχρεώσεις της χώρας μας. Και εδώ ακριβώς εντοπίζονται τα κρίσιμα σημεία, τα οποία μας οδηγούν να ψηφίσουμε παρών.
 Πρώτον, η Ελλάδα αναλαμβάνει σημαντικές οικονομικές υποχρεώσεις. Το άρθρο 12 προβλέπει ότι η χώρα μας θα καλύπτει όλο το κόστος των υπηρεσιών και της υποστήριξης που παρέχεται από τη Βουλγαρία. Οι πληρωμές πρέπει να γίνονται εντός 60 ημερών χωρίς ανώτατο όριο δαπάνης. Η έκθεση του Γενικού Λογιστηρίου του Κράτους εκτιμά το κόστος σε 1,63 εκατομμύρια ευρώ για το τρέχον έτος και ένα ακόμα 1,96 εκατομμύρια ευρώ, δηλαδή σχεδόν 2 εκατομμύρια δύο ευρώ, ετησίως για τα επόμενα χρόνια. 



Πρόκειται για ποσά που δεν είναι αμελητέα, από τη στιγμή, μάλιστα, που δεν συνδέονται με μια άμεση επιχειρησιακή ανάγκη της χώρας. 
Δεύτερον, η Συμφωνία προβλέπει ότι η Ελλάδα θα πρέπει να απευθυνθεί σε ιδιωτικές εταιρείες στη Βουλγαρία για κρίσιμες υπηρεσίες ασφάλειας πτήσεων. Στο Παράρτημα Δ αναφέρεται ότι για καύσιμα, για LOX, δηλαδή για υγρό οξυγόνο απαραίτητο για τα συστήματα παροχής οξυγόνου των αεροσκαφών και για την αποπάγωση, δηλαδή την αφαίρεση πάγου από τις επιφάνειες του αεροσκάφους πριν την πτήση, η Βουλγαρία δεν παρέχει η ίδια υπηρεσίες, απλώς υποδεικνύει ιδιωτικές εταιρείες, με την Ελλάδα να αναλαμβάνει το κόστος και τη σύναψη των συμβάσεων. Άρα, η χώρα μας εξαρτάται από την αγορά για υπηρεσίες που είναι απολύτως κρίσιμες για την ασφάλεια των πτήσεων και την επιχειρησιακή ετοιμότητα. 
Τρίτον, η Συμφωνία περιλαμβάνει ιδιαίτερα επιβαρυντικές ρήτρες ευθύνης. Στο άρθρο 14 προβλέπεται ότι η Ελλάδα μπορεί να βρεθεί οικονομικά υπεύθυνη για ζημίες που συμβαίνουν εντός του βουλγαρικού εναέριου χώρου, ακόμη και σε περιπτώσεις βαριάς αμέλειας ή πρόθεσης του προσωπικού της. 
Τέταρτον, η Ελλάδα δεν έχει ουσιαστικό λόγο στη διερεύνηση ατυχημάτων. Το άρθρο 11 προβλέπει ότι σε περίπτωση ατυχήματος η διερεύνηση γίνεται αποκλειστικά με βάση την βουλγαρική νομοθεσία. 
Πέμπτον, η Συμφωνία -προσέξτε το αυτό- έχει αόριστη διάρκεια, παραμένει δηλαδή σε ισχύ μέχρι να λήξουν τα παραπάνω μέτρα στη Μαύρη Θάλασσα, ουσιαστικά, μέχρι να αποφασίσει το ΝΑΤΟ και η Ελλάδα δεν ελέγχει το χρονοδιάγραμμα. Ακόμη και μετά τη λήξη, οι οικονομικές υποχρεώσεις παραμένουν μέχρι και την πλήρη εξόφληση. 
Κυρίες και κύριοι, ο ΣΥΡΙΖΑ δεν αρνείται τη διεθνή συνεργασία ούτε τις καλές σχέσεις με τη Βουλγαρία. Το έχουμε άλλωστε αποδείξει με τη συνεπή βαλκανική μας πολιτική την περίοδο της διακυβέρνησης 2015-2019, όταν αναβαθμιζόταν ο ρόλος της Ελλάδας στα Βαλκάνια, προωθώντας πρωτοβουλίες πολυμερούς συνεργασίας και ανάπτυξης. 
Στο πλαίσιο αυτό, καθιερώθηκε, για παράδειγμα, το σχήμα Ελλάδα, Βουλγαρία, Ρουμανία, Σερβία σε επίπεδο Πρωθυπουργών που συμπεριλάμβανε τις μεγαλύτερες χώρες των Βαλκανίων και συνέβαλε στην περιφερειακή συνεργασία. Το αποκορύφωμα ήταν η Συμφωνία των Πρεσπών.
Κυρίες και κύριοι, ουδέποτε ο ΣΥΡΙΖΑ υιοθέτησε τον απομονωτισμό. Υποστηρίζουμε σταθερά την ανάγκη μιας ενεργητικής και πολυδιάστατης εξωτερικής πολιτικής. Ωστόσο, η συγκεκριμένη Συμφωνία εντάσσει την Ελλάδα σε μια στρατιωτική διένεξη υψηλής έντασης με σημαντικό κόστος, με περιορισμένη επιχειρησιακή αυτονομία και ασαφές στρατηγικό όφελος. Δεν έχει προηγηθεί ουσιαστική πολιτική συζήτηση. Δεν έχει τεκμηριωθεί ποιο είναι το όφελος για την ελληνική ασφάλεια. Δεν έχει αποσαφηνιστεί πώς επηρεάζονται οι σχέσεις μας με τρίτες χώρες. Όλες αυτές οι παρατηρήσεις πηγάζουν από μία γενικότερη διαπίστωση, ότι δηλαδή η Ελλάδα της Νέας Δημοκρατίας έχει καταντήσει κομπάρσος και παρατηρητής των διεθνών εξελίξεων, ενώ η Τουρκία αναβαθμίζεται συνεχώς. Έρχεται κοντύτερα η αγορά των F-35, προωθείται η δημιουργία δύο νέων στρατηγείων σε Κωνσταντινούπολη και Άδανα με Τούρκο διοικητή και την ίδια ώρα, ο κ. Μητσοτάκης έκανε δηλώσεις για το casus belli εσωτερικής κατανάλωσης. 
Για όλους αυτούς τους λόγους ψηφίζουμε «Παρών» στη συγκεκριμένη Συμφωνία. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο έχει ο ειδικός αγορητής από το Κομμουνιστικό Κόμμα Ελλάδος, ο κ. Μεταξάς. 
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε.
Δεν είναι τυχαίο που όλα τα υπόλοιπα κόμματα, πλην του ΚΚΕ, αφήνουν εκτός της προεκλογικής αντιπαράθεσης τα καθοριστικά ζητήματα του πολέμου, των δραματικών επιπτώσεων από την εμπλοκή της χώρας στις λυκοσυμμαχίες, τους εθνικούς, αλλά επί της ουσίας νατοϊκούς εξοπλισμούς και τις συνέπειές τους, τις επιπτώσεις της πολεμικής οικονομίας κοκ.. 
Βέβαια, αυτή η αφωνία στη δημόσια συζήτηση σε καμία περίπτωση δεν σημαίνει και κάποια θολούρα στις θέσεις τους. Εξάλλου, όλο αυτό αποτυπώνεται με μεγάλη ευκρίνεια κιόλας, 4Κ, στις σέλφι που έβγαλαν διαδοχικά μέσα σε μία εβδομάδα ο Τσίπρας, ο Κυρανάκης, ο Σαμαράς, η Λατινοπούλου, εκπρόσωπος του κόμματος Καρυστιανού με την Πρέσβειρα των Ηνωμένων Πολιτειών, όπου επιβεβαίωσαν για άλλη μια φορά την κοινή τους γραμμή, που τουλάχιστον οι δύο εφάρμοσαν και ως Πρωθυπουργοί, στην πιο ενεργητική εμπλοκή της χώρας στους επικίνδυνους σχεδιασμούς στο μπλοκ των ευρωατλαντικών, ιμπεριαλιστικών δυνάμεων. Αυτή η κοινή στρατηγική θέση ακολουθεί -και θα ακολουθεί- όλα τα κόμματα σε κάθε ζήτημα που μπαίνει για συζήτηση. 
Αυτό ισχύει και στην περίπτωση της κύρωσης της Συμφωνίας με τη Βουλγαρία για την εκτέλεση αποστολών εναέριας ναυτικής περιπολίας στη Μαύρη Θάλασσα στα πλαίσια των νατοϊκών επιχειρησιακών πλάνων που συζητάμε σήμερα. Το γεγονός ότι έρχεται αυτή η Σύμβαση με Κυβέρνηση τη Νέα Δημοκρατία είναι ζήτημα τελικά δευτερεύον, γιατί όποιο κόμμα και αν βρίσκονταν στο τιμόνι της διακυβέρνησης αυτή την ίδια συμφωνία θα έφερνε.
Όπως αναπτύξαμε και στη χθεσινή συνεδρίαση της Επιτροπής, η βάση της Συμφωνίας είναι οι αποφάσεις της Συνόδου Κορυφής του ΝΑΤΟ στη Βαρσοβία το 2016, όπου η κυβέρνηση Τσίπρα αποδέχτηκε τη στροφή προς κλιμάκωση της επιθετικότητας του ΝΑΤΟ απέναντι στη Ρωσία και μάλιστα, δεσμεύτηκε εκ μέρους της Ελλάδας να τη στηρίξει. 
Και ιδού με τη σημερινή Σύμβαση ένα από τα αποτελέσματα αυτής της δέσμευσης. Ήταν η περίοδος που το ΝΑΤΟ αποφάσισε τη σύσταση τεσσάρων δυνάμεων ταχείας επέμβασης στις Βαλτικές Χώρες και στην Πολωνία, την ανάπτυξή του προς Ανατολάς στα σύνορα με τη Ρωσία, όπου εντάσσεται και η επιτήρηση της Μαύρης Θάλασσας, την οποία επιτήρηση από κοινού Νέα Δημοκρατία και ΣΥΡΙΖΑ του Τσίπρα διεκδίκησαν και πέτυχαν να ανατεθεί στις ελληνικές ένοπλες δυνάμεις. Μπράβο σας. Συγχαρητήρια. 
Αλήθεια, δεν γνώριζαν -ή δεν γνωρίζουν- για τους κινδύνους που προκύπτουν για τα στελέχη του στρατού που θα επιχειρούν; Με ποια σημαία, αλήθεια, θα έρθουν τα φέρετρα; Διότι και αυτή η Σύμβαση, κατά τα λεγόμενα του Υπουργού Άμυνας, προβλέπει και αποδέχεται σε διατάξεις, όπως και κάθε σύμβαση, ακριβώς επειδή μιλάμε για εμπόλεμες ζώνες, για κλιμάκωση του πολέμου με την Ουκρανία, ότι θα χυθεί αίμα. Θα έρθουν με τη σημαία της υπεράσπισης της εδαφικής ακεραιότητας και των κυριαρχικών δικαιωμάτων της χώρας, που πρέπει να είναι η μοναδική αποστολή των ενόπλων δυνάμεων; Πού; Στη Βουλγαρία. Ή μήπως θα έρθουν με τη σημαία των συμφερόντων των επιχειρηματικών ομίλων της χώρας, που βλέπουν να κερδίζουν από την πιο ενεργή εμπλοκή, όπως συμβαίνει και με τον πόλεμο στο Ιράν; Διότι το μάρμαρο το πληρώνει ο λαός, ενώ οι εφοπλιστές και οι πετρελαιάδες γεμίζουν τα πουγκιά τους και προσδοκούν πιο πολλά κέρδη και από το πλιάτσικο στις αγορές, τους δρόμους μεταφοράς που έχουν προϋπόθεση το αίμα των λαών. Γι’ αυτό και απαιτούν πιο βαθιά εμπλοκή, αλλά και παραγγείλουν το δικό τους ζωτικό χώρο, όπως στην περιοχή των Βαλκανίων. 
Η κατεύθυνση, λοιπόν, το πρόγραμμα είναι όλα γραμμένα, καθορισμένα από αυτούς, από το κεφάλαιο, την Ευρωπαϊκή Ένωση, το ΝΑΤΟ. Και ήδη, από κάτω, έχει τις υπογραφές όλων των άλλων κομμάτων. Γι’ αυτό και η όποια κριτική έγινε στην Κυβέρνηση γι’ αυτή τη Συμφωνία από τα υπόλοιπα κόμματα ήταν στη βάση της αποτελεσματικότητας της επικίνδυνης αυτής αποστολής και όχι στη βάση ποιανού τα συμφέροντα υπηρετεί. 
Αναφερθήκαμε και στην Επιτροπή για την αντίστοιχη κριτική που ακούστηκε και με τις σημερινές ομιλίες με αφορμή την τελευταία σύνοδο του ΝΑΤΟ στην Άγκυρα, που όλα τα υπόλοιπα κόμματα κόπτονται ότι μπορούν να δώσουν -και δίνουν- διαπιστευτήρια στο κεφάλαιο, ότι μπορούν οι ίδιοι να πλασαριστούν σε καλύτερες θέσεις για να υπηρετήσουν τις επιδιώξεις του κεφαλαίου. Και όλοι τους είναι διατεθειμένοι να δεχτούν συμβιβασμούς, όπως κάνει και η Κυβέρνηση -ήδη, το έχει κάνει και ο καθένας ξεχωριστά- για να εξασφαλίσουν αυτές τις καλύτερες θέσεις για λογαριασμό των ομίλων της χώρας. 
Έχετε γεμίσει γκρίζες ζώνες στο Αιγαίο, το οποίο θεωρείται πλέον ενιαίος επιχειρησιακός χώρος του ΝΑΤΟ χωρίς σύνορα και κυριαρχικά δικαιώματα. Έχετε γεμίσει αμερικανονατοϊκές βάσεις στη χώρα, καθιστώντας τις γειτονιές μας νόμιμο στόχο. Και είδαμε πολύ καλά τι σημαίνει αυτό την περίοδο της επίθεσης των Ηνωμένων Πολιτειών και του Ισραήλ στο Ιράν. Έχετε δεχθεί οι διάφοροι σύμμαχοι να ενισχύουν την τουρκική επιθετικότητα με τον τουρκολιβυκό σύμφωνο, με την αμφισβήτηση της ΑΟΖ στο Καστελόριζο, ακόμη και της ελληνικής κυριότητας σε νησιά του βορείου Αιγαίου, τα οποία η Τουρκία απαιτεί να αποστρατικοποιηθούν. Είστε διατεθειμένοι να συμφωνήσετε στη διχοτόμηση της Κύπρου και τη νομιμοποίηση της τουρκικής εισβολής. Όλα αυτά έχουν τη σφραγίδα, τις υπογραφές όλων των κυβερνήσεων των τελευταίων ετών, αλλά και τη συμφωνία και των υπολοίπων κομμάτων του κεφαλαίου. 
Το ΚΚΕ καταψηφίζει τη Συμφωνία. Είναι μια επικίνδυνη σύμβαση που καμία σχέση δεν έχει με την προώθηση των συμφερόντων του λαού μας. Είναι ενταγμένη στην κλιμάκωση του ιμπεριαλιστικού πολέμου, που πρέπει να βρει τους εργαζόμενους, τους βιοπαλαιστές, τους επαγγελματίες, τους αγρότες, τη νεολαία που ήδη πληρώνουν βαριά το τίμημα αυτής της κλιμάκωσης και εμπλοκής, πιο αποφασισμένους για να δυναμώσουν τον αυτοτελή αγώνα για τα δικά τους συμφέροντα, την ανατροπή της καπιταλιστικής εκμετάλλευσης, την εξάλειψη των αιτιών των πολεμικών συγκρούσεων. 

ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο τώρα έχει ο κ. Κατρίνης, ειδικός αγορητής από το ΠΑΣΟΚ - Κίνημα Αλλαγής. 
ΜΙΧΑΗΛ ΚΑΤΡΙΝΗΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, η Συμφωνία που κυρώνουμε σήμερα διαμορφώνει το αναγκαίο νομικό και διοικητικό πλαίσιο για τη συμμετοχή της χώρας μας σε αποστολές εναέριας ναυτικής περιπολίας του ΝΑΤΟ στην περιοχή της Μαύρης Θάλασσας, σε συνεργασία με τη Βουλγαρία. Ρωτήσαμε στην επιτροπή αν τα μέσα που προβλέπεται να χρησιμοποιηθούν διαθέτουν πραγματικά τις επιχειρησιακές δυνατότητες που απαιτεί η Συμφωνία που κυρώνουμε σήμερα. Το μόνο που ακούσαμε ήταν ότι τα αεροσκάφη μπορούν να φέρουν σύστημα AIS και ότι πρόκειται για αποστολές χαμηλής έντασης. Δεν απαντά όμως αυτό που είπατε, κύριε Υπουργέ, στο βασικό ερώτημα αν η χώρα διαθέτει σήμερα τις δυνατότητες που προέβλεπε ο επιχειρησιακός σχεδιασμός της Συμφωνίας ή αν αυτό στην πράξη έχει τροποποιηθεί. Επίσης, δεν απαντήθηκε το αν η καθυστέρηση συνδέεται με την επιχειρησιακή ετοιμότητα των μέσων που απαιτούνται για την εφαρμογή της.
Και μιας και ζητάμε απαντήσεις από εσάς, διαβάζω από τα Πρακτικά -χθες το άκουσα κιόλας- ότι ο κ. Δαβάκης είπε πως «η χώρα μας θα είναι η πρώτη που θα παραλάβει είκοσι F-35 τον Νοέμβριο του 2029». Επίσης, με βάση αυτό που ψηφίσατε εσείς στις 11 Μαρτίου του 2026, κοστίζουν 290 εκατομμύρια τα έργα υποδομής στην Ανδραβίδα. Σωστά; Σήμερα η έγκριτη εφημερίδα «Καθημερινή» -και μην πείτε ότι ο κ. Ιωαννίδης είναι αδιάβαστος- λέει ότι «αρμόδια πηγή αναφέρει ότι τα F-35 θα προσγειωθούν στην Ελλάδα το 2028». Ο Υφυπουργός είπε χτες ότι αυτό θα γίνει το 2029, η αρμόδια πηγή λέει το 2028, και λέει ότι «το συνολικό κόστος δεν θα ξεπεράσει τα 500 εκατομμύρια», ενώ εμείς έχουμε εγκρίνει 290. Θέλω απλώς, όταν τοποθετηθείτε, να μας πείτε τι ισχύει. Άλλα λέει ο Υπουργός, άλλα λένε οι αρμόδιες πηγές. Γενικά υπάρχει μία σύγχυση, κύριε Υφυπουργέ. Η Βουλή είναι το επίσημο βήμα στο οποίο με ευθυκρισία και παρρησία καλό θα είναι να πείτε την επίσημη τοποθέτηση της Κυβέρνησης. 
Παρά, λοιπόν, τα εύλογα ερωτήματα, εμείς ως ΠΑΣΟΚ θεωρούμε πρωτεύουσας σημασίας τη σύσφιξη των σχέσεων συνεργασίας με μια συμμαχική και γείτονα χώρα, αλλά και την ενίσχυση του γεωπολιτικού αποτυπώματος της Ελλάδας στην περιοχή και υπερψηφίζουμε την κύρωσή της. 
Η πρόσφατη Σύνοδος του ΝΑΤΟ, κυρίες και κύριοι συνάδελφοι, όμως, κατέδειξε ότι η ισχύς μιας χώρα στον 21ο αιώνα δεν μετριέται μόνο από τις αμυντικές της δαπάνες ή την επίδειξη οπλικών συστημάτων σε φιέστες. Και ειλικρινά δεν κατανοώ γιατί κυβερνητικά στελέχη παρελαύνουν και πανηγυρίζουν στα μέσα μαζικής ενημέρωσης επειδή η Ελλάδα συγκαταλέγεται στις χώρες με τις υψηλότερες αμυντικές δαπάνες ως ποσοστό του ΑΕΠ. Γιατί η πραγματική ισχύς μιας χώρας μετριέται με το μέγεθος της αμυντικής και ναυπηγικής βιομηχανίας, την τεχνογνωσία, την αυτονομία, την καινοτομία, τις συμπαραγωγές και τη συμμετοχή σε διεθνείς αλυσίδες αξίας και όχι με τις δαπάνες ως ποσοστό του ΑΕΠ. Γι’ αυτό θα είχε ιδιαίτερο ενδιαφέρον να ενημερώσει η Κυβέρνηση τη Βουλή για το ποια ήταν η αξιολόγηση της ελληνικής αμυντικής βιομηχανίας στη Σύνοδο Κορυφής της Άγκυρας, αφού αποτέλεσε ένα από τα κρίσιμα πεδία συζήτησης και αξιολόγησης των συμμάχων. Θα είχε ιδιαίτερο ενδιαφέρον, αν τολμάτε να έρθετε να μας το πείτε. 
Δυστυχώς, οι μέχρι σήμερα απαντήσεις είναι απογοητευτικές. Ο κ. Μητσοτάκης πανηγυρίζει για το βέτο της Ελλάδας στη συμμετοχή της Τουρκίας στο SAFE την ίδια στιγμή που ο ένας μετά τον άλλον οι Ευρωπαίοι εταίροι υπογράφουν συμφωνίες στρατιωτικής και εξοπλιστικής συνεργασίας με την Τουρκία, η οποία επενδύει συστηματικά στην αμυντική της βιομηχανία, διεκδικεί συμπαραγωγές, αναπτύσσει τεχνολογία, αυξάνει εξαγωγές, χρησιμοποιεί την αμυντική βιομηχανία ως εργαλείο εξωτερικής πολιτικής.
Αναφέρω, για παράδειγμα, τα εξής: Συμφωνία Baykar με τη γαλλική Safran, συμπαραγωγή Τουρκίας - Γαλλίας για το σύστημα αεράμυνας SAMP/T.
Συμφωνία της Baykar με την ιταλική Gruppo Esse. Εξαγορά ιταλικών εταιρειών ναυπηγικής από την Baykar. 
Μνημόνιο συνεργασίας μεταξύ της Sarsilmaz και της ισπανικής EM and E Group. 
Συνεργασία της Arca Savunma με το Υπουργείο Άμυνας της Εσθονίας.
Θέλετε κι άλλα να σας πούμε για τους Ευρωπαίους εταίρους που υπογράφουν εξοπλιστικές συνεργασίες με την Τουρκία; Θα πανηγυρίζετε κι άλλο για το SAFE, κύριοι της Κυβέρνησης; 
Χθες υπεγράφη στρατιωτική αμυντική συνεργασία Τουρκίας - Αιγύπτου, κύριε Δαβάκη και θυμάμαι ότι ήσασταν εσείς ο Υφυπουργός που κάναμε τη διευθέτηση των ναυτικών ζωνών επιρροής με την Αίγυπτο και λέγατε ότι αποκαθιστούμε τη σχέση με την Αίγυπτο. Χθες υπήρχε εξοπλιστική αμυντική συνεργασία Τουρκίας - Αιγύπτου. Θα χτυπήσει το τηλέφωνό σας για καμία συνεργασία στις τρεις το πρωί, στις τρεις το μεσημέρι ή οποιαδήποτε ώρα της ημέρας; Εγώ αυτό αναρωτιέμαι. Πείτε μας μία συνεργασία εξοπλιστικού χαρακτήρα που έχει υπογραφεί με πρωτοβουλία της ελληνικής Κυβέρνησης. Μία! Δυστυχώς, δεν υπάρχει καμία, κύριε Υφυπουργέ. Η Ελλάδα εξακολουθεί να επενδύει κυρίως στην αγορά πανάκριβων προγραμμάτων χωρίς εγχώρια αξία. 
Αποδείξτε μας με στοιχεία ότι είναι λάθος αυτά που λέμε. Πείτε μας πόσα από τα δισεκατομμύρια που δαπανά ο ελληνικός λαός επιστρέφουν στην ελληνική οικονομία. Πείτε μας αν υπάρχει έστω μία ελληνική εταιρεία που να ηγείται κοινοπραξίας στο πλαίσιο του SAFE. Πείτε μας ποιο είναι το εθνικό σχέδιο για την ελληνική αμυντική και ναυπηγική βιομηχανία. Γιατί η νέα ευρωπαϊκή αρχιτεκτονική ασφαλείας απαιτεί κάτι περισσότερο από ισχυρές Ένοπλες Δυνάμεις, κυρίες και κύριοι συνάδελφοι. Απαιτεί ισχυρή αμυντική παραγωγή, τεχνογνωσία, καινοτομία, ουσιαστική συμμετοχή σε ευρωπαϊκά και νατοϊκά προγράμματα, και αυτό είναι το πραγματικό διακύβευμα: Να πάψει η Ελλάδα να είναι μόνο ένας πρόθυμος αγοραστής οπλικών συστημάτων που κατασκευάζουν άλλοι και να γίνει μια χώρα που παράγει τεχνολογία, βιομηχανική ισχύ και αποκτά μεγαλύτερο γεωπολιτικό βάρος μέσα από τη δική της παραγωγική βάση. 
Δυστυχώς, η Κυβέρνηση μέχρι σήμερα δεν έχει παρουσιάσει κανένα συνεκτικό σχέδιο που να υπηρετεί αυτόν τον στόχο. Και όχι μόνο αυτό, αλλά κρατά στο σκοτάδι και τη Βουλή και τις ελληνικές επιχειρήσεις, σε σχέση με την αξιοποίηση των ευρωπαϊκών χρηματοδοτικών εργαλείων που έχει στη διάθεσή της. Άρα όχι μόνο αποδεικνύεται κατώτερη των περιστάσεων, αλλά η διαχείρισή της δεν διαφέρει σε σχέση με αυτά των άλλων προγραμμάτων όπου βασιλεύει η αδιαφάνεια, οι fast track διαδικασίες, όταν σε οκτώ ώρες εσείς με απευθείας αναθέσεις δίνετε 6 δισεκατομμύρια ευρώ. Γι’ αυτό, λοιπόν, χρειάζεται πολιτική αλλαγή, αλλαγή παραδείγματος, για να προχωρήσει μπροστά η χώρα.
(Χειροκροτήματα από την πτέρυγα του ΠΑΣΟΚ - Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο τώρα έχει ο εισηγητής από τη Νέα Δημοκρατία, ο κ. Κουλκουδίνας. 
ΣΠΥΡΙΔΩΝ ΚΟΥΛΚΟΥΔΙΝΑΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, συζητούμε σήμερα την κύρωση της Συμφωνίας μεταξύ του Υπουργείου Άμυνας της Δημοκρατίας της Βουλγαρίας και του Υπουργείου Εθνικής Άμυνας της Ελληνικής Δημοκρατίας σχετικά με την παροχή υποστήριξης προς το Ελληνικό Στρατιωτικό Απόσπασμα, για την εκτέλεση αποστολών εναέριας ναυτικής περιπολίας, στο πλαίσιο των μέτρων Προσαρμοσμένης Προκεχωρημένης Παρουσίας του ΝΑΤΟ στη Μαύρη Θάλασσα. Εκ πρώτης όψεως θα μπορούσε να θεωρηθεί μία ακόμα τεχνική συμφωνία στρατιωτικής συνεργασίας. Στην πραγματικότητα όμως, κύριοι συνάδελφοι, αποτυπώνει τον τρόπο με τον οποίο η Ελλάδα αντιλαμβάνεται τον ρόλο της στο σημερινό διεθνές περιβάλλον, ως μία χώρα που συμμετέχει ενεργά στη διαμόρφωση των συνθηκών ασφαλείας και σταθερότητας στην περιοχή μας, πάντοτε όμως με πλήρη σεβασμό στο Διεθνές Δίκαιο αλλά και τις διεθνείς υποχρεώσεις της πατρίδος μας. 
Οι γεωπολιτικές εξελίξεις των τελευταίων ετών, ο πόλεμος στην Ουκρανία, η αστάθεια στη Μαύρη Θάλασσα, οι υβριδικές απειλές, αλλά κυρίως η ανάγκη προστασίας κρίσιμων υποδομών υπενθυμίζουν ότι η ασφάλεια δεν αποτελεί πλέον αποκλειστικά εθνική υπόθεση. Απαιτεί συνεργασία, απαιτεί συντονισμό και πάνω απ’ όλα απαιτεί αξιόπιστες συμμαχίες.
Σε αυτό το πλαίσιο, η Ελλάδα ως κράτος μέλος της Ευρωπαϊκής Ένωσης και του ΝΑΤΟ επιλέγει να έχει ουσιαστική παρουσία και να συμβάλλει ενεργά στις συλλογικές προσπάθειες για τη διατήρηση της ασφάλειας και της σταθερότητας. Η υπό κύρωση Συμφωνία υπηρετεί ακριβώς αυτήν τη στρατηγική επιλογή. Καθορίζει το πλαίσιο μέσα στο οποίο η Βουλγαρία ως χώρα υποδοχής παρέχει τη διοικητική, επιχειρησιακή και τεχνική υποστήριξη στο Ελληνικό Στρατιωτικό Απόσπασμα που αναπτύσσεται στο έδαφός της, για την εκτέλεση αποστολών εναέριας ναυτικής περιπολίας. 
Δεν δημιουργεί -και αυτό είναι το σημαντικό- νέες στρατιωτικές υποχρεώσεις για τη χώρα μας. Αντίθετα, εξασφαλίζει ότι οι ήδη αποφασισμένες δραστηριότητες θα υλοποιούνται με σαφείς κανόνες, με ασφάλεια και φυσικά, με πλήρη θεσμική θωράκιση.
Κυρίες και κύριοι συνάδελφοι, η Βουλγαρία αποτελεί έναν στενό γείτονα, έναν εταίρο στην Ευρωπαϊκή Ένωση και έναν καλό και αξιόπιστο σύμμαχο στο ΝΑΤΟ. Τα τελευταία χρόνια δε, οι σχέσεις των δύο χωρών έχουν ενισχυθεί σημαντικά σε πολλούς τομείς, από τις υποδομές και την ενέργεια έως την πολιτική προστασία και φυσικά, την άμυνα.
Η σημερινή Συμφωνία αποτελεί φυσική συνέχεια αυτής της διαδρομής και εμβαθύνει μια σχέση εμπιστοσύνης, που στηρίζεται στον αμοιβαίο σεβασμό και στην κοινή αντίληψη ότι η ασφάλεια της περιοχής μας, της ευρύτερης περιοχής μας, είναι κοινή ευθύνη.
Ιδιαίτερη σημασία έχει και η περιοχή όπου αναπτύσσεται η αποστολή. Η Μαύρη Θάλασσα αποτελεί σήμερα έναν από τους πλέον κρίσιμους γεωστρατηγικούς χώρους της Ευρώπης. Οι εξελίξεις εκεί επηρεάζουν την ευρωπαϊκή ασφάλεια, επηρεάζουν την ελευθερία της ναυσιπλοΐας, τις ενεργειακές διαδρομές και συνολικά, τη σταθερότητα της Νοτιοανατολικής Ευρώπης.
Η Ελλάδα, παρότι δεν είναι παράκτιο κράτος της Μαύρης Θάλασσας, έχει άμεσο ενδιαφέρον για τη σταθερότητα της περιοχής, προφανέστατα. Η συμμετοχή της, λοιπόν, στις σχετικές πρωτοβουλίες δεν αποτελεί απλώς εκπλήρωση διεθνών υποχρεώσεων, αλλά αποτελεί μια επιλογή που υπηρετεί το εθνικό συμφέρον και ενισχύει τον γεωστρατηγικό μας ρόλο στα Βαλκάνια, αλλά και σε όλη την ευρύτερη περιοχή.
Η αξία της Συμφωνίας, όμως, δεν περιορίζεται στη γεωπολιτική της διάσταση. Εξίσου σημαντικό είναι ότι δημιουργεί ένα σαφές και ολοκληρωμένο νομικό πλαίσιο για τη συνεργασία των δύο χωρών. Ρυθμίζει ζητήματα που αφορούν στη λειτουργία της αποστολής, τη διοικητική μέριμνα, την υγειονομική υποστήριξη, την προστασία των διαβαθμισμένων πληροφοριών, τη δικαιοδοσία και τη διαχείριση έκτακτων περιστατικών, αξιοποιώντας φυσικά το υφιστάμενο πλαίσιο του ΝΑΤΟ και τις ήδη ισχύουσες διμερείς συμφωνίες. Με αυτόν τον τρόπο, ενισχύεται η ασφάλεια δικαίου, αποφεύγοντας επικαλύψεις και διασφαλίζεται η ομαλή και αποτελεσματική συνεργασία των δύο πλευρών.
Ταυτόχρονα, η Συμφωνία στηρίζεται στον πλήρη σεβασμό της εθνικής κυριαρχίας κάθε συμβαλλόμενου κράτους. Δεν μεταβάλλει το ισχύον καθεστώς δικαιοδοσίας ούτε συνεπάγεται οποιαδήποτε υποχώρηση κυριαρχικών δικαιωμάτων. Αντιθέτως, επιβεβαιώνει την προσήλωση των δύο χωρών στο Διεθνές Δίκαιο, τις συμμαχικές δεσμεύσεις και τις συμφωνημένες διαδικασίες.
Κυρίες και κύριοι συνάδελφοι, θα ήθελα να τονίσω ότι στο επίκεντρο όλων αυτών βρίσκονται τα στελέχη των ελληνικών Ενόπλων Δυνάμεων. Οι γυναίκες και οι άνδρες που υπηρετούν την πατρίδα με επαγγελματισμό και υψηλό αίσθημα ευθύνης, πρέπει να επιχειρούν μέσα σε ένα απολύτως σαφές και ασφαλές θεσμικό πλαίσιο.
Η Συμφωνία αυτή, λοιπόν, διασφαλίζει ότι θα διαθέτουν την αναγκαία διοικητική και υγειονομική υποστήριξη, ότι θα γνωρίζουν με σαφήνεια το καθεστώς που διέπει την εκάστοτε αποστολή τους και ότι θα υπάρχουν οι προκαθορισμένες διαδικασίες για κάθε ενδεχόμενο. Αυτό αποτελεί, λοιπόν, στοιχειώδη υποχρέωση της πολιτείας απέναντι στο προσωπικό των Ενόπλων Δυνάμεων. Τους το οφείλουμε.
Σε ό,τι αφορά το οικονομικό σκέλος, η σχετική δημοσιονομική επιβάρυνση αποτυπώνεται με διαφάνεια στην έκθεση του Γενικού Λογιστηρίου του Κράτους. Πρόκειται για δαπάνες που συνδέονται με τη λειτουργική υποστήριξη της αποστολής και την επιχειρησιακή ετοιμότητα των μέσων και του προσωπικού.
Η άμυνα, όμως, κυρίες και κύριοι συνάδελφοι, επιτρέψτε μου να πω ότι δεν μπορεί να αξιολογείται αποκλειστικά με λογιστικούς όρους. Οι επενδύσεις στην αποτρεπτική ικανότητα, στην εκπαίδευση, στη διεθνή συνεργασία και στην αξιοπιστία των ελληνικών Ενόπλων Δυνάμεων αποτελούν επενδύσεις στην ίδια την εθνική ασφάλεια.
Κυρίες και κύριοι συνάδελφοι, στα ζητήματα της εθνικής άμυνας και της διεθνούς αξιοπιστίας της χώρας απαιτείται σοβαρότητα και αίσθημα πατριωτικής ευθύνης. Είναι θεμιτό να υπάρχουν διαφορετικές πολιτικές προσεγγίσεις. Δεν είναι, όμως, ωφέλιμο να καλλιεργούνται αμφιβολίες για Συμφωνίες που ενισχύουν τη θεσμική θωράκιση των Ενόπλων Δυνάμεων και εμβαθύνουν τη συνεργασία μας με έναν γειτονικό σύμμαχο.
Η Ελλάδα οφείλει να εκπέμπει συνέπεια, αξιοπιστία και σταθερότητα, στοιχεία που αποτελούν σήμερα ένα πολύ σημαντικό μέρος της αποτρεπτικής της ισχύος. Η Ελλάδα ακολουθεί σταθερά αυτή την πορεία και η Συμφωνία που καλούμαστε σήμερα να κυρώσουμε αποτελεί ένα ακόμα ουσιαστικό βήμα προς αυτή την κατεύθυνση.
Σας ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε.
Ολοκληρώθηκε ο κύκλος των εισηγητών, ειδικών αγορητών. Περνάμε στους Κοινοβουλευτικούς Εκπροσώπους.
Θέλω να πω το εξής. Επειδή θα ακολουθήσει και η δεύτερη κύρωση, όποιος από τους Κοινοβουλευτικούς Εκπροσώπους το επιθυμεί -γιατί μου υποβλήθηκαν κάποια αιτήματα- μπορεί να πραγματοποιήσει τις δύο ομιλίες σε μία, δηλαδή να πάρει δέκα λεπτά και να μην έχει δικαίωμα να μιλήσει μετά. Όποιος το επιθυμεί. Όποιος δεν το επιθυμεί, κανονικά πέντε λεπτά τώρα και πέντε λεπτά στη δεύτερη.
Κύριε Καζαμία, όποιος το επιθυμεί, γιατί κάποιοι θέλουν να αποχωρήσουν.
Κύριε Υπουργέ, θα δούμε ποιοι Κοινοβουλευτικοί θέλουν να μιλήσουν τώρα και θα μιλήσετε αμέσως μετά εσείς.
Ποιος Κοινοβουλευτικός επιθυμεί να λάβει τον λόγο;
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Εγώ, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Ο κ. Στράτος Σιμόπουλος έχει τον λόγο για πέντε λεπτά, όπως μου δήλωσε.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ναι, γιατί θα ξαναμιλήσω, κύριε Πρόεδρε.
Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, άκουσα διάφορα εδώ και μία ώρα, κυρίως για την εξωτερική πολιτική και για την άμυνα της χώρας. Είναι αλήθεια ότι δεν άκουσα συνθήματα και αυτό είναι καλό, νομίζω, για τα συγκεκριμένα θέματα.
Όμως, να θυμίσουμε κάποια θέματα. Πρώτον, αυτή η Κυβέρνηση και αυτός ο Πρωθυπουργός για πρώτη φορά έβαλε δημόσια το θέμα του casus belli με την Τουρκία. Και το έβαλε στη Διάσκεψη του ΝΑΤΟ. Το έβαλε δημόσια μπροστά στα μέσα μαζικής ενημέρωσης από όλο τον πλανήτη και δύο φορές.
Κάποιος μπορεί να ισχυριστεί ότι έπρεπε να βάλει το θέμα στη Διάσκεψη των Ηγετών. Μα, νομίζω ότι όλα είναι θέμα πολιτικής, όλα κρίνονται. Και βέβαια, υπάρχει πάντα μια κλιμάκωση κάποιας πολιτικής προσπάθειας που κάνεις, ειδικά στην εξωτερική πολιτική.
Έρχομαι, επίσης και στο SAFE. Μα, από το SAFE έχει αποκλειστεί η Τουρκία. Άκουσα, λοιπόν, ότι η Τουρκία προχωρά σε διμερείς συμβάσεις με άλλα κράτη. Μπορούμε να αποκλείσουμε αυτές τις συμβάσεις; Προφανώς και δεν μπορούμε. Έχουμε αμυντική βιομηχανία αυτή τη στιγμή ικανή να προχωρήσει σε αυτή την κατεύθυνση; Θεωρώ ότι βάζουμε τις βάσεις για να έχουμε.
Θυμίζω το Ελληνικό Κέντρο Αμυντικής Καινοτομίας, το οποίο παράγει έργο σημαντικό, θυμίζω την αναδιάρθρωση της ΕΑΒ, θυμίζω την προσπάθεια που γίνεται με τα drones. Να θυμίσω, όμως -γιατί κάποιοι σε αυτή την Αίθουσα μας θεωρούν λωτοφάγους- ότι η Ελληνική Αμυντική Βιομηχανία, όταν ήταν στην κυβέρνηση, απαξιώθηκε. Θυμίζω τις ισχυρές αμυντικές βιομηχανίες που είχαμε και δεν έχουμε πλέον. Και επίσης, θυμίζω τα σκάνδαλα που παρήγαγαν κατά τη διάρκεια των εξοπλιστικών προγραμμάτων.
Το λέω γενικά και σε χαμηλούς τόνους, ώστε να συνεχίσουμε να έχουμε αυτό το καλό κλίμα στη συζήτηση, άσχετα αν διαφωνούμε, άσχετα αν υπάρχουν πλευρές οι οποίες δεν θα ψηφίσουν τη Σύμβαση.
Όσον αφορά στη «γαλάζια πατρίδα», το έχουμε πει σε όλους τους τόνους ότι δεν παράγει έννομα αποτελέσματα. Το Διεθνές Δίκαιο υπερισχύει, όπως προφανώς και το Δίκαιο της Θάλασσας. Προετοιμάζεται η Ελληνική Κυβέρνηση και σε όλα τα φόρα, με όλους τους τρόπους, δημόσια ή όχι δημόσια, θέτει το θέμα.
Ως προς το νομοσχέδιο, αυτό το οποίο έχω να πω είναι ότι οι συμμαχίες δεν είναι à la carte. Θυμίζω τους Patriot, τους οποίους μεταφέραμε στη Θράκη για να προστατεύσουν τη Βουλγαρία. Και αυτό έγινε στα πλαίσια των συμμαχιών μας στο ΝΑΤΟ. Αυτή τη στιγμή, επειδή έχουμε και υποχρεώσεις και δικαιώματα στο ΝΑΤΟ, αναλαμβάνουμε μια άλλη πρωτοβουλία που αφορά στη Βουλγαρία και στη Μαύρη Θάλασσα. Νομίζω ότι με τον τρόπο αυτόν αναβαθμίζουμε τον ρόλο της Ελλάδος, κάτι που είναι πολύ σημαντικό.
Τώρα θα αναφερθώ σε κάτι που είναι στη δημοσιότητα τις δύο τελευταίες μέρες και δεν αφορά στο νομοσχέδιο. Αφορά στον τρόπο με τον οποίο αντιμετώπισε ο Δήμαρχος του Άργους τον νεκρό συμπολίτη μας, τον εικοσάχρονο, από σφαίρες αστυνομικών, με τη φράση προς τη μητέρα «πώς τον αφήνεις να κυκλοφορεί στους δρόμους;».
Θέλω, λοιπόν, να του πω μέσα από το πιο επίσημο Βήμα ότι ο στόχος μας ως κοινωνία δεν είναι να αλλάξουμε αυτούς τους ανθρώπους, ώστε να μοιάζουν με όλους τους άλλους. Στόχος μας είναι να δημιουργήσουμε μια κοινωνία, όπου κάθε άνθρωπος μπορεί να ανθίσει με τον δικό του τρόπο, μία κοινωνία στην οποία η διαφορετικότητα δεν θεωρείται πρόβλημα, αλλά δύναμη. Και ίσως τελικά αυτό να είναι το μεγαλύτερο μάθημα που μας δίνει η τεχνολογία -κάτι που λέω μια και είμαι Πρόεδρος της Επιτροπής Έρευνας και Τεχνολογίας της Βουλής-, ότι όταν η γνώση συναντά την ενσυναίσθηση, μπορούμε να κάνουμε θαύματα. 
Ας συνεχίσουμε, λοιπόν, να επενδύουμε σε εργαλεία, σε εκπαίδευση, σε προσβασιμότητα και σε καινοτομία όχι μόνο για να εξελίσσουμε την τεχνολογία, αλλά για να εξελίσσουμε την ανθρωπιά μας. Διότι κάθε άνθρωπος αξίζει να μπορεί να επικοινωνεί, να μαθαίνει, να ονειρεύεται, να ζει με αξιοπρέπεια και κάθε οικογένεια αξίζει να νιώθει ότι δεν είναι μόνη. 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Στην περίπτωση που δεν έγινε κατανοητό αυτό που έγινε πριν, διευκρινίζω ότι η δυνατότητα να πραγματοποιήσουν τις δύο ομιλίες σε μία είναι μόνο γι’ αυτή την πρώτη κύρωση. Αυτής της δυνατότητας ζητάει να κάνει χρήση ο κ. Μάντζος. Οπότε, θα του δώσω τον λόγο για δέκα λεπτά και για τις δύο κυρώσεις. 
Παρακαλώ, κύριε Μάντζο, έχετε τον λόγο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ναι, αλλά έπρεπε να μιλήσει πρώτα... 
ΔΗΜΗΤΡΙΟΣ ΜΑΝΤΖΟΣ: Εσείς θα μιλήσετε ξανά, κύριε Σιμόπουλε.
ΠΡΟΕΔΡΕΥΩΝ (Γεώργιος Γεωργαντάς): Κύριε Σιμόπουλε, εσείς θα έχετε τη δυνατότητα να μιλήσετε ξανά μετά. 
Παρακαλώ, κύριε Μάντζο, έχετε τον λόγο για δέκα λεπτά. 
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε και για τη διευκόλυνση. 
Κύριε Καζαμία, ήταν δικό μου το αίτημα, γιατί είμαι και στην Επιτροπή Αναθεώρησης του Συντάγματος, ενώ θα είμαι και στην Επιτροπή Παρακολούθησης των Αποφάσεων του ΕΔΔΑ. Εκεί είμαι και εισηγητής και Αντιπρόεδρος, οπότε θα χρειαστεί ίσως να είμαι περισσότερη ώρα. 
Σας ευχαριστώ λοιπόν, κύριε Πρόεδρε, και για την ευχέρεια που δίνετε. 
Σήμερα είναι μια μαύρη επέτειος για τον Ελληνισμό της Ελλάδας και της Κύπρου, γιατί πέρασαν πενήντα δύο χρόνια από το προδοτικό πραξικόπημα της 15ης Ιουλίου του 1974 που άνοιξε, δυστυχώς, τον δρόμο για την τουρκική στρατιωτική εισβολή και την παράνομη κατοχή μέρους της Κύπρου που διαρκεί έως σήμερα. Αυτή ακριβώς η μαύρη επέτειος υπενθυμίζει αφενός το ιστορικό χρέος της χώρας μας να υποστηρίζει ενεργητικά, διαχρονικά και ειλικρινά την προσπάθεια της Κυπριακής Δημοκρατίας για μια δίκαιη και βιώσιμη λύση στο κυπριακό ζήτημα, αλλά και για την επανένωση της Κύπρου, ώστε να είναι ελεύθερη και αδιαίρετη ως κράτος μέλος της Ευρωπαϊκής Ένωσης χωρίς στρατό κατοχής και χωρίς τον αναχρονιστικό θεσμό των εγγυήσεων. 
Αυτή η μαύρη επέτειος υπογραμμίζει παράλληλα και τους κινδύνους που διατρέχουν τα κράτη όλης της γης και οι λαοί όλου του κόσμου, η ασφάλεια και ευημερία των πολιτών όλου του πλανήτη, όταν οι δημοκρατικοί θεσμοί υποχωρούν έναντι του αυταρχισμού, ενώ τελικά μας επιβεβαιώνει ότι η υπεράσπιση της δημοκρατίας είναι μια συνειδητή επιλογή προάσπισης και προώθησης του πραγματικού εθνικού μας συμφέροντος. Η υπεράσπιση της δημοκρατίας είναι η μόνη αληθινή πράξη πατριωτισμού. 
Προχωρώντας και σε συνέχεια των όσων είπε ο Κοινοβουλευτικός Εκπρόσωπος της Νέας Δημοκρατίας, πρέπει να πω ότι ο μόνος από την Κοινοβουλευτική Ομάδα και την Κυβέρνηση που έχει βρει το θάρρος από ό,τι φαίνεται, κάτι που λείπει από τη Νέα Δημοκρατία, να μιλήσει δημόσια για τις προκλητικές μισαναπηρικές δηλώσεις του Δημάρχου Άργους μετά το τραγικό γεγονός της αφαίρεσης της ζωής ενός συμπολίτη μας στο Άργος.
Πριν αποφανθεί η δικαιοσύνη, πριν έχουμε την απονομή δικαίου, ο Δήμαρχος Άργους, ένας δημόσιος αξιωματούχος που έχει προνομιακή πρόσβαση στον δημόσιο λόγο, έψαξε να αποδώσει ευθύνες στη μητέρα του θανόντος συμπολίτη μας παίρνοντας θέση και μάλιστα στη λάθος πλευρά της ιστορίας. 
 Ο Δήμαρχος Άργους μας είπε ότι ένας νέος άνθρωπος που αντιμετωπίζει τέτοια προβλήματα δεν πρέπει να κυκλοφορεί στους δρόμους της πόλης θέτοντας σε κίνδυνο αθώους πολίτες. Την ώρα που μια μάνα θρηνεί για το παιδί της, έρχεται ο Δήμαρχος της πόλης της και της μετακυλίει και τις ευθύνες. Σε μια τραγωδία οι λέξεις ενός δημάρχου, ενός Βουλευτή, ενός Υπουργού, οι λέξεις ενός δημόσιου προσώπου μπορεί να ενώσουν ή να διχάσουν. Η επιλογή, λοιπόν, έχει ιδιαίτερη σημασία και ο Δήμαρχος επέλεξε να διχάσει. 
Το ερώτημα είναι αν το κόμμα του, η Νέα Δημοκρατία -η Κυβέρνηση που κυβερνά σήμερα με την υποστήριξη ενός κόμματος, αυτού της Νέας Δημοκρατίας- θα τον διαγράψει. Το κόμμα του θα τον διαγράψει;
Η δημοκρατία, κυρίες και κύριοι συνάδελφοι, κρίνεται όχι στα λόγια, αλλά από το πώς αντιμετωπίζουμε την ανθρώπινη ζωή και αξιοπρέπεια. Μία τέτοια μισαναπηρική δήλωση, από τις πιο προκλητικές μισαναπηρικές δηλώσεις που έχουμε ακούσει, δεν μπορεί να μένει χωρίς συνέπειες. Το κόμμα του οφείλει να αποφασίσει αν θα διαγράψει τον Δήμαρχο που έκανε αυτή τη δήλωση ή αν θα την υιοθετήσει στην ολότητά της.
Όσον αφορά τώρα τις δύο συμβάσεις, προλαμβάνω και την επομένη, θα αναφερθώ σε όσα είπε ο Μιχάλης Κατρίνης και στην Επιτροπή Εξωτερικών Υποθέσεων και Εθνικής Άμυνας και ιδίως στα ερωτήματα που έθεσε και θα θέσει στην Ολομέλεια και αναμένουμε προφανώς τις απαντήσεις.
Από θέση αρχής είναι γνωστό, κύριε Υπουργέ, ότι το ΠΑΣΟΚ-Κίνημα Αλλαγής στηρίζει την αμυντική συνεργασία της χώρας μας με άλλες χώρες, ιδίως με χώρες της βαλκανικής χερσονήσου είτε εντός Ευρωπαϊκής Ένωσης, όπως η Βουλγαρία ή ante portas στην Ένωση, όπως είναι το Μαυροβούνιο. 
Καταλήγω, όμως, στη μεγάλη εικόνα της αμυντικής και εξωτερικής μας πολιτικής που εμείς τη βλέπουμε ως ένα ενιαίο και αδιαίρετο όλον -άμυνα, Ένοπλες Δυνάμεις, αποτρεπτική ισχύς και διπλωματία-, ώστε όλα μαζί να λειτουργούν προς όφελος της χώρας μας, της πατρίδας μας, των εθνικών μας συμφερόντων, της ασφάλειας και ευημερίας των πολιτών.
Και επειδή τέθηκαν πολλά θέματα, θέλω κι εγώ από τη θέση του Κοινοβουλευτικού Εκπροσώπου και Τομεάρχη Εξωτερικών Υποθέσεων του Κινήματος να συνεισφέρω σε αυτή τη συζήτηση. Προφανώς αυτή η συζήτηση έχει την ιδιαιτερότητα να είναι η πρώτη που συντελείται στην Ολομέλεια της Βουλής παρουσία του Υπουργείου Εθνικής Αμύνης μετά τη Σύνοδο Κορυφής του ΝΑΤΟ που πραγματοποιήθηκε την προηγούμενη εβδομάδα στην Άγκυρα, την πρωτεύουσα της Τουρκίας. 
Τα ζητήματα και τα ερωτήματα είναι σοβαρά και τίθενται σε δύο επίπεδα. Μάλιστα, αυτά τα ερωτήματα ήταν αναπάντητα σε δύο επίπεδα πριν τη Σύνοδο, αλλά το ίδιο παραμένουν και μετά τη Σύνοδο. Το πρώτο επίπεδο είναι το επίπεδο της ίδιας της ταυτότητας της φιλοσοφίας και της λειτουργίας της ίδιας της Βορειοατλαντικής Συμμαχίας, ιδίως μετά τις αποφάσεις και τις πολιτικές επιλογές της αμερικανικής διοίκησης, της δεύτερης διοίκησης Τραμπ, να μεταφέρει ολοένα και μεγαλύτερο βάρος στην Ευρώπη όχι μόνο για τη συμμετοχή σε αμυντικές δαπάνες και τη χρηματοδότηση του ίδιου του οργανισμού της Βορειοατλαντικής Συμμαχίας, αλλά και για τη μεταφορά της ίδιας της ευθύνης για τη διαχείριση και την επίλυση των ένοπλων συρράξεων που συντελούνται, διενεργούνται, διεξάγονται εδώ και χρόνια στις παρυφές της Ευρώπης και ιδίως για τον πόλεμο στην Ουκρανία, μετά την παράνομη και βάρβαρη ρωσική εισβολή. 
Το ερώτημα, λοιπόν, είναι πώς και αν συμπλέει αυτή η Συμμαχία με αυτή τη φιλοσοφία, τη λογική, τη λειτουργία και την αμφισβήτηση, θα συμπληρώσω εγώ, του βασικού της εταίρου, του βασικού συμμάχου, του ιδρυτή συμμάχου της, τις Ηνωμένες Πολιτείες της Αμερικής, πώς συμπλέει αυτή η στρατιωτική συμμαχία με την Ευρωπαϊκή Ένωση και την κοινή εξωτερική πολιτική και πολιτική ασφάλειάς της. 
Οι Έλληνες και Ευρωπαίοι Σοσιαλδημοκράτες θεωρούμε εδώ και χρόνια ότι η Ευρώπη οφείλει να προχωρήσει τάχιστα στην πολιτική της ολοκλήρωση και ότι ήταν ολέθριο σφάλμα όχι απλώς αρχιτεκτονικής, αλλά και λειτουργίας εν τοις πράγμασι της Ευρωπαϊκής Ένωσης το ότι προτάχθηκε η Οικονομική και Νομισματική Ένωση έναντι της πολιτικής, κορμός της οποίας είναι η εξωτερική πολιτική και η πολιτική ασφάλειας και άμυνας. Προφανώς και θα πρέπει να κάνουμε περισσότερα, έστω και τώρα, ιδίως τώρα, ώστε να προχωρήσουμε ως Ευρώπη στην πολιτική μας ολοκλήρωση στο πεδίο της ασφάλειας. Αυτό περιλαμβάνει κοινούς εξοπλισμούς, κοινό στρατηγείο και διοίκηση, κοινή δομή άμυνας, όπως είναι ο ευρωστρατός. Όλα αυτά συνιστούν μέσα απολύτως αναγκαία σε έναν κόσμο ολοένα και πιο ανασφαλή.
Η δεύτερη θητεία Τραμπ με όλες τις αντιφάσεις της, με όλες τις αμφισημίες της, με όλες τις ενέργειες της αμφισβήτησης των αρχών πάνω στις οποίες οικοδομήθηκε ο μεταπολεμικός κόσμος δικαιώνει ουσιαστικά αυτή τη θέση και αναδεικνύει τις πραγματικές ανάγκες της Ευρώπης, ευχόμενοι μάλιστα ενδεχομένως να επιταχύνει τη διαδικασία ολοκλήρωσης της Ευρωπαϊκής Ένωσης και ιδίως τον άξονα της εξωτερικής πολιτικής και πολιτικής ασφάλειας.
 

Και το ζήτημα είναι πώς η Ελλάδα, η χώρα μας, θα λειτουργήσει σε αυτό το περιβάλλον. Μια χώρα σαν τη δική μας, που εδώ και πολλές δεκαετίες, κυρίες και κύριοι συνάδελφοι, έχει υπερβεί κατά πολύ τους μέσους όρους αμυντικών δαπανών των υπολοίπων εταίρων μας και συμμάχων μας σε Ευρωπαϊκή Ένωση και ΝΑΤΟ αντιστοίχως, εις βάρος του κοινωνικού της κράτους, εις βάρος της παιδείας της, εις βάρος της υγείας της, εις βάρος της κοινωνικής προστασίας των πολιτών της. 
Η χώρα μας, λοιπόν, έχει κάθε συμφέρον -ιδίως εξαιτίας της ιστορίας της, της γεωπολιτικής της θέσης και της παράδοσής της στην αποτρεπτική ισχύ και στην διπλωματική ισχύ- να επιδιώξει από θέση ευθύνης στο κέντρο λήψης των αποφάσεων σε Βρυξέλλες και Στρασβούργο, μια πιο συνεκτική και αποδοτική εξωτερική πολιτική της Ευρωπαϊκής Ένωσης, που θα τελεί σε ρόλο συμπληρωματικό ή παραπληρωματικό προς το ΝΑΤΟ, ένα αμυντικό σύστημα ασφαλείας της Ευρώπης, χωρίς τη συμμετοχή τρίτων κρατών που όχι μόνο δεν πιστεύουν στην Ευρώπη, αλλά αντιθέτως αμφισβητούν την ασφάλειά της. Δεν μπορεί η Ένωση, να το πούμε καθαρά, προκειμένου να αντιμετωπίσει έναν υπαρκτό και επιθετικό, επικίνδυνο αναθεωρητισμό, τον ρωσικό, να δικαιώσει ή να αγνοήσει έναν άλλο, τον τουρκικό. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Έρχομαι στο δεύτερο σκέλος, στο δεύτερο επίπεδο των ζητημάτων, το αμιγώς ελληνοτουρκικό και εδώ, πράγματι, απαιτείται μια ψύχραιμη και τεκμηριωμένη αποτίμηση και μια εκτίμηση του νέου ρόλου της Τουρκίας, πώς βλέπει τον εαυτό της και πώς τη βλέπουν και οι σύμμαχοί μας, οι άλλοι, ιδίως οι δικοί μας σύμμαχοι. Ναι, η Τουρκία είναι μία χώρα μεγάλη, με μεγάλο πληθυσμό, με ισχυρή αμυντική βιομηχανία, με σημαντική γεωπολιτική θέση, όμως αυτές οι παράμετροι συμπλέουν με κάποιες άλλες παραμέτρους που κανένας δεν μπορεί να βγάλει από το τραπέζι, που είναι ότι όσο στην Ευρώπη κάποιοι θα μιλούν για την αναβάθμιση του ρόλου της Τουρκίας, εκείνη θα αμφισβητεί τα κυριαρχικά δικαιώματα δύο κρατών-μελών της Ευρωπαϊκής Ένωσης, Ελλάδας και Κύπρου, παρεμποδίζοντας ακόμη και κρίσιμες ενεργειακές υποδομές, όπως ο GSI, που υλοποιούνται ή θα έπρεπε να υλοποιούνται σύμφωνα με το Διεθνές Δίκαιο της Θάλασσας ανεμπόδιστα, χωρίς προηγούμενη άδεια, χωρίς προηγούμενη συναίνεση κανενός.
Όσο κάποιοι θα συζητούν τη συμμετοχή της Άγκυρας στην αμυντική αρχιτεκτονική της Ευρώπης, η Τουρκία θα απειλεί με πόλεμο ένα ευρωπαϊκό κράτος όπως η Ελλάδα και θα κατέχει πενήντα δύο χρόνια τώρα με στρατό το τμήμα ενός άλλου κράτους-μέλους, της Κυπριακής Δημοκρατίας. Και όχι, το casus belli, κυρίες και κύριοι συνάδελφοι της Πλειοψηφίας, δεν είναι μια ιστορική ανορθογραφία αλλά απειλή πολέμου είναι ό,τι είναι, ό,τι λέει η λέξη και όχι δεν είναι πρώτος ο Κυριάκος Μητσοτάκης, ο πρώτος Έλληνας Πρωθυπουργός που το έθεσε αυτό στην Τουρκία, είναι ο Γιώργος Παπανδρέου το 2011 στο Ερζερούμ, μπροστά σε όλη τη διπλωματική ιεραρχία της γείτονος χώρας, κύριε Σιμόπουλε. 
Αυτά δεν είναι απλές ευαισθησίες της πατρίδας, είναι πάγιες εθνικές θέσεις και ακόμα περισσότερο είναι παραβιάσεις του Διεθνούς Δικαίου και του Δικαίου της Θάλασσας, είναι προσβολή των αρχών πάνω στις οποίες οικοδομήθηκε η Ευρωπαϊκή Ένωση. Αυτήν την τουρκική προκλητικότητα οφείλει η Κυβέρνηση να την αναδεικνύει με κάθε τρόπο σε όλα τα διεθνή φόρα -ΟΗΕ, ΝΑΤΟ, Ευρωπαϊκή Ένωση- με καθαρή φωνή και αποφασιστικές κινήσεις. Δεν τέθηκε το θέμα αυτό στη Σύνοδο Κορυφής, δεν προκύπτει αυτό από τα συμπεράσματα, αυτό είναι μια πραγματικότητα και αξιολογείται. Αυτό λέμε. Τα «ήρεμα νερά» πρέπει να είναι μια ειλικρινής συνθήκη, όχι απλή δικαιολογία για την Τουρκία για να αποκρύπτει τις προκλητικές της ενέργειες και να σώζει την εικόνα της προς τη Δύση. 
Και αυτό ισχύει και έναντι των Ηνωμένων Πολιτειών της Αμερικής που δεν μπορούν να κλείνουν τα μάτια στις προκλητικές ενέργειες της Τουρκίας, ανανεώνοντας ή αναβιώνοντας το πρόγραμμα προμήθειας F-35, δεν μπορούν να συμβούν αυτά, δεν είναι μόνο το ζήτημα των S-400, είναι και όλες οι προκλητικές ενέργειες. Είναι μια πολιτική απόφαση του Κογκρέσου, που δεν πρέπει να ληφθεί και πρέπει να αναληφθούν όλες τις διπλωματικές πρωτοβουλίες από τη χώρα μας, ώστε να μην υπάρξει πλήρης και οριστική μεταστροφή των Ηνωμένων Πολιτειών της Αμερικής, που θα άλλαζε και τον συσχετισμό ισχύος στην περιοχή μας.
Κλείνω λέγοντας ότι θα πρέπει για όλα αυτά, κύριε Πρόεδρε, κυρίες και κύριοι συνάδελφοι και κύριε Υφυπουργέ ιδίως, να υπάρξει αναλυτική ενημέρωση της Εθνικής Αντιπροσωπείας για τα νέα δεδομένα μετά τη Σύνοδο Κορυφής του ΝΑΤΟ. Με ρεαλισμό και σοβαρότητα οφείλουμε να προσεγγίσουμε τις προκλήσεις για τη χώρα μας και όχι με όρους επικοινωνίας και εσωτερικής κατανάλωσης, η διαρκώς μεταβαλλόμενη και ταραγμένη γεωπολιτική συγκυρία επιβάλλει απολύτως τον ρεαλισμό και τη σοβαρότητα. Αυτή είναι μια άσκηση αληθινού πατριωτισμού και υπευθυνότητας. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ο Παπανδρέου δεν έθετε ρητά το θέμα.
ΔΗΜΗΤΡΙΟΣ ΜΑΝΤΖΟΣ: Και επειδή ακούω, κλείνοντας, τον κ. Σιμόπουλο να επιμένει, σας παραπέμπω σε όλο το οπτικοακουστικό υλικό της μεγάλης παρουσίας του Γιώργου Παπανδρέου ως Πρωθυπουργού.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ανάγκη άρσης εντάσεων.
ΔΗΜΗΤΡΙΟΣ ΜΑΝΤΖΟΣ: Άρσης των απειλών πολέμου εις βάρος της χώρας μας, κύριε Σιμόπουλε, … 
ΠΡΟΕΔΡΕΥΩΝ (Γεώργιος Γεωργαντάς): Κύριε συνάδελφε, ευχαριστούμε. Τελείωσε ο χρόνος. 
Κλείνει αυτή η συζήτηση της πρώτης κύρωσης με την τοποθέτηση του Υφυπουργού Εθνικής Άμυνας, του κ. Δαβάκη. 
Κύριε Υπουργέ, παρακαλώ έχετε τον λόγο για πέντε λεπτά. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ακούσατε τον Πρόεδρο, είναι επτά λεπτά που πρέπει να τοποθετηθώ επί της συγκεκριμένης Συμφωνίας, έχει ανοιχθεί όλο το πλαίσιο της εξωτερικής και αμυντικής πολιτικής και αντιλαμβάνεστε ότι είναι πάρα πολύ δύσκολο να ανταποκριθώ στο επτάλεπτο σε όλα αυτά.
Αυτό που παρατηρώ, αγαπητές και αγαπητοί συνάδελφοι, είναι ότι ενώ ευρισκόμεθα σε μία -θα έλεγα- πρώιμη, αλλά περιρρέουσα ατμόσφαιρα προεκλογικής περιόδου, διαγκωνίζονται κόμματα της Αντιπολιτεύσεως ποιο θα προηγηθεί το ένα του άλλου σε διάφορες αντιπολιτευτικές κορώνες που έχουν να κάνουν με την εθνική μας άμυνα. Αυτό δεν πρέπει να συνεχίζεται. Αφορά συγκεκριμένα πράγματα και μάλιστα -θα έλεγα- εν όψει και της Συνόδου στην Κωνσταντινούπολη, βλέπω εκ μέρους αρκετών συναδέλφων, ομιλητών τουλάχιστον σήμερα, μία -θα έλεγα- μεμψιμοιρία έναντι της εξωτερικής και αμυντικής μας πολιτικής. 
Η αμυντική πολιτική της χώρας στηρίζεται σε ένα μόνο πράγμα, στις Ένοπλες Δυνάμεις μας, στις γυναίκες και τους άντρες των Ενόπλων μας Δυνάμεων, οι οποίοι ανά πάσα στιγμή βρίσκονται εκεί. Και πρέπει να είμαστε πρώτα περήφανοι για αυτούς και δεύτερον να συστοιχίζουμε τον αντιπολιτευτικό μας λόγο όταν έχουμε να πούμε για θέματα που έχουν σχέση με την εξωτερική και την εθνική μας άμυνα. 
Το εξοπλιστικό πρόγραμμα των τελευταίων επτά ετών είναι μοναδικό στην ιστορία των Ενόπλων Δυνάμεων. Η θωράκιση της χώρας μας, ούτως ώστε να επιτρέπει στον Έλληνα Πρωθυπουργό να βρίσκεται ισότιμα, με σοβαρότητα και αυτάρκεια και επάρκεια στα διεθνή φόρα, είναι εκείνη που επιτρέπει να αισιοδοξούμε για το μέλλον και να είμαστε ήσυχοι σε οποιαδήποτε απειλή υπάρξει στη χώρα μας. 
Θα ξεκινήσω σήμερα με την αντίστροφη μέθοδο, επικεντρώνοντας πρώτα στο περιεχόμενο της Σύμβασης και μετά θα απαντήσω και σε μερικά από όσα ακούστηκαν σήμερα. Τα τεχνικά σημεία της Συμφωνίας με τη Βουλγαρία τα έχουμε αναπτύξει στην επιτροπή, όπως οι συνάδελφοι μετείχαν και είδαν. Σήμερα θέλω να αναφέρω μερικά πράγματα για τη στρατηγική λογική πίσω από τη σύναψη αυτής της Συμφωνίας. 
Η Ελλάδα, όπως γνωρίζετε, είναι από τους βασικούς υποστηρικτές της προσέγγισης «360 μοιρών» του ΝΑΤΟ, η οποία θεωρούμε -και νομίζω ότι όλοι το καταλαβαίνουμε αυτό, το γιατί- εξυπηρετεί το εθνικό μας συμφέρον. Στο πλαίσιο αυτής της προσέγγισης, αλλά και του ευρύτερου εθνικού συμφέροντος, η χώρα μας έχει κάθε λόγο να συνεργάζεται και με τη Βουλγαρία και να έχει μία χαμηλής έντασης παρουσία στη Μαύρη Θάλασσα. Η Συμφωνία αυτή εξυπηρετεί και τους δύο αυτούς στόχους. Εξυπηρετεί, με άλλα λόγια, και τη βαλκανική μας πολιτική, αλλά και τη συμμετοχή μας στο ΝΑΤΟ. 
Θα περάσω τώρα σε ορισμένες απαντήσεις γι’ αυτά που ακούστηκαν, αυτά περί της Συμφωνίας. 
Αρχικά, ο κ. Φωτόπουλος αναφέρθηκε και στο θέμα των χρεών -ξεκινώντας την ομιλία του- των στρατιωτικών νοσοκομείων. Ο κ. Φωτόπουλος φαίνεται πως παρακολουθεί τα άρθρα του σχετικού Τύπου, αλλά δεν διαβάζει τα δελτία Τύπου του Υπουργείου μας, ενδεχομένως, γιατί τα διάφορα sites τα οποία διαβάζει, δεν δημοσιεύουν τα δελτία Τύπου του Υπουργείου μας. Δεν πειράζει, τον καλώ πριν τοποθετηθεί από του Βήματος να διαβάζει καμιά φορά και τα επίσημα και έγκυρα δελτία Τύπου του Υπουργείου Εθνικής Αμύνης. 
Ας δούμε τι έχουμε κάνει για τα οικονομικά των νοσοκομείων και είναι ένα θέμα το οποίο χειρίζομαι λόγω αρμοδιότητας και παραβιάζετε ανοιχτές θύρες. Πρώτον, από την 1η Ιουλίου εντάξαμε τα στρατιωτικά νοσοκομεία στην ΕΚΑΠΥ. Τι είναι η ΕΚΑΠΥ; Είναι η Εθνική Κεντρική Αρχή Προμηθειών Υγείας. Με τον τρόπο αυτόν, μειώσαμε το κόστος των φαρμακευτικών δαπανών των νοσοκομείων, επιταχύνουμε τις πληρωμές και μειώνουμε το διοικητικό βάρος για τα νοσοκομεία. 


Καταθέτω και το σχετικό Δελτίο Τύπου τόσο για τον κ. Φωτόπουλο, όσο και για τις ιστοσελίδες τις οποίες συμβουλεύεται. 
(Στο σημείο αυτό ο Υφυπουργός Εθνικής Άμυνας κ. Αθανάσιος Δαβάκης   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Δεύτερον, τον Οκτώβριο του 2025, μέσω συνεννόησης με τον ΕΟΠΥΥ, ο οποίος κατέβαλε χρωστούμενα ποσά προς τα στρατιωτικά νοσοκομεία, προχωρήσαμε σε αποπληρωμή, αγαπητέ συνάδελφε, 50% των χρεών των νοσοκομείων μας.
Καταθέτω και το σχετικό Δελτίο Τύπου του Υπουργείου Εθνικής Άμυνας του περασμένου Οκτωβρίου. Έχει και δύο ωραίες φωτογραφίες. 
(Στο σημείο αυτό ο Υφυπουργός Εθνικής Άμυνας κ. Αθανάσιος Δαβάκης   καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Σήμερα, με τη ρύθμιση αυτή που αποτελεί πάγια πρακτική και για το ΕΣΥ, ρυθμίζουμε τα νοσοκομειακά χρέη, ώστε και πάλι να προχωρήσουμε σε νέες πληρωμές. Σημείωσα και ζήτησα από τους συνεργάτες μου να σας στείλουμε το σχετικό Δελτίου Τύπου, όταν βγει, για να ενημερωθείτε. 
Όσον αφορά το άλλο θέμα που θίξατε, τον απόστρατο ιατρό και τον ΕΦΚΑ -καλές οι κυρώσεις συμβάσεων, αλλά βγάζουν και άλλα θέματα- οι απόστρατοι αξιωματικοί είναι ασφαλισμένοι στο Δημόσιο ή στον ΕΦΚΑ, ανάλογα με τον χρόνο που κατετάγησαν. Το βασικό ερώτημα είναι αν έχει διαγραφεί ή όχι. Σε περίπτωση που δεν έχει διαγραφεί ακόμη, συνεχίζει να είναι ασφαλισμένος στο Υπουργείο Εθνικής Άμυνας, διότι δεν έχει γίνει ακόμα η εγγραφή του στον e-ΕΦΚΑ, όπως αντιλαμβάνεστε και είναι προφανές. Εφόσον βγει η διαγραφή του, η εγγραφή στον e-ΕΦΚΑ γίνεται άμεσα. Δεν υπάρχει ανασφάλιστος στρατιωτικός. 
Όσον αφορά αυτά που ανέφερε ο κ. Κατρίνης, πρώτον, τα αεροσκάφη μας ανταποκρίνονται στο προφίλ της αποστολής της Συμφωνίας και είναι διαθέσιμα. Μιλώ για τη Συμφωνία. Δεύτερον, τα πρώτα F-35 -το επαναλαμβάνω- θα ενταχθούν στη δύναμή μας τον Νοέμβριο του 2029. Διάβασε την πρωινή «Καθημερινή», τη διάβασα και εγώ. Οι έγκυρες πληροφορίες προέρχονται από αυτούς οι οποίοι σχεδιάζουν, αποφασίζουν και προγραμματίζουν τα διάφορα θέματα, ειδικά δε το θέμα της πρόσκτησης των εξοπλιστικών μας προγραμμάτων και πλατφορμών. 
Για όσα ανέφερε για την Αμυντική Βιομηχανία, αν και η επανάληψη είναι μήτηρ πάσης μαθήσεως, θα τον παραπέμψω για πολλοστή φορά σε όσα έχουμε πει στην Επιτροπή Εξοπλιστικών, της οποίας είναι μέλος και στην οποία πολλές φορές κάνει και συγκεκριμένες προτάσεις τις οποίες παρακολουθούμε και του απαντάμε. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε Υπουργέ.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ του Υπουργείου Άμυνας της Δημοκρατίας της Βουλγαρίας  και του Υπουργείου Εθνικής Άμυνας της Ελληνικής Δημοκρατίας  σχετικά με την παροχή υποστήριξης προς το Ελληνικό Στρατιωτικό Απόσπασμα, για την εκτέλεση αποστολών εναέριας ναυτικής περιπολίας».
Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου και η ψήφιση θα γίνει χωριστά.
Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Γεώργιος Γεωργαντάς): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:





ΠΡΟΕΔΡΕΥΩΝ (Γεώργιος Γεωργαντάς): Συνεπώς, το σχέδιο νόμου του Υπουργείου Εθνικής Άμυνας «Κύρωση της Συμφωνίας μεταξύ του Υπουργείου Άμυνας της Δημοκρατίας της Βουλγαρίας  και του Υπουργείου Εθνικής Άμυνας της Ελληνικής Δημοκρατίας  σχετικά με την παροχή υποστήριξης προς το Ελληνικό Στρατιωτικό Απόσπασμα, για την εκτέλεση αποστολών εναέριας ναυτικής περιπολίας» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, εισερχόμαστε στο δεύτερο θέμα της ημερήσιας διάταξης.
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου σχετικά με την αμοιβαία προστασία διαβαθμισμένων στρατιωτικών πληροφοριών». 
Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να πάρουν τον λόγο όσοι έχουν αντίρρηση επί της κύρωσης της Συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης. 
Συμφωνεί το Σώμα;
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς):  Το Σώμα συνεφώνησε.
Τον λόγο έχει ο ειδικός αγορητής από την Πλεύση Ελευθερίας, ο κ. Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, προτού αναφερθώ στο θέμα της Διεθνούς Σύμβασης την οποία συζητάμε σε αυτή τη δεύτερη συνεδρίαση σήμερα που είναι με το Μαυροβούνιο, θα ήθελα κατ’ αρχάς να πω ότι ο κόσμος της τέχνης έχασε σήμερα μία μεγάλη ηθοποιό του κλασικού ελληνικού κινηματογράφου, τη Μάρω Κοντού, η οποία υπήρξε επίσης Βουλευτής του Ελληνικού Κοινοβουλίου πριν αρκετά χρόνια. Η απώλεια αυτή μας θλίβει όλους και θα ήθελα εκ μέρους της Πλεύσης Ελευθερίας να εκφράσω τα ειλικρινή συλλυπητήριά μου στους οικείους της και σε όλους τους φίλους και τους θαυμαστές της. Ο Σπύρος Μπιμπίλας, ο Βουλευτής μας και Πρόεδρος του ΤΑΣΕΗ, ήδη από το πρωί κάνει δηλώσεις για την απώλεια της Μάρως Κοντού. Θα μας λείψει πραγματικά. 
Έρχομαι τώρα σε κάποια ζητήματα τα οποία τέθηκαν στην προηγούμενη συνεδρίαση από τον Κοινοβουλευτικό Εκπρόσωπο της Νέας Δημοκρατίας, τον κ. Σιμόπουλο, ο οποίος αναφέρθηκε κατ’ αρχάς στη δήλωση του Δημάρχου Άργους για τον θάνατο του εικοσάχρονου στα χέρια αστυνομικών. 
Δεν ξέρω αν κατάλαβα καλά, κύριε Σιμόπουλε, αλλά νομίζω ότι επικροτείτε τη δήλωση του Δημάρχου, ο οποίος αναρωτήθηκε πώς η μητέρα του τον άφηνε να κυκλοφορεί στους δρόμους. Εύχομαι να κάνατε το αντίθετο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Το αντίθετο έκανα!
ΑΛΕΞΑΝΔΡΟΣ ΚΑΖΑΜΙΑΣ: Λέτε το αντίθετο. Καλώς.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Το αντίθετο είπε.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Το αντίθετο έκανα. Δείτε την ανάρτησή μου…
ΑΛΕΞΑΝΔΡΟΣ ΚΑΖΑΜΙΑΣ: Καλώς. Πολύ καλά κάνατε. 
Αυτές οι δηλώσεις πρέπει να καταδικάζονται, διότι είναι ακριβώς ένα πράσινο φως ανοχής απέναντι στην αστυνομική βία. Στην προκειμένη περίπτωση είναι μια δολοφονική αστυνομική βία.
Θα ήθελα, μάλιστα, με την ευκαιρία αυτή να πω ότι αύριο θα συζητήσω επίκαιρη ερώτηση με την ηγεσία του Υπουργείου Προστασίας του Πολίτη, στην οποία θα αναφερθώ και στην απαράδεκτη, κατά την άποψή μας, δήλωση του κ. Χρυσοχοΐδη ότι οι δύο αστυνομικοί υπερέβαλαν. Δεν πρόκειται για μία υπερβολή, αν η υπερβολή σκοτώνει αθώους πολίτες και τους σκοτώνει με ρατσιστικά συνθήματα και φράσεις, όπως συνέβη στην προκειμένη περίπτωση. Και αναφέρομαι στο βίντεο που όλοι είδαμε. Η υπερβολή συνήθως αναφέρεται σε μία πράξη η οποία είναι κατά βάθος ορθή, αλλά στην υπερβολή της οδηγεί σε σφάλμα. Εδώ δεν έχουμε μία πράξη ορθή. Έχουμε αστυνομική βία του χειρότερου είδους, η οποία θα πρέπει να καταδικάζεται και δεν θα πρέπει να υπάρχει καμία απολύτως ανοχή απέναντι σε αυτήν. 
Ο κ. Σιμόπουλος αναφέρθηκε και σε ζητήματα της εξωτερικής και αμυντικής πολιτικής σε σχέση με την πρόσφατη Σύνοδο Κορυφής του ΝΑΤΟ στην Άγκυρα και είπε ότι το νομοσχέδιο για τη «Γαλάζια Πατρίδα» που οι σύμβουλοι του κ. Ερντογάν και εκπρόσωποι της τουρκικής κυβέρνησης ανακοίνωναν ότι αναμένεται να ψηφιστεί το φθινόπωρο, τώρα λέει ότι δεν παράγει έννομα αποτελέσματα. 
Αυτό είναι σωστό, όσον αφορά το Διεθνές Δίκαιο, αλλά υπάρχει πρόβλημα με τη νομοθέτηση για τη «Γαλάζια Πατρίδα», η οποία μπορεί να οδηγήσει σε de facto εξελίξεις στο έδαφος, οι οποίες μπορεί να μην έχουν νομικό αντίκρισμα στο Διεθνές Δίκαιο, αλλά αυτό ακριβώς ήταν και το casus belli του 1995. Μέχρι τώρα λέγεται από πολλούς ότι δεν μπορούμε να επεκτείνουμε τα χωρικά ύδατα της χώρας στο Αιγαίο στα 12 μίλια, διότι υπάρχει το casus belli, αυτό το οποίο ο κ. Ερντογάν μας είπε στη Διάσκεψη Κορυφής του ΝΑΤΟ στην Άγκυρα ότι δεν θυμούνται πια οι Τούρκοι πολίτες. 
Και όμως, αυτή είναι η βασική αιτία για την οποία οι ελληνικές κυβερνήσεις τα τελευταία χρόνια τριάντα ένα χρόνια δεν προβαίνουν στην επέκταση των χωρικών υδάτων στο Αιγαίο. Μάλιστα, η Κυβέρνησή σας έχει κάνει και το εγκληματικό, κατά την άποψή μας, λάθος να επεκτείνει τα χωρικά ύδατα στο Ιόνιο στα 12 μίλια και να δημιουργήσει διπλό καθεστώς στα χωρικά μας ύδατα, κάτι το οποίο δεν θα έπρεπε να συμβεί και δεν έκαναν όλες οι προηγούμενες κυβερνήσεις προ της Κυβέρνησης Μητσοτάκη. Γιατί αυτό είναι το επιχείρημα της Τουρκίας, ότι η περίπτωση του Αιγαίου είναι διαφορετική, όσον αφορά τα χωρικά ύδατα και τα 12 μίλια. 
Επομένως, θα ήθελα να επισημάνω εδώ, ότι μια τέτοια προσέγγιση είναι προβληματική -δεν εξυπηρετεί τα εθνικά μας συμφέροντα- και θα περίμενα από τη Νέα Δημοκρατία και τον Κοινοβουλευτικό της Εκπρόσωπο, να είναι πιο αποφασιστικός και να μιλάει με περισσότερο σθένος ενάντια στον κίνδυνο υιοθέτησης τέτοιων νομοθετημάτων από την Τουρκία.
Η Συμφωνία που έχουμε μπροστά μας -τη συζητήσαμε εκτενέστερα στη διάρκεια της χθεσινής συνεδρίασης της Επιτροπής- είναι με το Μαυροβούνιο. Έρχεται μετά από έντεκα χρόνια, έχει υπογραφεί το 2014. Τα δημοσιεύματα που επηρεάζονται από τα συνθήματα της Κυβέρνησης μιλούν για μία συμφωνία που έρχεται στη Βουλή στο πλαίσιο ενός σχεδίου εμβάθυνσης των συνεργασιών στην περιοχή. Εμείς γνωρίζουμε και από τον κύριο Υφυπουργό ότι υπάρχουν συμβάσεις που λιμνάζουν στο Υπουργείο Εθνικής Άμυνας εδώ και δεκαετίες. Εδώ έχουμε έντεκα χρόνια καθυστέρηση. Αν ήταν πράγματι σημαντική και αν το Μαυροβούνιο ήταν κρίσιμος εταίρος, όπως είπε και ο εισηγητής της Νέας Δημοκρατίας χθες στην Επιτροπή, τότε αυτή η σύμβαση θα έπρεπε να είχε έρθει πολύ πιο νωρίς. 
Οι καθυστερήσεις αυτές, αφενός, είναι απαράδεκτες και, αφετέρου, δείχνουν ότι δεν πρόκειται για μια σημαντική σύμβαση. Ο σκοπός της είναι η ανταλλαγή απόρρητων πληροφοριών με το Μαυροβούνιο. Το Μαυροβούνιο έχει τον δεύτερο μικρότερο στρατό στο ΝΑΤΟ, είναι το πολύ δυόμισι χιλιάδες στρατιώτες. Η χώρα μας δεν έχει κανένα συμφέρον από το να παρέχει απόρρητες στρατιωτικές και αμυντικές πληροφορίες στο Μαυροβούνιο. Υπάρχει κίνδυνος αυτές να διαρρεύσουν και να πάνε σε τρίτα χέρια και στην Τουρκία, η οποία έχει από το 2018 παρόμοια συμφωνία με το Μαυροβούνιο. Είναι μια ετεροβαρής συμφωνία, η οποία μόνο το Μαυροβούνιο θα μπορούσε να ωφελήσει. 
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)
Η Πλεύση Ελευθερίας θα καταψηφίσει και αυτή τη σύμβαση, όπως και την προηγούμενη, διότι θεωρούμε ότι διακινδυνεύει τα εθνικά συμφέροντα και σε κάθε περίπτωση, δεν τα ευνοεί. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο, τον κ. Καζαμία.
Θα μου επιτρέψετε και εμένα να εκφράσω -και για λογαριασμό όλων μας- τα θερμά συλλυπητήρια για την απώλεια της Μάρως Κοντού, μιας -μέχρι την τελευταία στιγμή, πριν λίγες εβδομάδες- εξαίρετης ηθοποιού, αλλά και πολιτικού, αφού για τους νεότερους, πρέπει να θυμίσω, ότι υπήρξε Βουλευτής της Νέας Δημοκρατίας. 
Εκφράζω, λοιπόν, εκ μέρους της Βουλής των Ελλήνων και όλων των συναδέλφων, τα θερμά συλλυπητήρια στην οικογένεια της Μάρως Κοντού.
Καλώ τώρα στο Βήμα τον ειδικό αγορητή της ΝΙΚΗΣ, τον συνάδελφο κ. Τάσο Οικονομόπουλο. 
Ορίστε, κύριε Οικονομόπουλε, έχετε τον λόγο. 
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, η σημερινή κύρωση αφορά ένα αντικείμενο που εκ πρώτης όψεως μπορεί να φαίνεται τεχνικό. Στην πραγματικότητα, όμως, αγγίζει τον πυρήνα της εθνικής ασφάλειας. 
Στη σύγχρονη εποχή, η πληροφορία αποτελεί στρατηγικό πλεονέκτημα. Οι κυβερνοεπιθέσεις, οι υβριδικές απειλές και η τεχνολογική εξέλιξη έχουν καταστήσει την προστασία των διαβαθμισμένων στρατιωτικών πληροφοριών, κρίσιμο παράγοντα της αποτρεπτικής ισχύος κάθε κράτους. Γι’ αυτό και κάθε σχετική διεθνής συμφωνία απαιτεί ιδιαίτερη προσοχή. 
Η ΝΙΚΗ αντιμετωπίζει κάθε διεθνή αμυντική συμφωνία με μια σταθερή αρχή. Την αξιολογεί με τρία σταθερά κριτήρια: Εάν υπηρετεί το εθνικό συμφέρον, εάν ενισχύει την αποτρεπτική ισχύ της χώρας, εάν εντάσσεται σε μια συνεκτική εθνική στρατηγική ασφαλείας. Με αυτά τα κριτήρια εξετάζουμε και το σημερινό μνημόνιο. 
Η Ελλάδα και το Μαυροβούνιο διατηρούν παραδοσιακά σχέσεις φιλίας και συνεργασίας. Η ανάπτυξη της συνεργασίας με τα κράτη των Δυτικών Βαλκανίων αποτελεί θεμιτό στόχο της ελληνικής εξωτερικής και αμυντικής πολιτικής. Το πραγματικό ερώτημα, όμως, δεν είναι εάν πρέπει να συνεργαζόμαστε. Το πραγματικό ερώτημα είναι πώς αυτή η συνεργασία υπηρετεί συγκεκριμένα τα ελληνικά εθνικά συμφέροντα. 
Κατά τη συζήτηση στην αρμόδια Επιτροπή, θέσαμε εύλογα ερωτήματα, σχετικά με τη μεγάλη καθυστέρηση κύρωσης του μνημονίου, την επικαιροποίηση των διαδικασιών προστασίας των πληροφοριών και τον τρόπο με τον οποίο η Συμφωνία εντάσσεται στον συνολικό στρατηγικό σχεδιασμό της χώρας για τα Δυτικά Βαλκάνια. 
Ο Υφυπουργός παρείχε χρήσιμες διευκρινίσεις, επισημαίνοντας ότι ήδη  υφίσταται ουσιαστική συνεργασία μεταξύ των δύο χωρών σε ζητήματα εκπαίδευσης, επιτήρησης του εναέριου χώρου και κοινών δραστηριοτήτων στο πλαίσιο του ΝΑΤΟ. Οι διευκρινίσεις αυτές είναι χρήσιμες, ταυτόχρονα όμως επιβεβαιώνουν ότι η σημερινή κύρωση δεν αποτελεί μια απομονωμένη διοικητική πράξη, αποτελεί μέρος μιας ευρύτερης πολιτικής. Το ίδιο επιβεβαιώθηκε και από την πρόσφατη συνάντηση του Υπουργού Εθνικής Άμυνας με τον ομόλογό του, του Μαυροβουνίου, κατά την οποία επαναβεβαιώθηκε η πρόθεση περαιτέρω εμβάθυνσης της αμυντικής συνεργασίας και εξετάστηκαν οι εξελίξεις στα Δυτικά Βαλκάνια. 
Αυτό ακριβώς ενισχύει την ανάγκη η Βουλή να γνωρίζει ποιος είναι ο συνολικός στρατηγικός σχεδιασμός της Ελλάδος για την περιοχή μας και ποιο είναι το συγκεκριμένο εθνικό όφελος που επιδιώκει η χώρα μας. Τα Δυτικά Βαλκάνια αποτελούν σήμερα χώρο αυξημένου γεωπολιτικού ανταγωνισμού. Η Τουρκία αναπτύσσει σταθερά την επιρροή της στην περιοχή, μέσω αμυντικών συνεργασιών επενδύσεων και ευρύτερων γεωπολιτικών πρωτοβουλιών. Οφείλει να διαθέτει σαφή στρατηγική παρουσία και ενεργητική πολιτική. Η στρατηγική συνεργασία και η ανταλλαγή διαβαθμισμένων πληροφοριών αποκτούν πραγματική αξία, όταν αποτελούν μέρος ενός ολοκληρωμένου εθνικού σχεδίου και όχι μεμονωμένες διοικητικές πράξεις. 
Παράλληλα, η προστασία διαβαθμισμένων στρατιωτικών πληροφοριών δεν είναι στατική έννοια. Οι εξελίξεις στον κυβερνοχώρο στις υβριδικές απειλές και στη τεχνολογία πληροφοριών επιβάλλουν συνεχή αναβάθμιση των διαδικασιών ασφαλείας και διαρκή αξιολόγηση των μηχανισμών προστασίας. Η Βουλή δικαιούται να ενημερώνεται και να ασκεί ουσιαστικό κοινοβουλευτικό έλεγχο σε ζητήματα που άπτονται της εθνικής ασφάλειας. 
Η Ελλάδα χρειάζεται ισχυρές σχέσεις με τους γείτονές της. Χρειάζεται αξιόπιστες διεθνείς συνεργασίες και ασφαλή ανταλλαγή πληροφοριών. Πάνω απ’ όλα, όμως, χρειάζεται μια συνεκτική εθνική στρατηγική ασφάλειας που να συνδέει τη διπλωματία, την άμυνα και τη γεωπολιτική παρουσία της χώρας σε ένα ενιαίο σχέδιο. Μόνον έτσι κάθε διεθνής συμφωνία θα υπηρετεί με συνέπεια την ασφάλεια, την αποτροπή και τη μακροπρόθεσμη ενίσχυση της εθνικής ισχύος. Αυτή είναι η πρόταση της ΝΙΚΗΣ.
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Οικονομόπουλο.
Καλώ τώρα στο Βήμα τον ειδικό αγορητή της Ελληνικής Λύσης, τον συνάδελφο κ. Στέλιο Φωτόπουλο. 
Ορίστε, κύριε Φωτόπουλε, έχετε τον λόγο.                                    
ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ πολύ, κύριε Πρόεδρε.
Κύριε Υπουργέ, εκτιμώ το ειλικρινές ενδιαφέρον σας για την ενημέρωσή μου. Θα διαβάσω το δελτίο τύπου όταν μου το στείλετε. Παρ’ όλα αυτά, δεν αλλάζει την ουσία του θέματος, δηλαδή το γεγονός ότι ακούγαμε πριν έναν χρόνο τον Μάιο τον κ. Δένδια, ο οποίος περιέγραφε ένα οικονομικό χάος στα στρατιωτικά νοσοκομεία. Το ότι έρχεστε τώρα να φέρετε σε ένα άλλο νομοσχέδιο του Υπουργείου Κοινωνικής Συνοχής και Οικογένειας ρύθμιση πάλι για τα χρέη των στρατιωτικών νοσοκομείων, σημαίνει ότι κάτι δεν πήγε καλά και αυτό το οποίο περιέγραφε τότε με πολύ μελανά χρώματα και πολλή έμφαση ο κ. Δένδιας δεν διορθώθηκε. Αυτά για την ουσία του ζητήματος των στρατιωτικών νοσοκομείων και ειλικρινά θα αναμένω το δελτίο Τύπου και όποια άλλη πληροφορία έχετε να μου δώσετε.
 Για το δεύτερο θέμα το οποίο σας ανέφερα, τον στρατιωτικό γιατρό, δεν μου απαντήσατε αν την επομένη της αποστρατείας του παραμένει ανασφάλιστος γιατί αυτό φαίνεται στον ΕΦΚΑ. Ο στρατιωτικός γιατρός, ο οποίος ήταν μέχρι τον Απρίλη, ως ανασφάλιστος. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Δείτε τα Πρακτικά. Είπα κάτι συγκεκριμένο.
ΣΤΥΛΙΑΝΟΣ ΦΩΤΟΠΟΥΛΟΣ: Δεν είπατε όμως αν είχε ασφαλιστική ικανότητα. Σας άκουσα με πολύ μεγάλη προσοχή. Δεν μου απαντήσατε αν έχει ασφαλιστική ικανότητα. Μακάρι να κάνω λάθος. Θα σας κάνω και ερώτηση γι’ αυτό ώστε να μου απαντήσετε και εγγράφως. Ας μην σας απασχολώ άλλο με αυτό το θέμα.
 Άκουσα με πολύ μεγάλη προσοχή τον συνάδελφο από τη Συμπολίτευση για το θέμα των αμυντικών εξοπλισμών, τις μεγάλες αμυντικές δαπάνες οι οποίες έχουν πραγματοποιηθεί από το 2020 και μετά. Οριοθετώ το 2020 που ήταν ένα κομβικό έτος. Είχαμε την υβριδική απειλή στον Έβρο και είχαμε και το καλοκαίρι του 2020 που η Ελλάδα δέχτηκε επιθέσεις από την εξ Ανατολών γείτονα. 
Εμείς ως Ελληνική Λύση δεν ήμασταν αντίθετοι. Γεγονός είναι ότι υπερψηφίσαμε τις αμυντικές δαπάνες. Όμως ως Ελληνική Λύση ξέρετε πάρα πολύ καλά ότι θεωρούμε τον όρο «αμυντικές δαπάνες» ως ξεπερασμένο. Πρέπει να περάσουμε στο επόμενο επίπεδο και να μιλάμε για αμυντικές επενδύσεις. Δυστυχώς η γεωγραφία και η τύχη μάς έχει φέρει δίπλα σε έναν γείτονα ο οποίος είναι αναθεωρητικός, έναν γείτονα ο οποίος μας απειλεί και γι’ αυτό αναγκαζόμαστε ως χώρα, ως έθνος να ξοδεύουμε πολύ μεγάλο μέρος από το ΑΕΠ μας για τις Ένοπλες Δυνάμεις μας. Αυτό, λοιπόν, πρέπει να το μετατρέψουμε και από δαπάνες να γίνει επενδύσεις. 
Δυστυχώς αυτό δεν έχει συμβεί και δυστυχώς -θα συνεχίζω να το λέω- δαπανήσαμε πολλά με τις πολύ μεγάλες προμήθειες που υπήρχαν επί Κυβερνήσεως Νέας Δημοκρατίας. Αυτό που είδαμε στις μεγάλες δαπάνες και σε ό,τι αφορά τις FDI και σε ό,τι αφορά τα Rafale που ήταν μια άλλη περίπτωση υπό την έννοια ότι βιαζόμασταν να τα πάρουμε, πήραμε και μεταχειρισμένα, πήραμε και από τα αποθέματα της γαλλικής πολεμικής αεροπορίας. Παρ’ όλα αυτά και ειδικά…
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Όχι όλα.
 ΣΤΥΛΙΑΝΟΣ ΦΩΤΟΠΟΥΛΟΣ: Ναι, όχι όλα. Απλά τα πρώτα ήταν μεταχειρισμένα. Το γνωρίζουμε και ήταν η ανάγκη…
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): …είναι μια σχετική έννοια.
ΣΤΥΛΙΑΝΟΣ ΦΩΤΟΠΟΥΛΟΣ: Ναι, υπό την έννοια ότι δεν περιμέναμε να βγουν από τη γραμμή παραγωγής και τα παραλάβαμε σχεδόν αμέσως. Αυτή ήταν η ουσία και αντιλαμβανόμαστε όλοι και το κρίσιμο του χρόνου παραλαβής, για να μιλάμε με όρους κατανοητούς για όλους. 
Παρ’ όλα αυτά, επαναλαμβάνω, οι δαπάνες που έχουν γίνει τα τελευταία χρόνια και είναι τεράστιες πραγματικά δεν έχουν αφήσει ισχυρό αποτύπωμα εμφανές σε αυτό που λέμε ελληνικό αμυντικό οικοσύστημα. Το 25% το οποίο εσείς βάζετε και το οποίο είδαμε και στην περίπτωση των FDI, των Belharra κατά την εμπορική τους ονομασία, είναι ευχολόγια. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Υπάρχει προηγούμενο τα προηγούμενα χρόνια. Υπάρχουν ελληνικές αμυντικές βιομηχανίες -δεν θέλω να τις αναφέρω ονομαστικά, το έχω κάνει στις επιτροπές- οι οποίες μέχρι και σήμερα εισπράττουν χρήματα εξαιτίας αμυντικών προμηθειών των προηγούμενων ετών. Θέλω να πω ότι αυτού του είδους οι συμφωνίες δεν είναι όνειρο θερινής νυκτός, όπως μας είχε πει ο Δένδιας. Θα πρέπει να γίνονται και να υπογράφονται πριν τις προμήθειες εάν θέλεις να έχεις αποτέλεσμα. Οτιδήποτε άλλο είναι ευχολόγιο. 
Θα συμφωνήσω σε αυτό που είπατε και εσείς εχθές και στο οποίο συνομολογούμε όλοι: Πολλαπλασιαστής ισχύος των ελληνικών Ενόπλων Δυνάμεων είναι το προσωπικό στο οποίο θα πρέπει να φερόμαστε με τον σεβασμό που του αναλογεί και που του αρμόζει. Είναι οι άνδρες και οι γυναίκες των Ενόπλων Δυνάμεων οι οποίοι βρίσκονται ανάμεσα στους αμάχους Έλληνες πολίτες και στους ισλαμιστές γείτονές μας της Τουρκίας, όπως και η εφεδρεία, όταν κάποια στιγμή ανανεωθεί και άρχισε να λειτουργεί όπως πρέπει να λειτουργεί. Θα πούμε πολλά και για το εγχείρημα αυτό το οποίο ξεκινήσατε σε σχέση με την εφεδρεία και το τι έχει γίνει και τα ευτράπελα τα οποία εγώ ως ενεργό μέλος εφεδρείας είδα στην πρώτη αυτή προσπάθεια. Εν πάση περιπτώσει δεν είναι του παρόντος.
 Αυτό, λοιπόν, στο οποίο καταλήγουμε είναι το προσωπικό των Ενόπλων Δυνάμεων, που εσείς ως Κυβέρνηση καταφέρατε να το βγάλετε δύο φορές στον δρόμο όλο το προηγούμενο διάστημα με αφορμή τα νομοσχέδια και κυρίως αυτό το οποίο ψηφίστηκε τον Ιανουάριο για το προσωπικό των Ενόπλων Δυνάμεων.
 Κλείνοντας να αναφερθώ και στη Σύμβαση την οποία καλούμαστε να κυρώσουμε σήμερα, δώδεκα χρόνια μετά την υπογραφή της. Θα ακουστούν, υποθέτω, από την πλευρά της Συμπολίτευσης τίτλοι λίγο υπερβολικοί υπό την έννοια της σημασίας που μπορεί να έχει μία τέτοια συμφωνία. Αν πραγματικά είχε τη σημασία που θα της αποδώσετε στις ομιλίες σας, θα έπρεπε να έχει κυρωθεί από την Ελληνική Βουλή το προηγούμενο διάστημα και όχι να περιμένουμε να περάσουν δώδεκα χρόνια. Στο διάστημα αυτό το Μαυροβούνιο έγινε μέλος του ΝΑΤΟ. Υπολογίζουμε ότι θα γίνει -και μακάρι να γίνει- και μέλος της Ευρωπαϊκής Ένωσης, επειδή τα Δυτικά Βαλκάνια οφείλουν να ηρεμήσουν και να ξεπεράσουν τα προβλήματα τα οποία είχαν όλα τα προηγούμενα χρόνια. 
Παρ’ όλα αυτά εμείς θα συνεχίσουμε να τονίζουμε ότι δεν μιλάμε για μια ιδιαίτερα μεγάλη συμφωνία. Είναι μια χώρα με λιγότερο από 2.500 -2.340 για την ακρίβεια- επαγγελματικό στρατό στις Ένοπλες Δυνάμεις, μια χώρα η οποία δαπανά λιγότερο από το 2% και αυτό το 2%, για να ξέρουμε για τι μιλάμε, είναι περίπου 134 εκατομμύρια τον χρόνο. Αυτός είναι ο προϋπολογισμός των δυνάμεων του Μαυροβουνίου, για να γνωρίζουμε και να αντιλαμβανόμαστε ποιο είναι το μέγεθος του στρατού και της σύμβασης την οποία συζητάμε…
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Ευχαριστώ τον συνάδελφο τον κ. Φωτόπουλο.
Πριν καλέσω στο Βήμα τον συνάδελφο τον κ. Ξανθόπουλο, να κάνω κάποιες ανακοινώσεις:
 Η Διαρκής Επιτροπή Δημόσιας Διοίκησης Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης «Μέτρα εφαρμογής του Κανονισμού (ΕΕ) 2024/1689 του Ευρωπαϊκού Κοινοβουλίου και του Συμβουλίου της 13ης Ιουνίου 2024 “Κανονισμός για την τεχνητή νοημοσύνη” - Tροποποίηση του n. 4961/2022 (A΄ 146)  και άλλες διατάξεις».
Επίσης, κυρίες και κύριοι συνάδελφοι, θα ήθελα να σας ανακοινώσω ότι οι Βουλευτές κ.κ. Αλέξανδρος Μεϊκόπουλος, Χάρης Μαμουλάκης και Μαρίνα Κοντοτόλη με τις από 15 Ιουλίου 2026 επιστολές τους προς τον Πρόεδρο της Βουλής μάς γνωστοποιούν την ανεξαρτητοποίησή τους από την Κοινοβουλευτική Ομάδα «ΣΥΡΙΖΑ-Προοδευτική Συμμαχία». 
Οι προαναφερθείσες επιστολές κατατίθενται στα Πρακτικά της σημερινής συνεδρίασης.
 (Οι προαναφερθείσες επιστολές καταχωρίζονται στα Πρακτικά και έχουν ως εξής:




ΠΡΟΕΔΡΕΥΩΝ (Αθανάσιος Μπούρας): Καλείται στο Βήμα ο ειδικός αγορητής της Κοινοβουλευτικής Ομάδας του «ΣΥΡΙΖΑ-Προοδευτική Συμμαχία», ο συνάδελφος κ. Θεόφιλος Ξανθόπουλος.
ΘΕΟΦΙΛΟΣ ΞΑΝΘΟΠΟΥΛΟΣ: Κυρίες και κύριοι συνάδελφοι, βλέπετε η ζωή τι παιχνίδια παίζει. Αμέσως μετά την ανακοίνωση της ανεξαρτητοποίησης άλλων τριών Βουλευτών, ήρθε η σειρά μου να μιλήσω για λογαριασμό της Κοινοβουλευτικής Ομάδας του ΣΥΡΙΖΑ και να μιλήσω για ένα θέμα που έχει σχέση με την κύρωση του μνημονίου κατανόησης Ελλάδας - Μαυροβουνίου που έχει περιεχόμενο την αμοιβαία προστασία διαβαθμισμένων στρατιωτικών πληροφοριών.
Είναι, λοιπόν, ένα μνημόνιο κατανόησης που αφορά την αμοιβαία προστασία των διαβαθμισμένων στρατιωτικών πληροφοριών και είναι μια συμφωνία απολύτως τυπική, θεσμική και αναμενόμενη στο πλαίσιο της διεθνούς συνεργασίας μεταξύ των δύο χωρών. 
Δεν εισάγει νέες στρατιωτικές δεσμεύσεις, δεν επιβαρύνει οικονομικά τη χώρα, δεν μεταβάλλει την εξωτερική πολιτική της Ελλάδας. Αντίθετα, έχει σκοπό να ενισχύσει την ασφάλεια, τη διαφάνεια και τη θεσμική αξιοπιστία της συνεργασίας μας με ένα κράτος που αποτελεί σταθερό εταίρο της χώρας μας.
Το Μαυροβούνιο είναι μια χώρα που έχει κάνει σημαντικά βήματα στον εκδημοκρατισμό, την ευρωπαϊκή πορεία και τη σταθεροποίηση της περιοχής των Δυτικών Βαλκανίων. Η συνεργασία μας μαζί του σε θέματα ασφάλειας πληροφοριών δεν πρέπει να είναι απλώς τεχνική, αλλά πολιτική επιλογή υπέρ της σταθερότητας της θεσμικής ωριμότητας και της ευρωπαϊκής προοπτικής της περιοχής. 
Σε αυτό το πλαίσιο εντάσσεται και η παρούσα κύρωση του Μνημονίου Κατανόησης, απολύτως συμβατού με το πλαίσιο Κοινής Πολιτικής Ασφάλειας και Άμυνας της Ευρωπαϊκής Ένωσης. Άλλωστε, αντίστοιχες συμφωνίες έχουν υπογραφεί από όλες τις χώρες της Ευρωπαϊκής Ένωσης, συμπεριλαμβανόμενης και της Ελλάδας. 
Η προστασία διαβαθμισμένων πληροφοριών είναι προϋπόθεση για συμμετοχή σε κοινά ευρωπαϊκά προγράμματα, σε αποστολές, σε συμβάσεις και σε συνεργασίες που απαιτούν εμπιστοσύνη και θεσμική συνέπεια. Σε μια εποχή όπου η ασφάλεια πληροφοριών, η κυβερνοασφάλεια και η προστασία ευαίσθητων δεδομένων αποτελούν κρίσιμους πυλώνες της εθνικής και ευρωπαϊκής ασφαλείας η ύπαρξη σαφών κανόνων συνεργασίας είναι απαραίτητες. 
Το μνημόνιο διασφαλίζει ότι οι δύο χώρες εφαρμόζουν ίδιους κανόνες, ίδιες διαδικασίες, ίδιες εγγυήσεις. Διασφαλίζει ότι η ανταλλαγή πληροφοριών γίνεται με τρόπο ασφαλή, ελεγχόμενο και απολύτως συμβατό με το Διεθνές Δίκαιο και τις ευρωπαϊκές πρακτικές. 
Η Ελλάδα έχει κάθε συμφέρον να ενισχύσει τη συνεργασία της με χώρες που μοιράζονται τις ίδιες αξίες και τις ίδιες δεσμεύσεις. Η ασφάλεια πληροφοριών οφείλει να μην είναι πεδίο ανταγωνισμού, αλλά πεδίο εμπιστοσύνης και η εμπιστοσύνη αυτή χτίζεται με θεσμικά εργαλεία, όπως το μνημόνιο που συζητάμε σήμερα. 
Δεν υπάρχει καμιά ασυμμετρία, καμιά επιβάρυνση, κανένας κίνδυνος για την Ελλάδα. Αντίθετα, υπάρχει ενίσχυση της θεσμικής μας παρουσίας, της διεθνούς αξιοπιστίας μας και της δυνατότητας να συμμετέχουμε ισότιμα σε ευρωπαϊκές και νατοϊκές διαδικασίες. 
Κυρίες και κύριοι συνάδελφοι, η σημερινή κύρωση θα μπορούσε να είναι ένας κρίκος στην αλυσίδα οικοδόμησης στέρεων σχέσεων πολυμερών συνεργασιών, όπως έκανε η κυβέρνηση ΣΥΡΙΖΑ, όταν με συνέπεια προωθούσαμε την ευρωπαϊκή προοπτική των Δυτικών Βαλκανίων και την ανάγκη να οικοδομηθούν σχέσεις εμπιστοσύνης και σταθερότητας στην περιοχή. 
Ήταν η περίοδος που η Ελλάδα συνέβαλε στην ειρήνη και τη σταθερότητα των Βαλκανίων, προωθώντας πρωτοβουλίες πολυμερούς συνεργασίας και συνανάπτυξης, με αποκορύφωμα την ιστορική Συμφωνία των Πρεσπών τον Ιούνιο του 2018, μια σημαντική συμφωνία βασισμένη στην ιδέα της συνανάπτυξης και της κοινής ασφάλειας στα Βαλκάνια που έλυσε ένα χρόνιο πρόβλημα της ελληνικής εξωτερικής πολιτικής, συμβάλλοντας παράλληλα στην ειρήνη στην περιοχή. 
Ωστόσο, και αυτό το νήμα κόπηκε βίαια από την Κυβέρνηση Μητσοτάκη το 2019 και έπρεπε να περάσουν επτά χρόνια για να αναλάβει φέτος τον Απρίλιο στο περιθώριο του Φόρουμ των Δελφών η Κυβέρνηση Μητσοτάκη μια πρωτοβουλία για τη γρήγορη ένταξη των χωρών των Δυτικών Βαλκανίων και αυτή όχι στο πλαίσιο μιας συνεκτικής στρατηγικής, αλλά ενόψει της ανάληψης της Προεδρίας της Ευρωπαϊκής Ένωσης από την Αθήνα το δεύτερο εξάμηνο του 2027. Άλλη μια ένδειξη ότι η Κυβέρνηση και στα Βαλκάνια κινείται χωρίς στρατηγική ή ορθότερα με όρους περισσότερο επικοινωνιακούς παρά ουσιαστικούς. 
Κυρίες και κύριοι συνάδελφοι, ο ΣΥΡΙΖΑ υπερψηφίζει το Μνημόνιο Κατανόησης μεταξύ Ελλάδας και Μαυροβουνίου. Ωστόσο, υπογραμμίζουμε την επείγουσα ανάγκη να ξαναπιάσει η χώρα το νήμα μιας ενεργητικής, πολυδιάστατης, φιλειρηνικής εξωτερικής πολιτικής, την ανάγκη για μια ουσιαστική, συνεκτική εθνική στρατηγική της χώρας μας για τα Βαλκάνια, μια στρατηγική που αναβαθμίζει τον ρόλο της Ελλάδας στην περιοχή, προάγει την ειρήνη, τη σταθερότητα, τη συνεργασία, καταπολεμά τους εθνικισμούς και τους αλυτρωτισμούς σε μια περιοχή που ακόμη και σήμερα θεωρείται εν δυνάμει  πυριτιδαποθήκη, μια στρατηγική απαραίτητη ειδικά στη σημερινή συγκυρία, κατά την οποία άλλες χώρες, όπως η Τουρκία ή η Κίνα, επιχειρούν να εδραιώσουν τα οικονομικά τους συμφέροντα στην περιοχή. 
Για μια τέτοια πολιτική δεν αρκεί ένα μνημόνιο κατανόησης, απαιτείται σοβαρή πολιτική βούληση για να υπάρχουν γέφυρες διαλόγου και συνεργασίας με στόχο την ισότιμη συνεργασία και αλληλεγγύη των λαών των Βαλκανίων και την οικοδόμηση μιας διαβαλκανικής συνεργασίας, η οποία δεν αναιρεί την ευρωπαϊκή προοπτική των βαλκανικών χωρών, αλλά την ενισχύει προς όφελος των λαών της. 
Σας ευχαριστώ, κύριε Πρόεδρε. 
(Χειροκροτήματα)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον συνάδελφό μας κ. Θεόφιλο Ξανθόπουλο.
Και να καλέσω τώρα στο Βήμα τον ειδικό αγορητή του Κομμουνιστικού Κόμματος Ελλάδας, τον συνάδελφο κ. Βασίλη Μεταξά. 
Κύριε Μεταξά, έχετε τον λόγο.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ: Ευχαριστώ, κύριε Πρόεδρε.
Η συμφωνία περί προστασίας διαβαθμισμένων στρατιωτικών πληροφοριών με το Μαυροβούνιο, την οποία το ΚΚΕ καταψηφίζει, και γενικότερα οποιαδήποτε διακρατική συμφωνία μεταξύ δύο κρατών μελών του ΝΑΤΟ για τη διασφάλιση απόρρητων πληροφοριών δεν είναι μια απλή, τεχνική ή διοικητική ρύθμιση, όπως τονίσαμε και στη συζήτηση χθες στην επιτροπή. Αποτελεί τμήμα ενός ευρύτερου πλαισίου της πολιτικοστρατιωτικής συνεργασίας και της συμμετοχής των συμβαλλόμενων χωρών στην ενίσχυση των δομών του ΝΑΤΟ. 
Η διασφάλιση της απορρητότητας των πληροφοριών είναι δεδομένο ότι τροφοδοτεί τους μηχανισμούς ενίσχυσης του ΝΑΤΟ στο πλαίσιο των ιμπεριαλιστικών ανταγωνισμών και στην περιοχή των Βαλκανίων που διαχρονικά ήταν και παραμένουν και έντονοι και αιματοβαμμένοι. 
Οι ενέργειες αυτές καλύπτουν σχεδιασμούς ομογενοποίησης των δομών των Ενόπλων Δυνάμεων Ελλάδας και Μαυροβουνίου στα νατοϊκά πρότυπα, ταυτοποιούν συστήματα εκπαίδευσης για κοινές στρατιωτικές επιχειρήσεις, διευκολύνουν την ανάπτυξη κοινών εξοπλιστικών προγραμμάτων, καλλιεργούν νοοτροπίες στο προσωπικό των Ενόπλων Δυνάμεων για συμμετοχή σε ιμπεριαλιστικές πολυεθνικές στρατιωτικές επιχειρήσεις κ.ο.κ.
Δεν είναι τυχαίο ότι η συγκεκριμένη συμφωνία υπογράφτηκε το μακρινό 2014, τρία χρόνια πριν την ένταξη του Μαυροβουνίου στο ΝΑΤΟ, επιβεβαιώνοντας ότι ο τίτλος του σημαιοφόρου των νατοϊκών σχεδιασμών δεν είναι προνόμιο μόνο της τωρινής Κυβέρνησης Μητσοτάκη που εμπλέκει τη χώρα όλα και πιο βαθιά στους επικίνδυνους σχεδιασμούς στα πλαίσια της κλιμάκωσης των ιμπεριαλιστικών συγκρούσεων. Ο τίτλος του σημαιοφόρου μια χαρά ήταν, ανήκε και στην προηγούμενη κυβέρνηση Τσίπρα, ο οποίος Τσίπρας και σήμερα κραδαίνει τα διαπιστευτήριά του, τη νατοϊκής κοπής Συμφωνία των Πρεσπών, την ελληνοαμερικανική συμφωνία για τις βάσεις, την έναρξη της στρατηγικής συνεργασίας με το κράτος δολοφόνο του Ισραήλ. 
Η θέση λοιπόν του σημαιοφόρου του ΝΑΤΟ είναι διαχρονική κατεύθυνση που υπηρέτησαν όλες οι κυβερνήσεις για λογαριασμό των συμφερόντων της αστικής τάξης της χώρας και που θα υπηρετήσει και η επόμενη κυβέρνηση, όποια κι αν είναι αυτή. 
Όλα αυτά καμία σχέση δεν έχουν με την προάσπιση των συνόρων της χωράς και την υπεράσπιση των κυριαρχικών της δικαιωμάτων. Το αντίθετο συμβαίνει, όπως διδάσκει και η πρόσφατη ιστορία και αφορά και τη σύμβαση.
Για παράδειγμα, η αφετηρία της διείσδυσης του ΝΑΤΟ στα Βαλκάνια έρχεται από την περίοδο της βρώμικης και δολοφονικής επίθεσης των Ηνωμένων Πολιτειών του ΝΑΤΟ και της Ευρωπαϊκής Ένωσης στη Γιουγκοσλαβία, με κατάληξη τη διάλυσή της και τη δημιουργία νέων κρατών και κρατών προτεκτοράτων. 
Η τότε κυβέρνηση του ΠΑΣΟΚ είχε συμβάλλει αποφασιστικά στο αιματοκύλισμα του γιουγκοσλάβικου λαού, προσυπέγραψε έναν έναν τους δολοφονικούς αεροπορικούς βομβαρδισμούς. Είχε απέναντί της όμως τον λαό και τη νεολαία της χώρας, με μπροστά τις δυνάμεις του ΚΚΕ. 
Θυμόμαστε τότε αυτά που έλεγε ο Κώστας Σημίτης «Δεν θα επιτρέψουμε να κάνει εξωτερική πολιτική το ΚΚΕ», ακριβώς επειδή το ΚΚΕ πρωτοστάτησε σε ένα τεράστιο κύμα διεθνιστικής αλληλεγγύης, με πρωτόγνωρα για την εποχή μαζικά χαρακτηριστικά απειθαρχίας και κατά μέτωπο αντιμετώπισης των νατοϊκών δυνάμεων, με επίκεντρο -όλοι θυμόμαστε- τότε τη Θεσσαλονίκη, με τα καθημερινά μπλόκα στα καμιόνια του θανάτου που σταματούσαν όποτε και αν προσπαθούσαν να διασχίσουν τη χώρα, μέρα ή νύχτα, από χιλιάδες διαδηλωτές και παρά την καταστολή και τρομοκρατία, με την άρνηση των στρατευμένων να ενταχθούν και να εκτελέσουν διαταγές συμμετοχής στις πολεμικές επιχειρήσεις, με πιο λαμπρό παράδειγμα την παλικαρίσια στάση των ναυτών του αντιτορπιλικού «Θεμιστοκλής». Διδάγματα πολύτιμα στις σημερινές συνθήκες του ιμπεριαλιστικού πολέμου για το ποια στάση πρέπει να κρατήσει ξανά ο λαός της χώρας.
Σήμερα λοιπόν, που η συζήτηση όλων των άλλων κομμάτων στριφογυρίζει γύρω από την εξασφάλιση περισσότερων ή καλύτερων ανταλλαγμάτων αντισταθμιστικών για τη συμμετοχή στο σφαγείο του πολέμου, ώστε να εξασφαλίσουν περισσότερο ζωτικό χώρο για το κεφάλαιο της χώρας, κάτι που βαφτίζουν εθνικό συμφέρον, ο λαός πρέπει να επιλέξει τον δικό του δρόμο. Να μη στοιχηθεί πίσω από καμία ιμπεριαλιστική σημαία, να μην αποδεχτεί καμία θυσία για τα κέρδη του κεφαλαίου, αλλά να σηκώσει το κεφάλι και να διεκδικήσει τη ζωή που του ανήκει. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Μεταξά.
Και να καλέσω τώρα στο Βήμα τον εισηγητή του ΠΑΣΟΚ-Κινήματος Αλλαγής, τον συνάδελφο κ. Μιχάλη Κατρίνη. 
ΜΙΧΑΗΛ ΚΑΤΡΙΝΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, η πρόσφατη Σύνοδος του ΝΑΤΟ στην Άγκυρα ανέδειξε με τον πιο χαρακτηριστικό τρόπο τις νέες γεωπολιτικές ισορροπίες που διαμορφώνονται στην περιοχή μας με μία ανησυχητική αναβάθμιση του ρόλου της Τουρκίας στις ευρωατλαντικές δομές. Η Τουρκία εμφανίζεται σήμερα από πολλούς συμμάχους και όχι μόνο, και από πολλούς εταίρους στην Ευρωπαϊκή Ένωση οφείλω να τονίσω, ως κρίσιμος παράγοντας για τη συνοχή της συμμαχίας και αναπόσπαστο τμήμα του δυτικού συστήματος ασφαλείας, λόγω της γεωγραφικής της θέσης, της στρατιωτικής ισχύος, αλλά και του ρόλου της στις περιφερειακές εξελίξεις.
Όμως η Τουρκία δεν έπαψε ποτέ να είναι η χώρα που εξακολουθεί να τηρεί το casus belli έναντι της Ελλάδας, να αμφισβητεί ευθέως τα κυριαρχικά δικαιώματά μας -βλέπε παρεμπόδιση πόντισης καλωδίου στην Κάσο, είχαμε πάει πρόσφατα με τον Πρόεδρο του ΠΑΣΟΚ για να υπενθυμίσουμε αυτό το οποίο υποσχεθήκατε να κάνετε, αλλά ακόμα περιμένουμε- και βεβαίως η Τουρκία να προβάλλει αναθεωρητικές διεκδικήσεις στο Αιγαίο, αλλά και στην Ανατολική Μεσόγειο. 
Το ερώτημα λοιπόν είναι απλό: Γιατί δεν τέθηκαν από τον κ. Μητσοτάκη αυτά τα ζητήματα εκεί που έπρεπε να τεθούν, δηλαδή στις εργασίες της συνόδου κορυφής του ΝΑΤΟ, για να καταγραφούν και στα επίσημα πρακτικά της συνόδου; Γιατί δεν έγινε σαφές προς τους συμμάχους ότι δεν μπορεί να αντιμετωπίζεται ως κανονικότητα η στάση μιας χώρας που απειλεί ένα άλλο κράτος-μέλος της συμμαχίας; 
Είναι εικόνα Πρωθυπουργού, κυρίες και κύριοι συνάδελφοι, να σιωπά μέσα στη Σύνοδο και να επιχειρεί να διασώσει τα προσχήματα με δηλώσεις του στα μέσα μαζικής ενημέρωσης εκτός Συνόδου, όπως έκανε ο κ. Μητσοτάκης, μόνο και μόνο για εσωτερική κατανάλωση; Είναι εξωτερική πολιτική, αναρωτιέμαι, η σιωπή, η αμηχανία, η αποδοχή τετελεσμένων που επιδεινώνουν τη θέση της χώρας, θέτοντας σε περαιτέρω διακινδύνευση τα γεωπολιτικά συμφέροντα της χώρας; 
Η εξωτερική πολιτική δεν ασκείται με εκ των υστέρων διαπιστώσεις. Οι ελληνικές θέσεις πρέπει να διατυπώνονται έγκαιρα, καθαρά και αποφασιστικά πριν διαμορφωθούν και φυσικά πριν παγιωθούν οι συσχετισμοί. Η Ελλάδα οφείλει να διαθέτει καθαρή στρατηγική, σταθερές θέσεις, σαφή βούληση, να τις υπερασπίζεται εκεί όπου λαμβάνονται οι αποφάσεις, αυτό δηλαδή που δεν κάνει η Κυβέρνηση της Νέας Δημοκρατίας και ο κ. Μητσοτάκης.
Κυρίες και κύριοι συνάδελφοι, υπάρχει όμως ένα ακόμα ζήτημα το οποίο προκαλεί εύλογα προβληματισμούς. Την ώρα που η Ελλάδα προχωρά στην προμήθεια είκοσι συν είκοσι -το είπε χθες ο κ. Δαβάκης- αεροσκαφών F-35 με συνολικό κόστος που θα υπερβεί τα 7,5 δισεκατομμύρια ευρώ ο Υπουργός Εθνικής Άμυνας σε δημόσια τοποθέτησή του δηλώνει ότι τα συγκεκριμένα αεροσκάφη δεν πρέπει να χρησιμοποιηθούν έναντι συμμαχικής χώρας, δηλαδή της Τουρκίας για να μιλάμε ανοιχτά. 
Γεννάται λοιπόν ένα εύλογο ερώτημα: Αν δεν μπορούν να χρησιμοποιηθούν, να αξιοποιηθούν, έναντι της μοναδικής υπαρκτής και πραγματικής απειλής για τη χώρα μας, η οποία αμφισβητεί εμπράκτως την εδαφική μας κυριαρχία, τότε ποιος είναι ο επιχειρησιακός και στρατηγικός ρόλος; Προφανώς δεν ζητάμε να αποκαλυφθούν επιχειρησιακά σχέδια, ζητάμε όμως πολιτική συνέπεια. 
Δεν μπορεί λοιπόν, από τη μία, να παρουσιάζετε τα F-35 ως κορυφαία επένδυση στην αποτρεπτική ισχύ της χώρας και, από την άλλη, να δημιουργούνται έστω και με ατυχείς δηλώσεις δημόσια ερωτήματα για το εύρος της αποστολής τους. Γιατί η αποτροπή δεν οικοδομείται, κυρίες και κύριοι συνάδελφοι, μόνο με την απόκτηση προηγμένων οπλικών συστημάτων. Οικοδομείται και με τη σαφήνεια κυρίως των πολιτικών μηνυμάτων που εκπέμπει η χώρα και σε φίλους και αντιπάλους. Κάθε ασάφεια είναι σίγουρο ότι αποδυναμώνει την αξιοπιστία της αποτροπής. Η Ελλάδα δεν μπορεί να εμφανίζεται ως ο δεδομένος σύμμαχος που αποδέχεται σιωπηρά τις εξελίξεις οι οποίες θίγουν ευθέως ή εμμέσως τα εθνικά μας συμφέροντα. 
Κυρίες και κύριοι συνάδελφοι, το μνημόνιο κατανόησης με το Μαυροβούνιο για την αμοιβαία προστασία διαβαθμισμένων στρατιωτικών πληροφοριών είναι μια συμφωνία που διευκολύνει τη διμερή συνεργασία μεταξύ δύο φιλικών χωρών και δύο χωρών που είναι σύμμαχοι στο ΝΑΤΟ. Ωστόσο, όμως, παραμένουν ορισμένα εύλογα ερωτήματα που θέσαμε και χθες στην Επιτροπή. Είναι μια συμφωνία που υπογράφηκε το 2014 -ειπώθηκε πριν- δηλαδή πάρα πολλά χρόνια πριν, όταν το Μαυροβούνιο δεν ήταν ακόμα μέλος του ΝΑΤΟ. Στο μεταξύ εντάσσεται στη συμμαχία, αλλάζει ριζικά στο ενδιάμεσο το ευρωπαϊκό, αλλά και διεθνές περιβάλλον ασφαλείας και αναδείχθηκαν και καινούργιες προκλήσεις, όπως η κυβερνοασφάλεια, αλλά και οι υβριδικές απειλές. 
Ο κ. Δαβάκης μας απάντησε χθες ότι οι διμερείς συμφωνίες ανταλλαγής διαβαθμισμένων πληροφοριών παραμένουν αναγκαίες ακόμα και μεταξύ συμμάχων του ΝΑΤΟ και προς επίρρωση του επιχειρήματος που επικαλεστήκατε επικαλεστήκατε τη συμμαχία πληροφοριών Five Eyes. 
Όμως, δεν ήταν αυτό το ερώτημά μας, κύριε Υφυπουργέ. Δεν ρωτήσαμε αυτό εμείς. Ουδέποτε αμφισβητήσαμε την αξία της διμερούς συνεργασίας μεταξύ συμμάχων ούτε θεωρούμε βεβαίως εύστοχη εκ μέρους σας την επίκληση μιας μοναδικής συμμαχίας πληροφοριών, όπως η Five Eyes, για να απαντηθεί το ξεκάθαρο ερώτημα που ευθέως θέσαμε. 
Το ζήτημα που θέσαμε είναι αν το συγκεκριμένο κείμενο του 2014, που σήμερα η Εθνική Αντιπροσωπεία κυρώνει και καθιστά νόμο του ελληνικού κράτους, αξιολογήθηκε με βάση τα σημερινά δεδομένα και ποια υπηρεσιακή ή πολιτική αξιολόγηση οδήγησε στο συμπέρασμα ότι εξακολουθεί να καλύπτει πλήρως τις σημερινές ανάγκες. Καθαρά ερωτήματα, αναμένουμε με ενδιαφέρον τις απαντήσεις. Η διαβεβαίωσή σας ότι καλύπτει τις τρέχουσες και μελλοντικές ανάγκες αποτελεί ένα συμπέρασμα, δεν συνιστά όμως τεκμηρίωση αυτού του συμπεράσματος και σίγουρα όχι απάντηση σε αυτό που ρωτήσαμε.
Παρά λοιπόν τις επιφυλάξεις μας, θεωρούμε ότι η κύρωση της Συμφωνίας είναι και θετική, αλλά και χρήσιμη για τη διμερή συνεργασία, και γι’ αυτό το ΠΑΣΟΚ την υπερψηφίζει.
Σας ευχαριστώ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Κατρίνη.
Και να καλέσω τώρα στο Βήμα τον εισηγητή της Νέας Δημοκρατίας, τον συνάδελφό κ. Σπύρο Κουλκουδίνα. 
Κύριε Κουλκουδίνα, έχετε τον λόγο. 
ΣΠΥΡΙΔΩΝ ΚΟΥΛΚΟΥΔΙΝΑΣ: Σας ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, κύριε Κατρίνη σκέφτεστε να είχε πάρει η Τουρκία τα σαράντα F-35 με τον όρο να μην τα χρησιμοποιήσει έναντι σύμμαχης χώρας και η Ελλάδα να παρακαλούσε σήμερα γονυπετής να τα αποκτήσει; Διότι συμβαίνει το αντίστροφο και νομίζω ότι είναι καλύτερο το αντίστροφο, αυτό το οποίο συμβαίνει τώρα, ότι η Ελλάδα έχει τα F-35 και η Τουρκία παρακαλάει γονυπετής να τα αποκτήσει. 
Στα του μνημονίου κατανόησης τώρα μεταξύ της Ελληνικής Δημοκρατίας και της Κυβέρνησης του Μαυροβουνίου, είναι κάτι το οποίο αποτελεί μία ακόμα σημαντική διεθνή συμφωνία του Υπουργείου Εθνικής Άμυνας. Το μνημόνιο κατανόησης μεταξύ της Ελληνικής Δημοκρατίας και του Μαυροβουνίου που υπογράφηκε στην Ποντγκόριτσα το Δεκέμβριο του 2014, όντως δώδεκα χρόνια πριν, αφορά στην αμοιβαία προστασία διαβαθμισμένων στρατιωτικών πληροφοριών. 
Η Συμφωνία αυτή δεν αποτελεί μία απομονωμένη ή απλώς τυπική γραφειοκρατική πράξη. Εντάσσεται οργανικά στο ευρύτερο στρατηγικό δόγμα της εξωτερικής πολιτικής και της αμυντικής διπλωματίας που ασκεί η Κυβέρνησή μας τα τελευταία χρόνια, ένα δόγμα που βασίζεται στην εξωστρέφεια, την οικοδόμηση ισχυρών συμμαχιών, τον σεβασμό του Διεθνούς Δικαίου και κυρίως την εμπέδωση της ασφάλειας και της σταθερότητας στην ευαίσθητη περιοχή της Νοτιοανατολικής Ευρώπης και των Δυτικών Βαλκανίων. 
Κυρίες και κύριοι συνάδελφοι, η Ελλάδα αποτελεί διαχρονικά και αποδεδειγμένα τον βασικότερο πυλώνα σταθερότητας στην ευρύτερη περιοχή μας. Η σταθερή και η ειλικρινής υποστήριξη της χώρας μας στην ευρωπαϊκή και ευρωατλαντική προοπτική των Δυτικών Βαλκανίων δεν είναι μία θεωρητική διακήρυξη αρχών. Μετουσιώνεται καθημερινά σε πράξη μέσα από διμερείς και πολυμερείς συμφωνίες, μέσα από την παροχή τεχνογνωσίας και μέσα από την στενή αμυντική συνεργασία. Το Μαυροβούνιο ως κράτος-μέλος του ΝΑΤΟ πλέον αποτελεί έναν σημαντικό εταίρο στην προσπάθεια αυτή. 
Σε μια περίοδο λοιπόν έντονων γεωπολιτικών αναταράξεων η θεσμική θωράκιση της αμυντικής συνεργασίας στέλνει ένα ηχηρό μήνυμα ασφάλειας και σταθερότητας σε ολόκληρη την περιοχή της Αδριατικής, αλλά και των Βαλκανίων.
Η κατάθεση λοιπόν, αυτού του μνημονίου έγινε ταυτόχρονα με την αμυντική συμφωνία Ελλάδας-Βουλγαρίας για την υποστήριξη του ελληνικού στρατιωτικού αποσπάσματος. 
Αυτό, λοιπόν, αποδεικνύει ότι η Ελλάδα αναβαθμίζει συνολικά, αλλά και με ταχύτητα πλέον το πλέγμα των αμυντικών μας συμμαχιών στα Βαλκάνια. Με την παρούσα Κύρωση, κυρίες και κύριοι συνάδελφοι, ενισχύουμε τους δεσμούς μας με μία σύμμαχο χώρα και θωρακίζουμε περαιτέρω τη βόρεια γειτονιά μας. 
Επιτρέψτε μου να σταθώ στα βασικά σημεία του Μνημονίου Κατανόησης, τα οποία αναλύσαμε διεξοδικά και κατά τη διάρκεια της επεξεργασίας του νομοσχεδίου στην αρμόδια Διαρκή Επιτροπή. Το παρόν σχέδιο νόμου έρχεται να καλύψει ένα κενό, θεσπίζοντας ένα σύγχρονο, αυστηρό και ξεκάθαρο νομικό πλαίσιο για τη διαχείριση, για τη μετάδοση, την αποθήκευση και την προστασία στρατιωτικών δεδομένων υψηλής ασφάλειας. 
Πιο συγκεκριμένα, το μνημόνιο καθορίζει με απόλυτη σαφήνεια τις αρμόδιες Εθνικές Αρχές Ασφαλείας για την εφαρμογή του, με το ΓΕΕΘΑ να αναλαμβάνει την εποπτεία από την ελληνική πλευρά. Προβαίνει στην ακριβή αντιστοίχιση των εθνικών βαθμών διαβάθμισης ασφαλείας των δύο χωρών, διασφαλίζοντας ότι μία πληροφορία που χαρακτηρίζεται ως απόρρητη ή άκρως απόρρητη θα τυγχάνει της ακριβώς ίδιας μεταχείρισης και από τα δύο κράτη. 
Θέτει, λοιπόν, τους κανόνες για τη διαχείριση πιθανών παραβιάσεων ασφαλείας, καθορίζοντας άμεσες διαδικασίες ενημέρωσης και διερεύνησης. Ρυθμίζει, επίσης, τις διαδικασίες για τις διμερείς επισκέψεις στρατιωτικού ή πολιτικού προσωπικού, καθώς και τη συμμετοχή των αμυντικών βιομηχανιών των δύο χωρών σε διαβαθμισμένους διαγωνισμούς και συμβάσεις. 
Ουσιαστικά, λοιπόν, θεσπίζεται ένα άμεσα στερεό, ασφαλές και κοινά αποδεκτό πλαίσιο. Αυτό θα επιτρέψει τη μετέπειτα συνομολόγηση ειδικότερων συμφωνιών ανταλλαγής πληροφοριών μεταξύ των αρμόδιων φορέων εγγυώμενο τη θωράκιση και την απόλυτη προστασία κάθε διαβαθμισμένου δεδομένου κατά τη ροή της πληροφορίας. 
Μακροπρόθεσμα τώρα, η Κύρωση αυτή εξυπηρετεί άμεσα τον πυρήνα των εθνικών μας συμφερόντων. Προάγει και ισχυροποιεί τις επιδιώξεις της στρατιωτικής διπλωματίας και της εξωτερικής πολιτικής της χώρας μας, ευθυγραμμιζόμενη απόλυτα με την εγκεκριμένη πολιτική εθνικής άμυνας. 
Στο σημείο αυτό οφείλουμε να αναλογιστούμε το σύγχρονο διεθνές περιβάλλον ασφαλείας. Ζούμε σε μία εποχή, όπου οι απειλές έχουν αλλάξει μορφή. Δεν αντιμετωπίζουμε πλέον μόνο συμβατικές προκλήσεις. Βρισκόμαστε καθημερινά αντιμέτωποι με ασύμμετρες και υβριδικές απειλές, με κυβερνοεπιθέσεις και με οργανωμένες προσπάθειες υποκλοπής και εργαλειοποίησης χρήσιμων δεδομένων. 
Σε αυτό το ψηφιακό και εξαιρετικά σύνθετο περιβάλλον, η ασφάλεια των στρατιωτικών πληροφοριών δεν είναι μια δευτερεύουσα γραφειοκρατική λεπτομέρεια. Είναι ζήτημα εθνικής κυριαρχίας. Είναι προϋπόθεση για την επιχειρησιακή ετοιμότητα των Ενόπλων Δυνάμεών μας. Όταν οι Ένοπλες Δυνάμεις της Ελλάδας και του Μαυροβουνίου συνεκπαιδεύονται, ανταλλάσσουν τεχνογνωσία ή σχεδιάζουν κοινές δράσεις στο πλαίσιο της συμμαχίας, πρέπει να είναι απόλυτα διασφαλισμένο ότι τα δεδομένα αυτά προστατεύονται από κάθε κακόβουλη παρέμβαση τρίτων. 
Και εδώ να τονίσω στον αγαπητό Εκπρόσωπο της Πλεύσης της Ελευθερίας, τον κ. Καζαμία, που επέκρινε την συγκεκριμένη Σύμβαση ότι δεν μπορούμε, κύριε Καζαμία, να κάνουμε συμβάσεις μόνο με υπερδυνάμεις, μόνο με τη Γαλλία και τις Ηνωμένες Πολιτείες. Πρέπει να κάνουμε και με κράτη τα οποία έχουν μικρότερες δυναμικές από εμάς. Να τους παίρνουμε από το χέρι και να τους βοηθάμε. 
Υπάρχουν, ξέρετε, ανταλλαγές τεχνογνωσίας και υλικοτεχνικής υποστήριξης, τις οποίες έχουν ανάγκη οι σύμμαχοί μας και όταν συμμετέχουμε σε διεθνείς οργανισμούς, αυτό πρέπει να γίνεται πράξη και να το αποδεικνύουμε. 
Κυρίες και κύριοι συνάδελφοι, η Κυβέρνηση της Νέας Δημοκρατίας με σοβαρότητα, με υπευθυνότητα και μακρόπνοη στρατηγική, συνεχίζει να ισχυροποιεί τη θέση της Ελλάδας στο διεθνές στερέωμα. Δεν παρακολουθούμε παθητικά τις εξελίξεις στην περιοχή μας, τις διαμορφώνουμε. Η κύρωση, λοιπόν, αυτού του Μνημονίου, μαζί με άλλες παράλληλες αμυντικές πρωτοβουλίες της χώρας μας στην περιοχή, επιβεβαιώνει τον ηγετικό ρόλο τον οποίο έχει η χώρα μας σε όλη την ευρύτερη περιοχή των Βαλκανίων. Η Αθήνα δεν παρακολουθεί, λοιπόν, απλά τις εξελίξεις. Διαμορφώνει ενεργά ένα περιβάλλον ασφάλειας. 
Κλείνοντας την εισήγησή μου και έχοντας αναλύσει τη σκοπιμότητα, τη νομική θωράκιση και τη γεωπολιτική σημασία του παρόντος σχεδίου νόμου, καλώ όλες τις πτέρυγες της Βουλής να υπερψηφίσουν την κύρωση αυτού του Μνημονίου Κατανόησης. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Κουλκουδίνα. 
Θα δώσω τώρα τον λόγο στην Κοινοβουλευτική Εκπρόσωπο της Πλεύσης Ελευθερίας, την κυρία Γεωργία Κεφαλά, η οποία θα μιλήσει και για την προηγούμενη Κύρωση. Επειδή κατά τον χρόνο συζήτησης ήταν υποχρεωτικό να παρίσταται σε Επιτροπή της Βουλής λόγω του μικρού αριθμού των κομμάτων, θα πάρει το διπλάσιο χρόνο κατ’ εξαίρεση του Κανονισμού. 
Κυρία Κεφαλά, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε. 
Κατ’ εξαίρεση, όπως τον πήρανε όλοι οι Κοινοβουλευτικοί Εκπρόσωποι, όσοι τον ζήτησαν, τέλος πάντων. 
Εγώ θα ήθελα να πω ξανά για τη Μάρω Κοντού, την αγαπημένη ηθοποιό που έφυγε από κοντά μας πλήρης ημερών και γεμάτη από προσφορά, από το ταλέντο της που μας το χάρισε απλόχερα, ότι την ευχαριστούμε πάρα πολύ για όλα. 
Θα ήθελα λοιπόν, να βάλω τη συζήτηση σε ένα γενικότερο πλαίσιο επικαιρότητας, γιατί είναι κάποια πράγματα που πρέπει να συζητούνται. Γι’ αυτό ζήτησα να πάρω και τον μεγαλύτερο χρόνο που θα μπορούσα να πάρω, γιατί πραγματικά, πέρα από τις κυρώσεις που έχουμε να συζητήσουμε, συμβαίνουν και άλλα πολύ σημαντικά, όπως είναι το περιβάλλον που δημιουργείται, το περιρρέον περιβάλλον, το οποίο έχει να κάνει με το θάνατο βέβαια του εικοσάχρονου Θοδωρή και με την προσπάθεια να χαϊδέψουμε τους αστυνομικούς, όχι γενικότερα τους αστυνομικούς, αλλά στους αστυνομικούς που παραβιάζουν κάθε συνθήκη, κάθε δικαίωμα, κάθε δημοκρατικό κανόνα και περίβλημα που θα έπρεπε να ζούμε όλοι μέσα σε αυτό και να αισθανόμαστε ασφαλείς.  
Δυστυχώς, αυτό δεν υπάρχει και είναι ένα θέμα που πρέπει να το δούμε πάρα πολύ σοβαρά. Βλέπουμε τις ανακοινώσεις της Αστυνομίας. Οι πρώτες αντιφατικές ανακοινώσεις της ΕΛΑΣ σχετικά με τον αριθμό των πυροβολισμών και τις συνθήκες του συμβάντος, βλέπουμε -ακόμα και από τις δηλώσεις του Δημάρχου στο Άργος- ότι είναι τελείως παραπλανητικές και αναληθείς, ανακριβείς και με μία διάθεση να προστατεύσουν το θύτη και όχι το θύμα. 
Εμείς ήμασταν οι πρώτοι που το αναφέραμε μόλις συνέβη και κάναμε μια παρέμβαση. Η εικόνα μας σε αυτά τα θέματα της παραβίασης καθήκοντος και της αστυνομικής βίας -στην οποία ερχόμαστε μπροστά συχνά πυκνά- η εικόνα της Πλεύσης Ελευθερίας είναι εντελώς κάθετα αντίθετη. Το επαναλαμβάνουμε και θα έπρεπε να πάρουμε τις ανάλογες δεσμεύσεις να μην ξανασυμβεί αυτό. 
Επίσης, θα ήθελα να σχολιάσω τις δηλώσεις του κ. Δημητριάδη, οι οποίες μας βάζουν σε μια ακόμα χειρότερη μοίρα, όσους δεν είχαμε συνειδητοποιήσει μέχρι στιγμής τι ακριβώς συμβαίνει στη χώρα μας. Οι δηλώσεις Δημητριάδη μας έκαναν να καταλάβουμε τι ακριβώς συμβαίνει στην Ελλάδα αυτή τη στιγμή, από ποιους κυβερνιόμαστε, τι ακριβώς έχουν στο μυαλό τους και πώς αντιμετωπίζουν την αστική δημοκρατία, η οποία δεν υπάρχει. 
Όταν ακούμε δηλώσεις «Πώς τελείωσαν οι Ερυθρές Ταξιαρχίες στην Ιταλία; Δεν βοήθησε η μαφία λίγο; Συνεννοηθήκαμε;», μετά την καταφατική απάντηση του κ. Λάλα, δεν μπορούμε να μην το σχολιάσουμε αυτό. Διότι βλέπουμε ότι ο άνθρωπος αυτός διαχειριζόταν τις μυστικές υπηρεσίες της χώρας και η αναφορά στις Ερυθρές Ταξιαρχίες και στη μαφία είναι η νομιμοποίηση του παρακράτους. Δεν μπορούμε να το πούμε με διαφορετικές φράσεις, με διαφορετικά λόγια. 
Ουσιαστικά, εισηγείται ή δικαιολογεί τη συνεργασία του επίσημου κράτους με το οργανωμένο έγκλημα και μάλιστα, μας το παρουσιάζει ως έναν ανώτερο σκοπό δηλαδή, ο σκοπός είναι να μην πέσει το αφεντικό, να φάει τη σφαίρα για να μην πέσει το αφεντικό.
 Να μη μείνουμε στην ιστορική ανακρίβεια για το πώς έπεσαν οι Ερυθρές Ταξιαρχίες, που ήταν τελείως διαφορετική. Να μην αναλώσω τον χρόνο μου για να κάνουμε μαθήματα ιστορίας στον κ. Δημητριάδη. Απλά να ανησυχήσουμε για τη γλώσσα που ξεφεύγει εντελώς από το πλαίσιο της αστικής δημοκρατίας και θυμίζει κώδικα πίστης ή φεουδαρχική σχέση, γιατί αυτό βλέπουμε. Ουσιαστικά, αυτή η δήλωση επιβεβαιώνει πλήρως το αφήγημα της Αντιπολίτευσης για το σκάνδαλο των υποκλοπών.  Αυτή είναι, λοιπόν, μια κουλτούρα που περιφρονεί τους θεσμικούς κανόνες και το κράτος δικαίου και φυσικά, το βλέπουμε αυτό και μέσα στο Κοινοβούλιο και μέσα στις επιτροπές και στην Επιτροπή Διαφάνειας και στις συμπεριφορές των Βουλευτών ότι υπάρχει όχι κοινοβουλευτική συμπεριφορά αλλά μια συμπεριφορά μίας κλίκας ανθρώπων που πηγαίνει ακόμα και σε λεκτική βία και σε βία σώματος ακόμα προχωρά και πρέπει να το πούμε ότι μας ανησυχεί ιδιαίτερα αυτό, κυρίες και κύριοι συνάδελφοι, όσοι είστε εδώ.
Βέβαια, να αναφέρω και τον κ. Κυρανάκη και αυτά που είπε, όπου προχώρησε σε μια ασύλληπτη εκτίμηση της κατάστασης και είπε για τις επιθέσεις που υπέστη η κ. Σέβη Βολουδάκη στα Χανιά στην οικία της, ότι είναι οι ίδιοι που έκαψαν με μολότοφ ακόμα και το αγέννητο παιδί της εγκύου Αγγελικής Παπαθανασοπούλου στη MARFIN.
 Αυτές, λοιπόν, οι ευκολίες στην εκτίμηση των καταστάσεων είναι κάτι το οποίο συχνά εκπίπτει η Νέα Δημοκρατία και φυσικά, έχει σκοπό στην πολιτική εργαλειοποίηση της κατάστασης. Όμως, είναι εξαιρετικά επικίνδυνη αυτή η καθοδήγηση, γιατί για καθοδήγηση πρόκειται. Όταν μιλάμε για ένα ανεξιχνίαστο και βαθιά τραυματικό γεγονός ως επικοινωνιακό εργαλείο, μόνο για κίνδυνο μπορούμε να μιλάμε, όπως και για τον κ. Θάνο Πλεύρη που είπε ότι είναι «αλήτες, καθάρματα, χέστες και κότες».  Είναι Υπουργός εν ενεργεία αυτός ο άνθρωπος και μιλάει με αυτή τη γλώσσα στα κανάλια.
 Να προχωρήσω, λοιπόν, στη σημερινή μας σύμβαση, στην κύρωση γιατί σε αυτό το κλίμα προσπαθούμε να συζητήσουμε και προσπαθούμε να ψηφίσουμε. Δεν τα λέω τυχαία απλά για να τα αναφέρω αυτά τα γεγονότα. Τα λέω γιατί είναι αποτρεπτικά από κάθε συζήτηση και από κάθε δημοκρατική διαπραγμάτευση αυτό που κάνετε και πρέπει να το υπογραμμίσουμε και να συνεχίσουμε. 
Σε αυτή τη συνθήκη λοιπόν συζητάμε, προσπαθούμε να κάνουμε μια ειλικρινή και θαρραλέα αποτίμηση της θέσης που έχει λάβει η χώρα μας στο διεθνές στερέωμα. Όπως καταλαβαίνετε, εδώ δεν μπορούμε να πείσουμε τους δικούς μας τους ανθρώπους για το τι συμβαίνει ακριβώς, πόσω μάλλον να κάνουμε εξωτερική πολιτική και να πείσουμε τους ανθρώπους για τα δικά μας θέλω και τις δικές μας θέσεις.
 Υπάρχει, λοιπόν, γεωπολιτική ψευδαίσθηση και η αίσθηση της ασυμμετρίας της συμμαχίας. Και τι εννοώ με αυτό; Η πρόσφατη Σύνοδος Κορυφής ανέδειξε με τον πιο ξεκάθαρο τρόπο τις εγγενείς παθογένειες της συμμαχίας στην οποία ανήκουμε. Γινόμαστε μάρτυρες ενός μοντέλου όπου η λήψη των αποφάσεων είναι βαθιά συγκεντρωτική. Δηλαδή, τι συμβαίνει ακριβώς; Υπάρχει ένα ξεκάθαρο ηγεμονικό κέντρο το οποίο υπαγορεύει τις κατευθυντήρες γραμμές, επιβάλλοντας ουσιαστικά στα κράτη-μέλη διαρκείς αυξήσεις στις στρατιωτικές δαπάνες, ανεξάρτητα από τις αντοχές των οικονομικών ή τις πραγματικές κοινωνικές τους ανάγκες, που όπως ξέρουμε είναι πάρα πολύ μεγάλες και φυσικά, αγνοούνται.
Παράλληλα, εντός αυτού του πλαισίου, επιτρέπεται σε συγκεκριμένους περιφερειακούς «παίκτες» να λειτουργούν ως τοποτηρητές και επιτηρητές ολόκληρων ζωνών επιρροής. Δηλαδή, η Τουρκία με μια εξαιρετικά ευέλικτη και συχνά αμφίσημη διπλωματία, έχει καταφέρει να αναβαθμίσει κατακόρυφα τη γεωστρατηγική της αξία, διατηρεί ανοικτούς διαύλους με όλα τα αντιμαχόμενα μέρη, υπογράφει συμφωνίες δισεκατομμυρίων τόσο με το Κίεβο όσο και με τη Μόσχα και την ίδια στιγμή αναγνωρίζεται από τους ισχυρούς της Συμμαχίας ως ένας αναπόσπαστος κρίσιμος πόλος για τον έλεγχο της Ανατολικής Μεσογείου και της Μαύρης Θάλασσας.
Η δική μας απάντηση σε αυτή τη μη τήρηση των ισορροπιών είναι μια παθητική παρακολούθηση. Η Αθήνα περιορίζεται στο να παρακολουθεί τις εξελίξεις εγκλωβισμένοι σε μια ρητορική εφησυχασμού. Υπάρχει επικέντρωση στη δημόσια συζήτηση αποκλειστικά σε συγκεκριμένα εξοπλιστικά προγράμματα, επειδή αυτό είναι το πιο εύπεπτο αφήγημα για την κοινή γνώμη, την ώρα που η βαθύτερη γεωπολιτική επιρροή της Τουρκίας εδραιώνεται.
Απουσία, λοιπόν, στρατηγικής αντίδρασης. Δεν υπάρχει καμία ουσιαστική διπλωματική πρωτοβουλία για την ανατροπή αυτού του δυσμενούς συσχετισμού δυνάμεων και το δυσβάσταχτο κόστος των εξοπλισμών και η κοινωνική πραγματικότητα, φυσικά, υπάρχει πάνω από το κεφάλι μας.
Η Κυβέρνηση εμφανίζεται υπερήφανη επειδή η χώρα μας φιγουράρει στις πρώτες θέσεις των αμυντικών δαπανών παγκοσμίως ως ποσοστό του ΑΕΠ. Αλλά η ειλικρίνεια που θα έπρεπε να μας διέπει μας λέει ότι οι αμυντικές μας δαπάνες αγγίζουν το 3,5% και αν προσθέσουμε τις απαραίτητες επενδύσεις για να γίνουν οι υποδομές, φτάνουμε κοντά στο 5%. Αυτός δεν είναι λόγος, φυσικά, για πανηγυρισμό. Είναι μια βαθιά πληγή για την ελληνική κοινωνία, για την παιδεία, για το κράτος δικαίου και είναι κάτι που θα το συναντήσουμε μπροστά μας σε μια περίοδο που η ακρίβεια είναι το νούμερο ένα πρόβλημα που συζητούν οι πολίτες, το Εθνικό Σύστημα Υγείας είναι επίσης πολύ ψηλά στη συζήτηση και η παιδεία υποχρηματοδοτείται χαρακτηριστικά κάθε χρονιά.
Η επιλογή μας, λοιπόν, να λειτουργούμε ως πρόθυμος μαθητής που σπεύδει να ξεπεράσει ακόμα και τις πιο παράλογες απαιτήσεις συμμαχίας, είναι κοινωνικά προκλητική και αναρωτιόμαστε μέχρι πού θα φτάσει αυτή η παράλογη κούρσα που βλέπουμε να συμβαίνει, ποιο είναι το ταβάνι αυτών των θυσιών που ζητούνται από τον ελληνικό λαό, όταν η ίδια η ζωή του υποβαθμίζεται καθημερινά για να χρηματοδοτούνται εξοπλισμοί, που συχνά εξυπηρετούν ξένα επιχειρησιακά σχέδια και φυσικά, όχι την προστασία της εδαφικής μας ακεραιότητας.
Πιστεύουμε ότι υπάρχει αποτυχία της αποτρεπτικής πολιτικής στο Αιγαίο. Σας τα είπε και ο εισηγητής μας, ο κ. Καζαμίας. Η κυβερνητική θεωρία ότι «η δική μας υποδειγματική και πειθαρχημένη στάση εντός της Συμμαχίας θα λειτουργούσε ως ασπίδα προστασίας απέναντι στην τουρκική προκλητικότητα», προφανώς έχει καταρρεύσει παταγωδώς. Φυσικά, έρχεται και η αλλαγή στάσης των ΗΠΑ που έκανε τις δηλώσεις που έκανε. Δυστυχώς, δεν προλαβαίνω να τις αναλύσω, αλλά είναι μια κατάσταση που μας ανησυχεί πάρα πολύ και θα έπρεπε, κύριε Υπουργέ, να έχουμε μια τελείως διαφορετική αντιμετώπιση.
Ευχαριστώ πάρα πολύ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Κεφαλά. 
Να δώσω τώρα τον λόγο στον Κοινοβουλευτικό Εκπρόσωπο της Νέας Δημοκρατίας κ. Στράτο Σιμόπουλο και αμέσως μετά, επειδή δεν ζητεί κάποιος άλλος Κοινοβουλευτικός Εκπρόσωπος τον λόγο, θα πάρει τον λόγο ο Υπουργός, προκειμένου να κλείσει η συζήτηση επί της κύρωσης του μνημονίου.
Κύριε Σιμόπουλε, έχετε τον λόγο.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, αυτά που άκουσα πριν λίγο από το Βήμα αυτό με έκαναν να αναρωτηθώ «Μα πού βρίσκομαι; Μήπως δεν θυμάμαι τι έγινε;».
Άκουσα από την Κοινοβουλευτική Εκπρόσωπο της Πλεύσης Ελευθερίας να μιλάει για τις δηλώσεις των στελεχών της Νέας Δημοκρατίας μετά τη δολοφονία της Βάγιας Νέστορα.
Μα, η Πρόεδρος της Πλεύσης Ελευθερίας, όταν έγινε αυτή η δολοφονία, ανέφερε ότι μπορεί να αφορούσε διευθέτηση εσωτερικών συγκρούσεων της Νέας Δημοκρατίας! Και το πρόβλημα είναι το τι είπαν και σε τι τόνους το είπαν κάποια στελέχη της Νέας Δημοκρατίας; Νομίζω όχι. Νομίζω ότι είναι ένα θέμα που καλό είναι να το αφήνετε να περνάει πιο χαμηλά. 
Όσον αφορά τον θάνατο του παιδιού που ήταν στο φάσμα του αυτισμού στο Άργος, είπε κάτι ο Υπουργός που καλύπτει τα πάντα. Είπε συγκεκριμένα: «Δουλειά της Αστυνομίας είναι να συλλαμβάνει εγκληματίες και όχι να σκοτώνει αθώα παιδιά». Νομίζω ότι αυτό καλύπτει τα πάντα. Ας μη μένουμε σε κάποιες διατυπώσεις μιας δήλωσης και υπερβάλλουμε. 
Τώρα πηγαίνω σε ένα τρίτο θέμα, το οποίο αφορά βέβαια και τη συζήτησή μας. Επιμένουν, κυρίως από το ΠΑΣΟΚ, για το θέμα του casus belli και αν το τι είπε και με τι ένταση το είπε ο Έλληνας Πρωθυπουργός. Μάλιστα, ο Κοινοβουλευτικός Εκπρόσωπος του ΠΑΣΟΚ ανέφερε ότι το είπε στο Ερζερούμ πρώτος ο Γιώργος Παπανδρέου. Δεν ισχύει αυτό. 
Ο Γιώργος Παπανδρέου, κατ' αρχήν, στο Ερζερούμ τον Ιανουάριο του ’11, αναφέρθηκε στην ανάγκη να πέσουν οι τόνοι, να υπάρξει επίλυση των διαφορών στα πλαίσια του Διεθνούς Δικαίου και μίλησε γενικότερα. Και πού μίλησε; Σε ένα φόρουμ των Τούρκων πρέσβεων, στο οποίο παρίστατο και ο Πρόεδρος Ερντογάν. Εκείνη τη χρονιά, τον Μάρτιο, υπήρχε ανακοίνωση του ελληνικού Υπουργείου Εξωτερικών που μιλούσε για το casus belli. Αυτές οι δύο ενέργειες έγιναν μετά το ’95. 
Από τότε, έρχεται ο Έλληνας Πρωθυπουργός στη Διάσκεψη του ΝΑΤΟ, σε δημόσια φόρα, σε όλα τα μέσα μαζικής ενημέρωσης όλου του πλανήτη, να θέσει το θέμα του casus belli. Ναι, ήταν η πρώτη φορά που Έλληνας Πρωθυπουργός, με τέτοια ένταση και σε ένα διεθνές περιβάλλον, έθεσε αυτό το θέμα.
Κυρίες και κύριοι συνάδελφοι, αυτή η σύμβαση την οποία ψηφίζουμε τώρα, είναι μια ψηφίδα, όπως και η προηγούμενη, σε ένα μεγάλο πλαίσιο, σε έναν μεγάλο καμβά, σε έναν καμβά που λέει ότι η Ελλάδα είναι ενισχυμένη γεωπολιτικά και στρατιωτικά και έχει έναν αναβαθμισμένο ρόλο, έναν ρόλο που της επιτρέπει να κάνει συμβάσεις, να διαπραγματεύεται και να υπερασπίζεται τα εθνικά δίκαια με τρόπο που δεν είχαμε τα προηγούμενα χρόνια. Ας μείνουμε σε αυτό, ας έχουμε χαμηλούς τους τόνους, όσον αφορά την εξωτερική πολιτική και ας κάνουμε ό,τι μπορούμε για να βρίσκουμε πεδία συναινέσεων.
Επανερχόμενος τώρα και στο θέμα του Άργους, θέλω να πω ότι τυχαίνει σήμερα να ξεκινάει η συζήτηση στη Βουλή ενός νομοσχεδίου του Υπουργείου Κοινωνικής Συνοχής και Οικογένειας, το οποίο είναι εξαιρετικά σημαντικό, και αφορά τον τρόπο με τον οποίο η Κυβέρνηση και βέβαια όλοι μας πρέπει να βλέπουμε την ενσωμάτωση των ανθρώπων με αναπηρία. Είναι ένα νομοσχέδιο που αφορά τον προσωπικό βοηθό, την κάρτα και την πύλη αναπηρίας, την εκπαίδευση ανθρώπων με αναπηρία όρασης και την προσβασιμότητα κατ’ οίκων. 
Αυτά τα οποία έγιναν τα τελευταία χρόνια όσον αφορά την ενσωμάτωση των ανθρώπων με αναπηρία και την κοινωνική ένταξη, δεν έχουν γίνει για δεκαετίες. Και αυτό είναι μια απάντηση της Κυβέρνησης σε αυτά τα οποία είπε για το θέμα του νεαρού, ο οποίος βρήκε τον θάνατο από σφαίρες αστυνομικών στο Άργος, ο Δήμαρχος Άργους - Μυκηνών. 
Ευχαριστώ πολύ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Σιμόπουλο.
Κύριε Υπουργέ, έχετε τον λόγο για να ολοκληρωθεί η συζήτηση επί της κύρωσης του συγκεκριμένου μνημονίου. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Ευχαριστώ, κύριε Πρόεδρε. 
Κυρία συνάδελφε και κύριοι συνάδελφοι, θα ήθελα και εγώ να ακουστούν σε αυτήν την Αίθουσα τα συλλυπητήριά μας για την απώλεια της Μάρως Κοντού, μιας ηθοποιού η οποία έλαμψε στις δεκαετίες του '50 και του '60, στη χρυσή εποχή του ελληνικού κινηματογράφου στις ασπρόμαυρες ταινίες μαζί με τον Λάμπρο Κωνσταντάρα, μιας ηθοποιού η οποία πραγματικά θήτευσε σε αυτά τα έδρανα που σήμερα βρισκόμαστε εμείς, μαζί και με άλλους ηθοποιούς, όπως την εμβληματική Άννα Συνοδινού και τον Κώστα Καρρά. Αυτό δείχνει ότι και στον χώρο της Νέας Δημοκρατίας υπάρχει πολιτισμός, υπάρχει ευαισθησία, υπάρχει καλλιέργεια του θεάτρου, του κινηματογράφου και των τεχνών. Η Μάρω Κοντού ήταν μια χαρισματική ηθοποιός, αλλά ήταν και μια πολύ επιτυχημένη Βουλευτής στο μικρό χρονικό διάστημα που υπηρέτησε τη Βουλή των Ελλήνων.
Θα ξεκινήσω από κάτι που θα έπρεπε να είναι προφανές. Ωστόσο, την περίοδο που ζούμε, όπως και σε παλαιότερες περιόδους, πολλές φορές τα προφανή είναι δύσκολα και πρέπει να τα λέμε. 
Αγαπητέ συνάδελφε, κύριε Κατρίνη, δεν υπάρχει περιορισμός στη χρήση των οπλικών συστημάτων, συμπεριλαμβανομένων και των F-35 που προμηθευόμαστε.
ΜΙΧΑΗΛ ΚΑΤΡΙΝΗΣ: Θα δείξει, θα φανεί. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Τα οπλικά συστημάτων, τα οποία αυτή η Κυβέρνηση έχει προσκτήσει, με το υστέρημα του ελληνικού λαού, θα είναι ανά πάσα στιγμή εκεί για να υπερασπιστούν την εδαφική μας ακεραιότητα, την εθνική μας ανεξαρτησία και την τιμή των όπλων των Ενόπλων Δυνάμεων. Γι’ αυτό τα παίρνουμε. 
Επίσης, σας απάντησα ρητώς και χθες ότι η σύμβαση καλύπτει τρέχουσες και μελλοντικές ανάγκες. Είχατε βγει από την Αίθουσα, αλλά διαβάστε τα Πρακτικά. Είναι σαφές αυτό το οποίο είχα πει και νομίζω ότι το καταλαβαίνετε. 
Επανέρχομαι στο θέμα των χρεών των στρατιωτικών νοσοκομείων, κάτι για το οποίο έχω μια ευαισθησία, γιατί το χειρίζομαι και κατ’ αρμοδιότητα. Όμως, θέλω να το πω στο όνομα τουλάχιστον της αθόρυβης και συστηματικής εργασίας που εγώ και οι συνεργάτες μου, μαζί με τα στελέχη των στρατιωτικών νοσοκομείων, έχουμε κάνει. Θέλω να το τονίσω, δεν έχει γίνει κατανοητό: Η ένταξη των στρατιωτικών νοσοκομείων στην ΕΚΑΠΥ είναι μια σημαντική μεταρρύθμιση. 
Είχαμε ένα σημαντικό διαχειριστικό ζήτημα, που μέχρι πριν λίγο χρονικό διάστημα αντιμετώπιζαν οι Ένοπλες Δυνάμεις. Το ζήτημα ήταν ότι αγόραζαν τα φάρμακα χωρίς να απολαμβάνουν τις σημαντικές εκπτώσεις, τις επιστροφές και άλλα ωφελήματα που εξασφαλίζει η Εθνική Κεντρική Αρχή Προμηθειών Υγείας, η  ΕΚΑΠΥ, μέσω της ενοποιημένης διαχείρισης των παραγγελιών και των οικονομιών κλίμακας που επιτυγχάνει. 
Με άλλα λόγια, στο παρελθόν οι Ένοπλες Δυνάμεις αγόραζαν πιο ακριβά τα φάρμακα, πλήρωναν τους προμηθευτές με καθυστέρηση και δέσμευαν και στελεχιακό δυναμικό για τη διαχείριση του όγκου των παραγγελιών των στρατιωτικών μας νοσοκομείων, του ΝΙΜΤΣ και των υπόλοιπων δομών του στρατιωτικού υγειονομικού συστήματος. 
Για να διορθώσουμε αυτήν την κατάσταση, τον Οκτώβριο του 2025 ξεκινήσαμε μια συστηματική προσπάθεια εξορθολογισμού, εκσυγχρονισμού και απλοποίησης της διαδικασίας προμηθειών φαρμάκων από τις Ένοπλες Δυνάμεις. Σε αυτό το πλαίσιο, στις 15 Μαΐου του 2026, με τον ν.5302/2026 από τα άρθρα 19 έως 24, ενσωματώσαμε τα στρατιωτικά νοσοκομεία, και το ΝΙΜΤΣ και τις υπόλοιπες υγειονομικές δομές των Ενόπλων Δυνάμεων, στο θεσμικό πλαίσιο της ΕΚΑΠΥ, με ορίζοντα υλοποίησης των απαραίτητων συστημικών ενεργειών για την ένταξή τους στο σχετικό ηλεκτρονικό σύστημα έως τις 30 Ιουνίου του 2026. Και στις 30 Ιουνίου του 2026 αυτό συνέβη.
Στο σημείο αυτό θα ήθελα να συγχαρώ και να ευχαριστήσω -επαναλαμβάνω- τόσο τους συνεργάτες μου, που δούλεψαν αθόρυβα και συστηματικά, όσο και τα στελέχη των στρατιωτικών νοσοκομείων που προσεχώρησαν ασμένως σε αυτήν την προσπάθεια, με ό,τι αυτό σημαίνει για την εξυπηρέτηση των δικαιούχων. Πριν από λίγες ημέρες, η προσπάθεια αυτή ολοκληρώθηκε με την ενεργοποίηση από 1ης Ιουλίου της δυνατότητας υποβολής ηλεκτρονικών παραγγελιών για τις Ένοπλες Δυνάμεις μέσω της ΕΚΑΠΥ. Να ξέρετε ότι μέχρι σήμερα έχουν ήδη υποβληθεί περισσότερες από εκατό παραγγελίες. 
Επίσης, ίσως δεν έχει γίνει κατανοητό ότι η μετατροπή των νοσοκομείων σε ειδικούς φορείς που έγινε με τον ν. 5195/2025, εκτός από μια κίνηση εξυγίανσης και εκσυγχρονισμού των νοσοκομείων, άνοιξε τον δρόμο και για την ένταξη στο σύστημα, το οποίο προανέφερα, την ΕΚΑΠΥ.
 Όσον αφορά τη σύμβαση, δεν θέλω να μακρηγορήσω, καθώς τα στρατηγικά οφέλη της συγκεκριμένης συμφωνίας είναι προφανή. Ακούστηκαν, όμως, στην Επιτροπή ορισμένα ερωτήματα και επιφυλάξεις που οφείλω να απαντήσω σε αυτά. 
Ακούστηκε το επιχείρημα ότι η συνεργασία αυτή είναι ετεροβαρής επειδή το Μαυροβούνιο διαθέτει μικρό στρατό. Σαφέστατα, αλλά στην αμυντική διπλωματία δεν μετράμε μόνο τα μεγέθη, μετράμε και τη γεωστρατηγική αξία. Τα Δυτικά Βαλκάνια αποτελούν για τη χώρα μας -είναι σαφές αυτό- έναν χώρο ζωτικής σημασίας και ζωτικής ασφάλειας και η συνεργασία μας με την Ποντγκόριτσα είναι καθημερινή και έμπρακτη. Είναι το Air Policing. Η Ελληνική Πολεμική Αεροπορία προστατεύει, όπως ξέρουμε, τον εναέριο χώρο του Μαυροβουνίου και αυτό απαιτεί μια ασφαλή ανταλλαγή δεδομένων σε πραγματικό χρόνο.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)
Επίσης, είναι η στρατιωτική εκπαίδευση. Έχουμε αρκετούς Μαυροβούνιους αξιωματικούς, οι οποίοι φοιτούν στις παραγωγικές σχολές των Ενόπλων Δυνάμεων. Είναι η συνεκπαίδευση. Οι Ειδικές μας Δυνάμεις επιχειρούν μαζί σε ασκήσεις, όπως η Balkan Shield πριν από λίγο καιρό. Και για να γίνουν όλα αυτά με ασφάλεια χρειαζόμαστε ένα στιβαρό, νομικό και διοικητικό υπόστρωμα, το οποίο αυτό θεσπίζουμε με αυτή τη σύμβαση που ψηφίζουμε. Αυτό ακριβώς εγγυάται και αυτό το Μνημόνιο.
 Όσο για τις ανησυχίες περί διαρροών προς τρίτες χώρες, όπως η Τουρκία, η συμφωνία ορίζει ρητά στο άρθρο 4 -το είπα και στην Επιτροπή μας- ότι καμία πληροφορία δεν παραχωρείται σε τρίτο μέρος, χωρίς την έγγραφη συναίνεση του δημιουργού της. Οι Ένοπλες Δυνάμεις μας διαθέτουν την τεχνογνωσία και τα πρωτόκολλα να προστατεύσουν τα μυστικά τους. 
Η επίσκεψη του Πρωθυπουργού στις 4 Ιουνίου του 2026... 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ. Ολοκληρώσατε, έληξε ο χρόνος. Με συγχωρείτε, αλλά είμαι υποχρεωμένος να τηρώ τον Κανονισμό και τη διαδικασία. 
Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου σχετικά με την αμοιβαία προστασία διαβαθμισμένων στρατιωτικών πληροφοριών».
Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου και η ψήφισή τους θα γίνει χωριστά.
Η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:





ΠΡΟΕΔΡΕΥΩΝ (Αθανάσιος Μπούρας): Συνεπώς, το σχέδιο νόμου του Υπουργείου Εθνικής Άμυνας «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου σχετικά με την αμοιβαία προστασία διαβαθμισμένων στρατιωτικών πληροφοριών» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα παρέσχε τη ζητηθείσα εξουσιοδότηση.
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 13.26΄ λύεται η συνεδρίαση για αύριο, ημέρα Πέμπτη 16 Ιουλίου 2026 και ώρα 9.00΄, με αντικείμενο εργασιών του Σώματος: α) νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης «Μέτρα εφαρμογής του Κανονισμού ΕΕ2024/1689 του Ευρωπαϊκού Κοινοβουλίου και του Συμβουλίου της 13ης Ιουνίου 2024 Κανονισμός για την Τεχνητή Νοημοσύνη, τροποποίηση του νόμου 4961/2022 Α146 και άλλες διατάξεις», σύμφωνα με τη συμπληρωματική ημερήσια διάταξη που θα διανεμηθεί.  

